**Веселин Мишнић**

**ПЉУВАЊЕ ПО БОНТОНУ**

**Сатирични роман**

**Београд, 2016 год.**

**ПЉУВАЊЕ ПО БОНТОНУ**

**( Реквијем мртвом подстанару )**

Дан…

Ја сам подвојена, дакле двострука личност. Наравно, није реч о псхијатријској дијагнози. На нека питања која се нас лично тичу, одговори се наметну сами од себе и није потребно тумачење са стране. Ничије. Понајмање оних чија је професија да вршљају по туђој глави и памети. Свима нам је јасно колико су таква тумачења произвољна и непоуздана. Признајем, ја никада нисам посетио неког психолога, или психијатра. Можда би било по мене боље да јесам, али ето, нисам. За додатну дијагнозу није било места, јер се у овом мом случају не ради о болести. Ни о умишљају.

Једноставно је моје природно стање на такав начин и мимо моје воље укалупљено. Није у питању саможивост, па ни страх од нечега што би ми том приликом било речено. Искрен да будем, ја верујем да су и страхови ствар личног избора. Нема у том пориву ништа урођено. Неко их прихвати као нешто што је напросто предодређено и са њима живи а некога не додирују. Ја спадам у ову другу групацију. Свакако, људи су далеко од савршенства. Ја нарочито. Као и многи други и сам робујем неким зависностима. Да поменем цигарете например. Па донекле и алкохол, мада без стимуланса такве врсте, могу да живим. Не бежим од чашице, али могу да одолим овом изазову када је то неопходно.

Нема људи без порока, или неке слабости. Уосталом, сличне појаве су неминовност. И нико није поштеђен њиховог деловања. Ова моја лична подвојеност је нешто што се догодило и са чиме морам да живим.

Нема потребе да ову информацију од било кога скривам. Ово тело је напросто кажњено и осуђено да носи у себи двојицу и да живи и животари са овим заморним обликом подвајања. У ствари, ни сам не знам ко сам и коме више припадам од ове двојице, који ме деле као два самца исту гарсоњеру. Како год било, скучено је за обојицу. Ноћу, када све утихне а сви нормални људи оду на починак и спавање у мени се буди онај који је дању глуварио градом, обилазио нека јавна места, махом библиотеке, читалишта, трибине где су се одигравали којекакви књижевни програми. Понекад тако тај који ја нисам, ноћу залута у неко мање извикано позориште, ако финансијска ситуација то дозвољава. Јер, да се не лажемо: излазак у позориште за обичног човека је приличан луксуз. И једино где смо нас двојица слични јесте немаштина и сиромаштво. Свакако, кријемо пред светом колико можемо ове непријатне чињенице. Нема у томе наше кривице, па нам је обојици лакше да живимо са тим сазнањем. Подједнако трпимо и на сличан начин се фолирамо пред другим људима, нарочито онима на којима се види да имају и више него што им је потребно.

Читав свет који нас двојица делимо и који познајемо на такав начин функционише. А ја сам, односно било који од нас двојице, (понекад из навике говорим и у своје а и у његово име, што знам да није коректно са моје стране, али ето, дешава се,) ми смо по свему обични људи са необичним навикама, ако разумете шта желим да кажем. Верујем да то није само мој проблем и проблем овога другога, чије ми је име мрско да помињем. Знам само да са тим уљезом у мени, подстанаром коме спремам опело, са њиме делим исту кожу, све друге покетне и непокретне органе, и што је најгоре по обојицу делимо сва чула која имамо, и највише од свега ме боли што морам и мозак са њиме делим на равне части.

За обојицу у овом времену свакојаких лудорија и изазова, одлазак у позориште, на неки концерт било какве музике, локални дерби завађених идиота, све је то недовољно примамљиво.

Нема адреналина тамо где није глава на пању.

Као сијамски близанци нас двојица сањамо исти сан о раздвајању, о располућивању на два дела, као оно када свињу, или вола, касапи расеку по дужини, окаче на клин да се крв оцеди, и онда на радост вребајућих гурмана крене фина обрада.

Етика и савест немају додирних тачака са занатом касапина. За касапина и стрводера кајање је последња брига на свету. Људи који у кланици испуњавају радну норму немају моралних дилема. Кога је брига што је тај располућени створ пре само пар сати био жив, трчкарао ливадом, или јео у сласт помије.

Тако ни нас двојица не можемо да одлучимо коме да препустимо улогу тог бездушног касапина. Обојица би све учинили да тог раздвајања дође. И највише нас брине то што не знамо како се душа може поделити. Страх да би због мале непажње, нестручности, или брзоплете злобе душа припала оном другом ко се одметнуо, ствара трауматичну конфузију у нашој заједничкој глави.

Оклевање да се било шта уради по том питању, остаје у домену пустих жеља обојице. Да не говорим како свако јавно појављивање захтева пристојнију, или макар новију гардеробу од ове коју рецимо ја носим месецима. Не говорим о укусу мог супарника, јер он је одавно доказао да га нема. Све што је за њега аут, за мене је ин. Људи попут њега су по свим критеријумима изван времена у којем живе. Али не у оном иновативном смислу било какве позитиве. Они су трошна и оронула декаденција.

Бити писац у овим транзитивним временима несхватљивих душтвених и сваких других турбуленција је бесмислено. Да не говорим како је тај мој несрећни сустанар, ако тако могу да га назовем, у свему застранио. Његови циљеви су ништавни. Идеје сто пута прежвакане, неоствариве. Ја бих још додао: сулуде.

Он нема никаквих амбиција. Не стреми усходиштима. Све му је равно до мора. Довољно му је то што мисли да јесте његов квалитет а у суштини га нема. И то што ми је насилно одузео ноћ, не могу му никако опростити. Оно, истина да ја тада спавам и не знам баш поуздано шта се све врзма по његовој, а до малопре мојој глави.

Различити смо у свему као неби и земља.

Навике, манири, потребе, а тек жеље и снови. Лепе жене о којима он сањари ја не бих ни погледао. Он за ове које ја бирам, говори да су профукњаче и жене лаког морала. Дакле, да забуне не буде, сада говорим ја, који сам дању нешто сасвим друго, тада по обичају обилазим новинске редакције, нудим неке бесмислене текстове, које искрен да будем не знам када сам и зашто сам их писао, јер то и није битно за новинара почетника.

Овај мој сустанар подругљиво каже да само ја овако надобудан и нарцисоидан верујем да ови текстови, које нико не жели, могу да послуже само мојој сујети.

Ја не одустајем какви год били његови коментари. Моје мишљење о њему је сто пута горе од његовог најгорег мишљења о мени, а знам да је свако лоше. Не треба ми већи разлог за мржњу од чињенице да је он пола дана господар мога тела. Покварењаштво и подлост јесу особине које доносе у извесним ситуацијама голему предност. Рецимо у политици, јавним наступима, па и личном приклањању карактеристикама које постају особене.

Упорност ми никада није мањкала. Недостаје само корак да ми се жеље испуне, а то доноси осамостаљење и удаљавање од овог угурсуза, који ми неда мира.

При посетама тим многобројним новинским редакцијама, моје будуће колеге се труде да ме лепо дочекају, колико је то у моћи оних који не подносе друге талентоване људе и конкуренцију. Искрен да будем дивим се вештини неких појединаца. Колико год да се трудим не могу да провалим како успевају да савладује нагон одвратности, који им заседне на лицу, чим се појавим. Из неког разлога ме бар до сада не избацују на улицу. Спреман сам ја и за такву непријатну могућност.

Понекад, скоро да поверујем да им је стало до мене и мојих умишљених текстуљака, само ето немају простора да моје вести објављују. Кад год да се појавим, уљудно ми кажу да је прелом новина за наредно издање већ завршен. Штета кажем ја самоуверено, штета због читалаца, одем без нервирања, јер знам ето мене назад сутрадан на исто место. Неко ће морати да попусти. Ја сам наоружан стрпљењем губитника и није ме лако сломити. Савијам се као врбов прут тамо где ветар дува. Упоран сам ја, још упорнији они, па коме досади.

Једном ће неко бацити поглед на садржај мојих прилога и онда за мене зиме неће бити. Ја се бавим животним темама а такве вести никада не застаревају. Прељубе, лажи, преваре, разводи, риалити идиотарије, свакојаке папазјаније, убиства са и без предумишљаја, то су моји тематски задаци.

Има међу новинарима и оних који нису претерано увиђавни и чије стрпљење лелуја на танким нитима. Такви ме не штеде и саспу ми у лице све што мисле. Како ми пре неки дан један већ афирмисани новинар сурово рече, да морам хитно да се манем ћорава посла и да се по сваку цену решим тих небулозних записа, тих бајатих и незанимљивих вести у дроњцима, смећа за које нема места ни у корпи за отпатке.

Мени људска злоба није страна, прелазио сам ја и преко горих увреда. Уосталом, ако сам већ неко време дању новинар у покушају, ноћу је много теже, јер тада губим идентитет и не знам ко сам и где ја боравим до сванућа. Шта се самном збива док онај други у мени неконтролисано вршља по остацима мојег дневног живота.

Током ноћи, као што рекох, одвија се нека сасвим друга прича. Ја на та дешавања збиља немам никаквог утицаја. Ништа за сада у обе ове заједничке приче није потврђено квалитетом и неким јавним вредновањем, али за мене је све то некако очекивано и искрен да будем, мене такво стање ствари много не погађа.

И ноћ…

Коначно да и ја дођем до речи. Дан ме напросто убија. Овај скот који на све начине покушава да ме унизи и истисне из живота, бесомучно троши дане које му је нека виша сила уделила. Он несрећник ничега није свестан. Хтео би да се буса у прса и да повреде које уследе лечи о туђем трошку. Не иде то тако. Судбина карте дели по другачијим принципима. Миљеник среће се не постаје преко ноћи. Срећа се мора заслужити.

Бар тако говоре они који су умнији од мене.

Од када ме је открио у себи, ја сам му постао непријатна опсесија и то ме у неку руку доиста брине. Могу да се борим са различитостима сваке врсте. али фанатизам, опсесивност и нарочито обузетот било чиме ја не разумем. Погађате, говори вам ова ноћна верзија мене. Постојанија и истинитија у сваком случају. Можда за оптимизам дан јесте боља опција. Мислим да сам у сваком случају у предности над овим дневним кабадахијом. Каква год изненађења да се спремају, мене може да прогута ноћ, нема пресудитеља и оних који ми могу наудити. Дан. Дању су сви мета и сви изложени дубинском скенирању. Добивени резлтати нису они који се очекују.

Ја срећом, немам дневних дилема. Мој позив је дефинисан традицијом. Одређен је трајањем. Ноћу могу само да будем писац, какав такав али писац. Од те матрице не одусртајем.

Чим мрак падне, онај уљез од недоказаног новинара у мени једноставно ишчили, подвије реп бараба једна неопевана и оде у неки буџак ове памети, коју морамо да делимо. Кажем помирљиво себи: нека га сам ђаво носи, само да га не гледам. Увек ми се смучи када помислим да и он постоји и да ово ионако оронуло и начето тело морам са њиме да делим. Тако једино ноћу, борим се са утварама моје креативне природе. Та борба траје док ме сан не савлада. Шта се дању дешава заиста ме не занима. Ноћ је само моје време. Само тада ја, као вампир крећем у акцију. Будилник обави своје, овај уљез у мени скаче као опарен а ја тонем у дневни сан, помало сломљен од ноћних махом менталних баханалија, дозвољавам тами моје душе да ме води коначном спокоју.

И дан*…*

*(елита ситних риба )*

А сунце огране, ја са гађењем избацим из себе писца уљеза, то мртво пувало које не разумем, јер не подносим саму помисао да га негде у мени има и да морам са том сподобом и бескичмењаком да делим и душу и тело.

Кренем са новим еланом пут изазова, чије исходе је немогуће предвидети.

Ову подвојеност срећом нико не примећује. То обојици олакшава битисање. Ја и овај у мени, нисмо баш толика реткост. Има и горих случајева од нас двојице. Мислим, оних са већим проблемима. Такви не знају ко су. Мењају идентитете као одевне предмете. Изгубљени у времену и простору. На крају уточиште нађу у некој психијатрији.

Живот је и код других људи клацкалица између дана и ноћи. И код тих несрећника, како другачије да их зовем, ко зна какве трауматичне подељене личности постоје, вероватно много неизвесније и погубније.

Ја и овај мој сапутник барем не умишљамо да јесмо то што нисмо. Не патимо од комплекса више вредности. Нити ће он бити Цицерон, нити ја Наполеон, нити ће он тврдити да је други Анштајн, нити ћу ја негде говорити како сам нови Тесла. Већ сам огуглао на ове даноноћне менталне преметачине. Ако је о болести реч, онда овој коју болујем, лека нема. Ако морам да живим са тим сазнањем, нема проблема. И то је за људе. Навикао сам да се суочавам са потешкоћама. Једном неко од нас двојице мора посустати. Ја знам да је мој супарник лабилнија личност од мене и да у овом надметању самном, у овој борби за превласт над овим за сада заједничким телом, нема никакве шансе.

Као будући новинар, немам ни тренутка дилему да нећу успети. Постајем помало зависник од адреналина, који се у мени нагомилава дању, док трагам за неким новим тек откривеним екстремним занимањима.

Бављење новинарским позивом је за сада само идеја у покушају.

Живот као комплексна појава има хиљаду других и већих изазова.

Могућности за креативне људе попут мене се не могу ни набројати.

Ево одмах да кажем, неодољиво ме привлачи утемељена и од скора легализованог спортска дисциплина пљувања.

Онај уљез у мени, један одвратни паразит, који на рачун моје енергије живи када би требало да спава, због ове моје опчињености пљувањем сваке ноћи преживљава минијатурни нервни слом.

Како сам признаје, тада је принуђен да са индигнацијом окрене главу од мене. Мислим да је у питању гађење, али он као особа финих манира, напросто не жели да се користи неким речима које најбоље описују примитивизам.

Ово новонастало и масовно лудило за пљувањем, њему је и даље највећи вид простоте. И не покушавам да га убедим да мења мишљење. Он припада оној реткој групацији неуспелих писаца, склоној декаденцији, који се поносе што јесу такви, аутентични губитници, како сами истичу: неискварени новцем, признањима и наградама, једном речју елита ситних риба.

Осуђени смо да делимо исто тело, срећом друго ништа нас не повезује. Разлике међу нама су непремостиве. Свак од нас двојице тера по своме. И ту се ништа не може мењати. Не занима ме његова животна и свака друга прича, која има удела у његовом поимању света. Као у оним филмовим где се наглашава да је свака сличност са неком реалним догађајима случајна, ја сам такође убеђен да међу нама никаквог подударања нема. Два смо света принуђена да деле исто тело и ту је крај сваке друге приче. Мислим да физички не угрожавамо један другога, и то је срећна околност, јер сукоби таке врсте би донели непоправљиве компликације у самом начину заједничког битисања.

Ја и даље тврдим да он својим присуством, и навикама мене лично само компромитује. Чињеница је да нисам у могућности да утичем на његово понашање, нити могу да предвидим шта он у својим ноћним бденијима може да уради.

Ја ћу овде истине ради износити своју причу, мада знам да је његова злоба велика и да неће изазову одолети, па ће верујем и он из својег ноћног света (о којем ништа не знам) покушавати да нешто своје јавно искаже.

Слобода говора може бити и у овим временима ограничена, то је бар свима јасно. На слободу мишљења нико не може утицати. Поготово ако се оно задржава за себе, што овај непредвидиви себичњак у мени и чини.

1.Дан…

*Пљуваоница живота.*

*Почетнички промашаји.*

*Протоколарно пљување.*

Када ми је пре неки дан главни уредник престижних таблоидних новина „Пљуваоница живота“ пружио руку да се поздравимо, одмах сам га пљунуо. У ствари, можда сам мало и оклевао, па нисам пљунуо њега, већ само у своју шаку, која се већ налазила у његовој.

Не волим када ми је при поздраву длан сув, смета ми голицање при додиру, и некако ми се рука саговорника измигољи, имам осећај да сам ухватио глисту пантљичару, а ја сам на глисте збиља гадљив, па после брже боље трчим да перем мокре и балаве дланове. То што се ово пљување догодило у тренутку руковања, нема везе са мојом посетом угледној редакцији, још угледнијих новина. Наравно, не тиче се ни поменутог уредника.

Нисам га пљунуо у лице, а имао сам жељу, што је нормално у таквим приликама, које се ретко указују, нарочито када су уредници таквих новина у питању.

Било је то чисто протоколарни потез, а ја у то време мојих раних лутања, баш са протоколом и нисам најбоље стајао.

Како год, уредник је сложио фацу као да сам га пљунуо у врх носа, обрисао је длан марамицом, нешто је промрсио, што је требало да звучи као извињење, препустио ме првом слободном сараднику и нестао без коментара. Учинило ми се да је са сажаљивим изразом на лицу напустио просторију.

Свакако да ми није било први пут да пљунем неког новинара. Свакоме, па и мени, главни уредник таблоидних новина је добитна комбинација, која се не указује често.

Имао сам и ја испада, некад и непромишљених, не слутећи да пут и мене може одвести у мутне и неизвесне воде новинарства.

Но, то су изазови непредвидивости уписани на путу сваког трагаоца.

1.Ноћ…

*( Реквијем мртвом подстанару )*

*Мрзим причу са уводом. Још ме више нервира прича са поводом. Од ње лека нема. Умножаваш је докле год имаш снаге и док има оних који су вољни да је чују. Она се пише по задатку и она те напросто обузима. Као нечастиви и зла сила. Али нисам о томе хтео да зановетам. Лепо сам себи рекао: боље да сам мртав као писац, а жив као човек. Који ме је андрак терао да будем баш писац. Данима немам идеје. Ни приче за памћење. Ништа немам. Промаја у глави. Умирем ли то ја, или писац умире у мени, сам ђаво зна. Мало ми је много и ова трунчица памети, што није исцурела у сливник. Но још морам да разбијам главу дилемом, да ли треба нешто да пишем, или да не пишем. Дилема није нова и непозната. Нити је мој изум.*

*Свака будала, која се дохвати пера и папира, исту муку мучи. Безброј њих ми је крајње пријатељски рекло да је писање било чега, а нарочито књига, залудна работа, и да се манем ћорава посла. Џаба је будали говорити.*

*Кад је чуо за моју муку, један кафеџија, ту са Ибарске, лепо ми понудио посао.*

*Има, каже он мени, контакте.*

*Зна барем сто људи из његове професије, и сви муку муче да саставе јеловнике. Није тешко набројати јела и пића, али треба у то писаније унети мало духа и стила.*

*Он то не уме.*

*Други још и мање.*

*Пиши брате јеловнике, каже он мени, и видим човек озбиљно мисли, не шали се.*

*Сви читају јеловнике, бићеш тада најчитанији писац у граду, ма у држави, кад ти кажем.*

*То је једино штиво које се чита са апетитом.*

*Не можеш да оманеш.*

2.Дан…

*Синтеза пљувања.*

*Колекционари свега и свачега.*

*Пљувачке институције.*

Никако да се ослободим оног урођеног страха када се нађем брк у брк са претпостављеним, или неким кога би требало да испљујем од главе до пете.

И када треба да пљунем онако искрено и од срца, ја то некако траљаво урадим.

А то се види.

Додуше са осталима, мање битним људима, лако ми иде.

Мало ме зачудила уредникова реакција, нисам ја баш у његов атар пао с неба. Имао сам какву-такву препоруку од уредника једних других, додуше мање познатих новина, са којима сам већ неко време сарађивао. У очекивању сталног запослења, као хонорарац, засипао сам их информацијама, битним и мање битним, и већина је била објављена. Као спољњи сарадник и тек приучени новинарчић, имао сам могућност избора. Могао сам кад год пожелим да престанем да шаљем прилоге, и да због тога немам никаквих проблема и тај осећај слободе ми је давао крила. Био сам млади кадар, који обећава, мада у тим почецима нисам имао амбиција да се на дуже стазе бавим новинарском професијом, и то нисам скривао.

На питање шта бих пожелео као награду за већ исказани прегалачки рад на терену, одмах сам рекао да нешто, било шта, објавим у “Пљуваоници живота“. Ето и зашто сам тако самоуверено бануо у редакцију новина, које су биле сан сваког пискарала.

Мојој жељи се делимично изашло у сусрет, мада први контакт са уредником ових моћних новина није прошао онако како сам ја потајице очекивао. Очито је тај уредник био огуглао на све и свашта и једна анонимна сподоба попут мене, није могла да завреди његову пажњу.

Препустио ме је другим, небитним људима из редакције, што ће рећи случају. Вероватно се у чуду питао докле ће њему да шаљу неке дилетанте и аматере, неке надобудне кретене и идиоте, који ту и тамо обајаве два три текста и свашта умишљају, а у ствари не вреде ничему. Тако сам ја доживео овај наш први сусрет, а сами Бог зна шта је о мени мислио уредник ових новина. Вероватно ме је заборавио истог часа када је окренуо леђа и отишао без поздрава. Како год, у овим новинама се нећу леба најести, мислио сам, јер су ме сви у овој редакцији гледали са висине, као ушљиво говедо, и без икакве жеље да о било чему самном разговарају. Отишао сам као покисао, и камо среће да ме бар неко удостојио обичног пљувања.

У новинама где су ме објављивали, сваки прилог који сам слао говорио је о пљувању. То је била тема којом сам се искључиво бавио. Нисам хтео да се расплињавам и да се бавим нечим што ми је било страно.

Писао сам о познатим пљувачима, онима који су афирмисани и који су се безброј пута у пракси и на делу доказали. Који су били недодириве пљувачке институције. Нисам заобилазио ни оне који су обећавали, и који су имали перспективу да ће једном досећи највиши степеник у пљувању. Писао сам и о обичним људима који и даље пљују на све и свакога, препуни горчине и незадовољства, и то пљување, које је у тим случајевима зависило од емоционалних ломова и личних фрустрација, признајем није било на цени. Не бар у новинама.

Бавио сам се стручном анализом пљувања. Наравно, не мојом, јер ја сам се у тој области затекао случајно, као новинарчић истраживач, рекао бих незналица и аматер, а како је тема захтевала сталну присутност и пажњу јавних медија, нашао се део тог огромног колача и за мене. Аналитиком су се бавили људи од струке, који су се одавно у пљувању исказали и доказали. Моје је било само да дођем до њих и бележим њихова искуства, примедбе и објашњења, ове сада већ масовне појаве, која је толико узела маха да се више ни на који начин није могла искоренити. Искрено речено, то и није била ничија намера.

Од када је пљување постало стил живота, такво питање нико није постављао, па чак ни неки новинар почетник попут мене, понајмање они који су били испљувани а нису могли да узврате истом мером.

Свакако, не откривајући личне амбиције (а ко их нема?) вешто сам убацивао информације о својим узгредним наступума и резултатима на неким аматерским такмичењима у пљувању. Онако узгред, кобајаги необавезно и небитно, слао сам информације и кусом и репатом, свакоме ко је био вољан да ме чује и саслуша. У то време чистог аматеризма, зенит моје пљувачке каријере још увек је био далеко.

Моје истинске амбиције и аспирације, када је о пљувању реч, биле су велике, можда и нереалне, у сваком случају, чврсто сам веровао да је пљување моја будућност, а новопечени позив новинара сарадника, био ми је само успутна станица, ка много вишим циљевима. Пре бих рекао: повремена забава и разбибрига.

Био сам довољно мудар и опрезан да о својим плановима и надањима јавно не говорим. То ми се могло обити о главу.

Знао сам да пењање ка сваком врху дуго траје. Корак по корак, степеник по степеник, и не могу се обашка прескакати изазови и препреке, које се на том путу намећу и јављају.

Имао сам увек занимљив и ексклузиван материјал о другим пљувачима. Нечему сам присуствовао, нешто бих сазнао од других, понешто бих и измислио, што сви талентовани новинари раде, како би прича била провокативнија а тиме имала више читалаца. Ако је лаж била добронамерна, или је због ње расла популарност пљувача, па и оних који су испљувани, нико од учесника се није бунио.

Дуго сам у раној младости био колекционар свега и свачега. Морао сам на крају да пресечем и све бивше играрије заувек заборавим. Од пљувања није било већег изазова. Толико њих је пре мене направило успешну каријеру захваљујући томе што су жестоко пљували кад је требало, а неки богами и кад није требало.

На друштвеним мрежама већ сам имао фанове који су веровали да ми у свету пљувања предстоји вртоглави успех.

И нису те похвале биле олако изречене.

Ја сам се само брзо уклапао у постојеће стање.

И врапци знају да је код нас пљување најомиљенија спортска дисциплина. Досегли смо савршенство.

И свет из ближег и даљег окружења, који по навици на све нас гледа подозриво, пљување нам не спочитава, не потцење нас због тога, напротив.

Када је о пљувању реч ту нам и непријатељи капу скидају.

*2. Ноћ…*

*Кад год се нађем пред дилемом, као ово сада и када не налазим решење, по навици призивам ђавола да ми каже шта да радим, као он све зна и добро и лоше.*

*У сваком случају ђаво је информисанији од Бога, јер Бог се бави добротом, а ђаво чиме стигне. А можда ово ђаво и не зна. Ни ђаво није црн као што кажу, и не мора баш све да зна. Да ја ипак три пута пљунем иза себе, далеко се казало, а и оном ђаволу далеко лепа кућа, мада без њега, ни мене оваквог какав јесам, не би било. Додуше, ја дубоко верујем да је ђаволова кућа збиља лепа, скоро лепа као неке што онако из даљине, свакодневно гледам док аутобусом пролазим преко Гледиња. У реду, Дедиња, али ја гледам и гледам, очи ми испадоше, и пошто гледам, за мене је то Гледиње.*

*Ја могу уосталом свашта да верујем, али ђаво не мора.*

*Ко је чуо за ђавола који у нешто верује, да верује не би био ђаво.*

*Брига њега шта ће ко да мисли. Појма немам зашто би он ишао било коме уз, или се каже низ длаку, кад он има за све решење, и држи контролу над свим ресурсима, где људска колебљивост тражи уточиште. Њему се може да буде оно што жели, да буде и кад жели, био леп, или не био. Такође, морам то рећи, кад већ лепоту помињем, више сам уверен да је леп, него да није. И зашто би се толике приче испредале о њему, да није леп.*

*То жене најбоље знају.*

*Наше бабе куну: Ђаво те понео.*

*Старији говоре: не би се ту ми мешали, ђавоља су то посла. Или: ђавола су тражили и ђаво је њих нашао, или када је о некој младој девојци реч, кажу: ђаво је запосео чим се родила.*

*Ђаво воли жене више од ичега. А опет има она поучна прича кад је нека зла жена упала у јаму код ђавола, па кад је ђаво изашао из јаме а оно преко ноћи несрећник сав оседео.*

*Док је ђаво црн, сви га се плаше. Чим побели, као овај из јаме, сви га гледају са жаљењем, и што је по ђавола поражавајуће: виде у њему анђела. Крсте се и моле, као да га је сам Бог послао.*

*Ђаво тада или пукне од муке, или се убије. Сврха његовог постојања је обесмишљена.*

*Био црн, или бео, ђаво стално жене искушава. Колико их је само завршило на ломачи, колико се њих тешка срца одрекло овог Господара Таме, а колико се предало огњу. Нема статистике која може ове податке изнети, можемо само да нагађамо.*

*Отуда само за жену кажемо да је ђаволски лепа, а за мускарца: леп је као анђео.*

3.Дан…

*Доживотна слава.*

*Нијансе.*

*Пљување у даљ.*

Немогуће утврдити хронолошки развој пљувања. Између аматеризма и професионализма, још увек нису постављене јасне границе. Ни у практичном, ни у теоријском смислу. И то отежава посао онима који се баве овим питањем.

Пљување је узело маха у свим сферама друштва, постало је неискорењиво. Оно је Као појава наша реалност.

Остало су нијансе.

У међувремену је о пљувању и пљувачима објављено толико новинских текстова, студија, тематских књига. Снимљено је безброј репортажа и лепо упакованих документарних телевизијских емисија о овом сада већ глобалном феномену.

Сви су на крају схватили да код нас једном стечена слава пљувача траје доживотно.

Пљување је доживело такву експанзију, незабележену на овим нашим просторима, да је постало скоро немогуће набројати све врсте, облике, поводе и начине пљувања.

У почетку и не баш тако давно, није све изгледало тако ружичасто. Чинило се да је то само хировито понашање неваспитаних појединаца.

Временом, издвојили су се пљувачи аматери и пљувачи професионалци.

Предњачили су они који су преферирали пљување у даљ, па око себе, па на појединце. Када се све отргло контроли, прибегло се соломнском решењу.

Усвојен је закон који је уједињавао све видове пљувања, од оних из навике, хобија, пакости, интереса, па до такмичарских.

Месецима су многи умни људи трагали за измом који би адекватно одговарао овој незаобилазној појави. Било је покушаја, није да није било: пљувизам, пљуваонизам, пљувачизам и слични, али ниједан „изам“ се није усталио и изборио за терминолошку препознатљивост.

На крају је прихваћен термин „пљување“ јер за оно што је значио, није се могло наћи боље тумачење. Такође, у почетку је све то подсећало на дечју игру жмурке, у којој, ако на време не видиш или пронађеш играча, овај те запљуне и заузме твоје место.

Када је о конкретном деловању реч издвајали су се људи којима је политика била професија и занимање. Ништа мање се нису истицале естрадне звезде и звездице. Међусобно су се пљували речима, и на томе се све зваршавало. Историја је то показала на много примера, некад бесмислени поводи покрену неке веома битне људске активности, па чак и револуције у многим областима, и тамо где се нису промене очекивале. Може се рећи да су у повојима и почецима пљувачких активности предњачили спортисти. Највећи допринос развојном путу пљувања као спортске дисциплине дали су конкретно фудбалери. Они су отишли корак даље и стечена знања у школи, на улици, мукотрпном тренажном процесу, можда чак и кућне навике, пренели су на терен, примењујућу та своја искуства у пракси и за време игре. Вероватно су баш фудбалери били претече колективног и општег пљувања. Било на клупском, или репрезентативном нивоу, имали су визију и мисију, које досита нису били свесни. Код њих су то биле инстиктивне реакције, са намером да се пртивник понизи, испровоцира, увреди. У почетку су пљували из обести, због неваспитања, мржње, ниских и примитивних побуда. Пљували су саиграче, противнике, тренера, економе, гледаоце, новинаре. Имали су славу и новац и пљувало им се шта ће други да мисле о њима.Неке навике су у менталном склопу ових људи биле и остале неискорењиве.

Пљују наравно и сада кога стигну. Мада то данас раде са више стила, окрену се према камерама да се све лепо услика.

Пљување без трага и које није забележено оком камере, или макар фотоапарата, је бесмислено. Попут оног мог помало очајничког чина, када сам на почетку новинарске и пљувачке каријере пљунуо уредника угледних новина.

Касније се ниво пљувања уздигао на једну вишу дистанцу и добио у пракси коначно значење. Пљување се дакле издвојило као аутохтона спортска дисциплина и више није било важно, кад, и где је све почело. Индивидуално пљување је имало највише успеха на јавној сцени, ни колективно пљување није заосталао ни у организационом ни у такмичарском смислу. Власт није седела скрштених руку, препознала је кретања и значај ове типично домаће појаве и дала јој је пуни легитимитет. Као нова спортска дисциплина пљување је добило такмичарски карактер и није више сврставано у неке неприличне и неморалне категорије јавног понашања.

Од мноштва новонасталих спортова пљување је доиста имало перспективу. На крају, било је економски крајње исплативо. Није било потребе да се улаже у инфраструктуру, да се рецимо граде дворане за пљуваче, стадиони, хале и слични спортски објекти. Улагања су била минимална чак иа за такмичења на највећем нивоу. Могло се надметати било где. Све је могло бити такмичарски полигон. У зарвореном простору, било којој јајвној установи, привартним објектима и просторима свакојаке намене, до такмичења на отворено, која су била пожељнија из више разлога. Могло се пљувати на улици, у парку, пешачкој стази, аутобуској станици, шопинг центру, са обалских шеталишта у воду, скоро на сваком јавном месту. Није била потребна ни специјална спортска опрема. Довољна је за почетак била трака око руке, различитих боја да би се по њој такмичари и екипе разазнавали. Дресови, патике, спортски реквизити, ништа од свега тога пљувачима није било потребно. Такмичари су носили, марамице, ручне пешкире, па чак и салвете и ролне тоаленог папира, као и средства за брзо чишћење одеће и за умивање. Све су то била безначајна улагања препуштена самом одабиру такмичара.

Више никоме није било толико важно ко су били родоначелници ове нове, како ће се испоставити, будуће национално културне и спортске тековине.

*3.Ноћ…*

*Бог ми је сведок да сам се зарекао да више ни реч нећу да кажем о овом несрећнику у мени, који је опчињен појавама и дешавањима која ме срећом не додирују и која не разумем. Свако мора да носи са својим лудилом. Његово остављам њему, а ја ћу покушати да сачувам ово мало памети која срећом није подлегла његовом болесном утицају. Ја нисам и не могу бити ничији исцелитељ. Још мање саветник. Одустао сам од борби са ветрењачама. Ако он желу у своје име да бије те битке, нека изволи, ја му не могу бити од помоћи.*

*Кад год се запетљам у нешто што не разумем, по навици призивам Бога, па ево то и сада чиним. Не из разлога што верујем да ће Он баш мени бити од помоћи. Немам ја таквих илузија, нити сам неки религиозни фанатик. Ипак верујем да је деловање некакве божанске еманације на општем плану незаобилазно. Бог нам узима и дарује памет. Око тога верујем да не би требало да буде спорења. Његове одлуке ни један човек не може да процењује, вага и говори о**њиховом зачају и значењу. Ни мени не пада на памет да се уплићем у неке такве сулуде играрије. Тумачење свега што због неразумевања приписујемо Божјој вољи је апсолутна бесмислица. Бог је тако велики и толико моћан само зато што о њему ништа не знамо. Још је бесмисленија људска потреба да свој изглед поистовећује и упоређујед са Божјим ликом. Срећом по људски род, Бугу је свеједно какве се мисли врзмају по нашој памети. Неко ко је носилац универзалног знања никада се неће бавити нечим што је толико приземно као људска природа, а поготово памет на коју се стално позивамо.*

*Ретко ко за некога каже: леп је као Бог. Једни тврде како Бог мора да буде леп, јер му се може да буде какав год пожели, зато што је Бог и зашто би онда он изабрао да буде ружан.*

*Ни Ђавола човек никада није лично срео, али то шта радимо и шта нам се дешава довољно је да поверујемо да ђаво мења обличја и да међу нама обитава. Један је од нас и то онај у којег најмање сумњамо. Ипак људска памет није дорасла ђавољој, мада се људи од постања труде да му макар у злим делима буду равни.*

*Сви верујемо да знамо како ђаво изгледа, наша представа бар о његовом изгледу је јасна. Дугуљасто лице, светло-пламтеће жућкасте очи, брадица, рошчићи, коса зализана лојем, или бриљантином, само за ноге нисмо сигурни како се завршавају, јесу ли козји папци, или ипак људска стопала.*

*Бог се призива у муци, никада када нам св добро иде и када нам је лепо. Ко ће тада, кад нас невоља сколи да размишља: је ли Бог леп, или није. Његово је да помогне ако чује и ако хоће.*

*А ђаво је ту и када га не зовемо.*

*Као запета пушка спреман, чека да прискочи.*

*Помислиш, само помислиш и ево њега.*

*Па онда види шта ћеш и са њиме и са собом.*

*Најтеже је контролисати ђавола у себи.*

*Заиста.*

*Ђаво је обузео уљедза у мојем телу, у то сам се безброј пута уверио. Или је тај за којег мислим да није, сам ђаво, па ме искушава и ставља на муке.*

*Ја себи волим да кажем: остави ђавола на миру, ђаволе.*

*Ако ме Мира чује има да ме мрзи доживотно, а можда ми и буде захвална, ко ће то сада знати.*

*Мира је конобарица која ради само ноћну смену, у ресторану „Три шимшира“. Увек ме лепо дочека и још лепше испрати, нарочито када оставим повећи бакшиш. А ја ниједној Мири не могу да одолим, па ни овој.*

*Шта год било, увек ће бити: из сваке Мире, ђаволи вире.*

4.Дан…

*Школе за пљување.*

*Самоуки пљувач.*

*Промашен случај.*

Ја сам, признајем, годинама и за џабе, онако из ћефа, пљувао и знане и незнане, чисто аматерски, што није било у реду. Ни будалу одавно не можеш убедити да је корисно млатити празну сламу. Те форе више нигде не пролазе. Чак ни на телевизији. Мој пут до локалног успеха у пљувању и очекиваних признања је био дуг и трновит. Када сам се пре неколико година запослио да продајем карте на шалтеру број 23 главне аутобуске станице у престоном граду, као и сви остали, паузу у послу сам користио за пљување. Већ тада је пљување било ствар престижа, насушна потреба.

Маштао са о томе и надао сам се да ће једном и моје име у свету пљувања нешто значити.

У снове се нико не може поуздати, али ја веру у себе нисам губио. Нешто ми је говорило да истрајем, да се не поколебам, да ће и мене срећа погледати благонаклоно.

Наравно, треба рећи и то, да су у међувремену преко ноћи никли образовни центри за пљување. Отварале су се приватне школе за пљување. Све установе овог типа радиле су пуном паром, а ја у тим данима неизвесноисти, када се још није знало где ће нас пљување одвести, због поменутог посла на станици, нисам имао времена за додатно дошколовавање, па ни за ванредне часове.

Пљувао сам чисто аматерски, боље рећи нагонски. Одмах сам набавио уџбенике и приручнике о пљувању, чим су се појавили. Вежбао сам сам. Могу открити и тај податак да сам био самоук. Шта год да сам до тада у животу радио, све ми је деловало као промашен случај. Нигде нисам остављао трага вредног помена. Био сам нико и ништа, па ми стога ни први пљувачи ништа нису могли.

На мени нико није могао скупљати поене и правити каријеру.

Пљување по анонимусима никоме не доноси успех.

Имао сам збиља велику и искрену жељу да у овој новој дисциплини постигнем ваљане резултате. Успех ће доћи сам од себе, мислио сам. Уосталом, то јесте било ново занимање, за које није била важна теоријска поткованост, већ искључиво пракса.

Као и сваки почетник, нисам имао одважност у наступу, плашљиво бих некоме пришао, и када бих на крају смогао снаге да га пљунем, извињавао сам се, што је ситуацију чинило заиста непријатном.

Поента у пљувању је да се никоме и никада не извињаваш.

Временом сам се ослободио традиционалних стега, наслеђеног васпитања и било ми је свеједно кога пљујем.

Неке навике се брзо мењају. Људи су огуглали на пљување, свако је пљувао свакога, и то је била свакодневна појава.

Само они ретки, махом почетници, кобајаги културнији, би пришли и питали: „Извините, могу ли да вас пљунем?“. То сам и ја на почетку радио. Пролазник коме бих се тако обратио није крио одушевљење, наместио би се као да позира, како не бих промашио, па се није ни трудио да са лица уклони трагове моје пљувачке.

Дешавало се да ми дотични у трену узврати истом мером.

Многа пријатељства су почела пљувањем.

Многе симпатије заживеле, тек након пљувања.

Кад те неко искрено пљуне, барем знаш на чему си, шта дотични мисли о теби, јер да те не поштује, не би те ни пљувао и одмах знаш да нема притом још неких других скривених мисли и неочекиваних закулисних радњи.

Сврха пљувања је да се то примети.

Ако се испљувани умије и брзо обрише, као да га нисте ни испљували.

*4. Ноћ…*

*Но, кренуо сам о нечему другом да говорим, а ђаво је опет умешао прсте, тако он мене с времена на време и увек кад пишем дохвати изненада, искушава и прихрањује моју урођену колебљивост, и на крају ме причом одвуче на некакав споредни колосек.*

*Познато је да су код нас сви главни колосеци споредни.*

*Потом, једва успевам да се вратим на пут којим сам био наумио да идем, ако се уопште и вратим, и ако и то није опет уместо очекиваног пута нека козја, непроходна стаза и ђавоља подвала.*

5.Дан…

*Емотивно пљување.*

*Дописно пљување.*

*Опште место.*

Као што малопре рекох: упорност се увек исплати. Кад тад приметиће вас неко ко одлучује и ко је значајан. И ја сам се надао да ћу, ако ништа друго, захваљујући пљувању добити боље радно место.

Постојали су облици пљувања који нису заживели.

Например, дописно пљување.

Затим пљување по случајно одабраном узорку. Насумично пљување. Интригантно пљување. Пљување по самом себи. Деструктивно пљување. Пљување из очаја. И још многи други облици пљувања. Немогуће их је све набројати. Нисам губио време на непризнате и спорадичне случајеве. Играо сам на сигурну карту. Држао сам се опште прихваћеног пљувања.

Никога нисам штедео и ни према коме нисам имао обзира.

Пљување не трпи емоције.

Ако у том чину нема спонтаности, онда је боље ништа не покушавати. Бламажа никоме не прија. Ни ономе ко пљује, ни ономе ко је испљуван. Испљувао сам све колеге са посла, шофере и кондуктере аутобуса који су доносили пазар, уличне продавце новина, трговачке путнике, два три мање значајна директора, али до главног никако нисам могао да до дођем.

Он је у неку руку био јавна личност.

Њега су увелико пљували преко новина и на телевизија. За нас пљуваче почетнике такви попут њега су били велике зверке. Лига недодиривих.

*5.Ноћ…*

*Мислио сам, и сада тако мислим, да писац има право да одабере час умирања. Некако дође и тај тренутак када на такав начин о властитој смрти размишљамо. Зашто баш увек мора смрт да буде та која одлучује и бира час нечијег одласка са ове једиње јавне сцене која нам није увек била наклоњена. Живот од постања кокетира са смрћу. Само што ми то касно схватимо и онда када смрт долази по оно што јој припада. Мени се лично никуда не жури, поготово не у том правцу. Они којима се жури, или ће доћи, или ће отићи. Шта ја имам са тиме. Ако писац у мојој глави одапне, Боже мој, ни први ни задњи. Избацићу његов леш да не трепнем, и без трунке жаљења.*

*Доста ме је тај гад тровао и малтретирао све ове минуле године.*

*Да је вредео одапео би и много раније.*

*Ето, окомио сам се на онога ко то можда није заслужио. Кад већ не могу да избацим двојника уљеза, који ми краде дане, некао ми се чини да имам право да пресудим писцу у себи. Ни он није испунио моја очекивања.*

*Некако се чини да су сви велики писци умрли млади. Његош је као писац, али и као човек умро млад, а као државник је дочекао и после смрти дубоку старост. Јесењин је пример раног одласка са животне сцене, ни Хелдерлин није био боље среће. Таквих примера има много. Било је и оних који су свесно убијали писца у себи, попут Рембоа например, како би наставили несметано да живе до своје стварне смрти. Не наводим ове примере због себе. Поредити се са њима је бесмислено. Ја сам одабрао да живим и после смрти писца у мени. Кад год да та смрт по писца дође. Хромом Вуку, оцу наше писмености се није умирало до последњег дана живота, али он и није био писац, он је прикупљао све оно што би се временом загубило, и свакако је претеча између осталог и савремених бироа за изгубљене ствари. А то му нико данас не признаје као заслугу. Удевају га тамо где му није место.*

*Дакле, никако да се помиримо са чињеницом да писац зна и пре нас самих да умре у нама, а да ми то ни за живу главу нећемо да прихватимо као ноторну чињеницу.*

*Морбидно је што ми не избацујемо мртвог подстанара, јер мислимо да ће и мртав нешто привредити и допринети неком узлету, о којем се само у младим годинама маштарило.*

*Мени иначе никада није било стало до церемонијалних испраћаја земних остатака духа било којег писца. Поготово ме заболе за овог који ми, ево, годинама не дозвољава да се опустим, и да живим нормалним животом, као сви остали, или барем већина људи.*

*Зашто ја као појединац једном у животу не бих био уз већину. Овако, захваљујући том живом и мртвом несрећнику, који је дефинитивно нашао гробно место у мени, остајем губитник где год да се приклоним и шта год друго покушавао да радим.*

6.Дан..

*Пљување на невиђено.*

*Шалтерски пацов*

*и старомодна будала.*

Када ми је један чувар реда, којег сам онако ан-пасан испљувао без увијања рекао да се претерано не заносим, умало сам се поколебао. Пљунути полицајца може баш свакао. У овој држави прво полицију пљују. Некако су они увек на удару.

Нећеш се пријатељу овајдити од мене, сем што ћеш ми униформу унередити. Имаш сигуран посао. На државним си јаслама, као и ја што сам, казао је.

Можеш да пљујеш ситне рибе, али за тај труд ти неће бити плаћено. Награда неће уследити. Немој ни да се надаш. Помири се са тим и не покушавај да високо летиш. Није то твоја лига.

Угледај се на мој пример. Ја до министра полиције не могу ни да привирим, а њега бих пљунуо пре било кога на овоме свету.

Из поштовања, наравно, како то данас сви раде. Све моје колеге као и ја, маштају да ће им се једног дана жеља испунити, да у стварности пљуну министра, и да потом спокојно оду у пензију. Неки би и живот дали да им се таква прилика и част укаже.

Овако, пљују га на невиђено, пљују му чак и фотографију, када је неке новине објаве.

Пљују телевизор кад се у дневнику појави.

Основали смо, само због њега и синдикат за пљување.

Мала корист од тога и мени и мојим колегама. Министар и не сања колико је омиљена личност у нашој многољудној служби. Не знам да ли си приметио, и да ли је икообратио пажњу, да од када је пљување постало професија и додатно занимање,од када је легализовано као норма понашања и спортска дисциплина, наше сочне псовке више нико не користи.

Све су прилике: отишле су у историју и заборав. Треба признати: псовке у нашем народу су имале дужу традицију од пљување. А ето, случај је тако хтео да се никада није одржало неко надметање у псовању. Верујем да је за многе било фрустрирајуће што пљување нису могли псовкама да поткрепе. Угођај би свакако био потпунији. Нико на свету није имао псовке као ми. Није било светиње коју нисмо псовкама китили. Бога и његове свеце понајвише. Нисам религиозан, али ето Бог ми први паде на памет. И гле чуда: највише од свих су га псовали верници. Ја као атеиста никада га нисам опсовао. Е сад ти мени реци, има ли у томе логике? Наравно да нема.

Стално се питам, како се раније нико није досетио да се псовке легализују и да се у псовању такмичимо. Убеђен сам, и то није само моје мишљење, догурали би у псовкама много даље, него што је то случај са пљувањем. И псовке, ма колико биле ружне и простачке, ипак су чистије од пљувања. Још увек има људи који су гадљиви на пљувачку. Псовање у еколошком смислу би било много ефикасније. Пљувањем може нека зараза да се пренесе. Ове савремене и нове болести например. Те чињенице не би требало да се тек онако испуштају из вида. Али ко сам ја да неком држим слово о сврсисходности било чега. Да сам имао памети, а очигледно нисам, не бих данас и пола свог животног века патролирао улицама ловећи наркомане и локалне курве.

Када те неко увреди, напакости, када некога мрзиш, кад имаш потребу да псујеш више никоме не помињеш оца, мајку сестру и фамилију.

Пљување је заменило све могуће псовке и све псовачке изливе одушевљења. Кад пљунеш непријатеља а овај ти узврати осмехом, као да си се поново родио. Скинуо си бреме са савести, нико те није тужио, нико казнио. Још си похвалу добио. Где то има, реци.

Ја сам од оних људи старог кова, старомодна будала.

Носталгичар.

Мени је признајем жао што више нико не псује.

Као да то нисмо ми, већ неки други народ нас заменио.

Јесмо, а нисмо.

Чудо једно.

Нико ни теби ни мени не може одузети жељу и снове. Нико. Али то, мајковићу, за успех није довољно.

Као што видиш, мој надобудни шалтерски пацовчићу, постоје лимити које не можемо досегнути. Када кажем пацовчићу, то није ништа лично.

Мени сви ви који се кријете иза неког стакла личите на пацове.

Ти си за шалтером, годину, две у врх главе, мислиш да ће те пљување спасити од вечне шалтерске службе. Можда и хоће, ако ти се посрећи.

Мој случај је забетониран.

Спаса ниоткуд нема.

Ту сам где сам и тачка, сетно је рекао полицајац.

*6.Ноћ…*

*Таман се латим неког другог посла, или кренем опуштено да доколичим, да легално крадем Богу ноћи,( онај други што је у мени, краде Богу дане ) а тек умрли писац, писац у мени се узјогуни. Хтео би нешто да каже што је заборавио, док је жив био.*

*Нешто што му је тек сада умрломе пало на памет, а он верује да ми та његова окаснела спознаја може бити од користи.*

*Покушава да мења нешто што више одавно није ни његово а ни моје. Да покрене мртво са мртве тачке, као досадно му једноличје, убија га монотонија загробног света и безидејност. Нема перспективу, ако је тамо негде одлучено да се вечно излежава.*

*Подбада ме и буди код мене осећај кривице, изазива конфузију. Намеће ми дилему: ко је значајнији и битнији за мој будући живот, ја, овакав какав сада јесам, дакле никакав, или да се тргнем из мртвила, живнем напокон са мртвим писцем у мени.*

*Немоћан да ову загонетку ваљано решим, подвијем реп, као да сам не дај боже нешто лоше урадио, као да су ме ухватили са руком у туђем џепу, и као да сам то украдено сакрио иза седам гора, поцрвеним, и на крају, капитулирам и опет се латим писања.*

*Тада ја обични умирем а писац у мени живне, скоро оживи, довољно да ме и даље малтретира и трује.*

7. Дан…

*Пљуваоница исповедаоница.*

*Пљување из ћефа.*

*Непријатељ државе и народа.*

Ја сам као полицајац у служби тридесет и пет година, имам бенифициран, или бенефициран радни стаж, никад нисам укапирао како се правилно каже, бенефиције, или бенифиције. Елем, још мало па ћу у пензију и притом, пљујем од првог дана. Одавно то радим, пљувао сам, додуше несвесно, неувежбано, без стила, по навици, по улици, понајвише сам пљувао по демострантима, јер то је у срећним временима било у опису мог радног места, задатак по службеној дужности.

Нисмо сви добијали шмркове па да поливамо њима по народу и гушимо побуне. Теренци попут мене, морали су да се ослоне искључиво на пендрек, или како ми у полицији кажемо, палицу и наравно: пљување.

Процена ситуације је била веома битна. Једноставно смо знали када смемо а када није паметно да пљујемо. Ако је нас полицајаца било пет хиљада а демонстраната, или навијача неких клубова стотинак, онда смо пљували до миле воље и док је било пљувачке. Ако би ситуација била обрнута, тада нисмо смели ни да помислимо да некогапљунемо. То иде у прилог чињеници да полицајци знају када и шта треба да раде на терену. Уосталом, зар то не доказује да полицајци нису сировине и глупаци, како нас у вицевима представљају.

Све су то момци као од букве одваљени.

Таква искуства из праксе се не заборављају. Као да је јуче било, сећам се тих слика где смирујемо, или пљувањем провоцирамо и нервирамо већ помахниталу руљу. Зачикаваш демостранте, пљујеш их до миле воље, а они ти ништа не могу, јер те закон а богами и оружје штити. Била су то за истинске полицајце златна времена. Знали смо кад затреба и тенкове на улице, па гази кога стигнеш. Данас смо само марионете. Упарађени. Регулишемо гужве у саобраћају. Ту и тамо хапсимо дилере дроге и проститутке и ту је крај. Кажем, не без сете, била су то нека друга, за нас добра, а сада далека времена.

У њима није могао баш свако јавно да пљуне.

Због пљувања се ишло на робију.

Некима је због пљувања могла и глава да оде. Кад би ми у стаж урачунали и време утрошено на пљување, пре него што је озваничено и стекло овакву популарност, сутра бих могао да се пензионишем. Овако има да гулим још неку годину по асфалту.

Да трпим свакакву олош која ме пљује.

Неки људи, овакви попут мене, никако да се навикну на пљување. Мени то не прија. Дефинитивно. Одмах се нарогушим и тако би радо овом палицом одаламио свакога ко се усуди да ме пљуне.

Рецидив из прошлости. Шта да радим. Заостао сам у схватањима. **На жалост,** моју ине само моју, има мојих колега истомишљеника, није да нема, узвратили би ми на други начин, али нова правила у служби то не дозвољавају. Због тога ја лично трпим душевне муке. Борим се са самим собом да не пукнем и не направим неку глупост. Премлатим некога ко ме пљунуо. Шта после да радим. Да децу и фамилују оставим без коре хлеба?

Ономад ме пљунуо неки дегенерик, онако из залета, навијач локалног клуба, можда ме помешао са неким, или ме је упамтио када сам одржавао ред на некој ризичној утакмици. Осетио сам у трену да то није пријатељско и добронамерно пљување, рука ми је кренула ка пиштољу, у задњем тренутку сам се тргао, окренуо на другу страну, поступио како правила службе налажу, понашао се као да ништа није било и испљуван, отишао даље. Није ми лако. Нисам ни васпитаван да може свако да ме пљује кад му се ћефне. Без разлога и праве потребе, без моје провокације, или кривице. Гутам све у себе и ћутим.

Срозао ми се углед и у породици. Ни ту се више ништа не питам. Дозволио сам жени и деци да ме пљују. Ташта то одавно ради, од када сам се оженио, а њено чедо како каже: преварио и осудио на патњу и пропаст. О комшилуку да и не говорим. Од када сам у овој служби, нису престали да ме пљују и оговарају.

И јавно и тајно.

Тековине демократије немају ограничења, свестан сам ја тога, али неке ствари и понашања једноставно овим мојим пилећим полицајским мозгом не разумем. Шта да се ради. Такав сам, какав сам. Није моја кривица. Џаба зиду говорити. Тако ми је и отац говорио, када сам му рекао да идем у полицију.

Рекао сам ти да се од пљувања нећеш леба најести, што није тачно. Завист је из мене проговорила.

Нисам слеп да не видим да имаш дара за пљување. Зато ти сада искрено кажем: теби свака част, ти си млад и перспективан пљувач. То се одмах примети. Имам ја око за талентете и такве ствари. Одмах препознајем пљуваче који граде каријеру на такав начин и ове који то раде из обести и са жељом да некога увреде и понизе. Да си некакав злобом задојени јадо, мршнуо бих те као псето. Језик бих ти ишчупао, да не можеш ни да лајеш, ни да пљујеш. То што си мене пљунуо значи да имаш више среће него памети. А имаш и петљу. Признајем. Не утроњаш се кад те неко службено лице, као ово ја, например, мрко погледа. Имам колегу који је већ десетак пута ишао на дисциплинску због пљувања. Никако човек да се навикне, па без размишљања одалами оног ко се усуди да га пљуне.

Сви му се у служби потајно дивимо, а наглас и пред шефовима говоримо да је будала и да није дорастао послу који обавља.

Мени, да се разумемо, о томе сам делимично већ говорио, пљување као потреба исказивања неког незадовољства никада није било страно. Од кад знам за себе то ми је било некако урођено. Једино ми није јасно зашто неко некога пљује онако из чиста мира и по инерцији, а да притом појма нема зашто то ради. Не разумем, чак ни онда ако је то некакав помодарски тренд. Па чак ни када се ради о такмичарској дисциплини. Ево ускоро ће почети да се одржавају и међународна такмичења у пљувању. Ако рецимо у фудбалу и другим колективним спортовима више не успевамо да се квалификујемо на олимпијске игре и светска првенста, има да им у пљувању све наплатимо. Само да олимпијски комитет овај нови спорт потекао на Балкану убаци у осталу породицу својих омиљених спортова. Незванична међународна такмичења се увелико одржавају. Нашим такмичарима свака част. Постижу резултате за пример. Мада ја верујем, заиста сам убеђен, да ми имамо такав пљувачки потенцијал као ни један народ у окружењу, и да имамо непресушан извор талената. Већ у овом тренутку могли би да саставимо сто репрезентација, а камоли једну. Мислим да нашем селектору за репрезентативна такмичења убудуће неће бити нимало лако.

Већ су се на нашем пљувачком тржишту појавили страни менаџери који наше пљуваче врбују за своје земље и државе, где пљување још увек није усавршено, као овде на нашом просторима. Али када је о пљувању реч, ја не бринем, искрен да будем, сваки наш појединац уз мало стручне обуке, па чак и ови аматери, попут тебе, могу у тој области да покажу ваљане резултате и да се носе са изазовима ове нове професије, ако јој се довољно и предано посвете.

Колико год ја не подносио пљуваче и пљување, можда и у мени лежи скривени таленат за пљување, који сам ја ко зна због чега потиснуо, како наш полицијски психолог каже “у сферу несвесног“ шта год му то значило.

Нећеш ми веровати, мајка ми је рекла, кад сам се родио да сам прво пљунуо, па заплакао. Не њу наравно, већ онако испред себе а касније од све деце, а имала их је петоро, моја портикла, јео или не јео, плакао или се смејао, била је стално испљувана, да је морала да је мења понекад чешће и од пелена. Ваљда сам као дете све своје пљувачке ресурсе истрошио у доколици и незнању, а касније се окренуо неким другим појавама, како сам веровао, битнијим за сазревање и живот.

Данас, када се овако крећем по граду, имам времена да размишљам о свему. Где сам у животу био успешан и шта сам и у чему сам грешио. Када је о пљувању реч имам наравно, као и сви остали, своје мишљење. Ако морам, а морам да прихватим нешто што се коси са мојим изворним принципима и васпитањем, сматрам да нарочито треба бити господин, када је реч о пљувању. О било ком облику и начину пљувања. Уљудност и неки манири финог понашња никоме не би скинули круну са главе. Верујем да би простота била и остала периферична појава. Као свака нова дисциплина, која је корене нашла у колективном понашању а свој узлет досегла захваљујући упорности појединаца, да би у потпуности заживела и била оправдана, мора бити јасно дефинисиана у свим својим облицима и сегментима постојања.

Видим, нисам ни глув ни слеп, да се свакодневно рекламирају нови облици пљувања. Умешала се и дипломатија. Чак су објавили и приручник о начину међудржавног пљувања у политичким сферама и дипломатији. Мени је тај вид пљувања збиља занимљив и прихватљив. Како кажу, и новине о томе пишу, то није такмичарски начин класичног пљувања, већ један његов савршенији сурогат. Наиме, пљување се не искорењује, али се мења начин и оквир пљувања. Пљувачка се не користи због скупоцених одела које носе дипломате и политичари, па и они најмоћнији пословни људи, нарочито медијске звезде, глумци, певачи и певачице, чије тоалете коштају права мала богатства, и не подносе као материјали пљувачку и сличне човекове излучевине.

Елем, класично и устаљено пљување је замењено новим, напреднијим обликом пљувачине и пљувања где се уместо плувачке искључиво користе речи. Када се ради о пљувању речима, није важна финоћа и васпитање у говору, мада је пожељно бити фин.

Колико ће овај виши ниво пљувања узети маха у свету, за сада се не зна. Припада највишим слојевима друштва, свету богатих и моћних, мада како нека истраживања показују, многе јавне личности преферирају класични облик пљувања, јер је спонтанији, искренији и оставља иза себе последице, и што је најважније, постиже видне резултате и досеже зацртане циљеве.

Чињеница је: где пљувања нема, ту ни слава не обитава.

Ни у свету моћних и велике политике не пролазе бајковите приче. Реалност уме да збуни и понизи, она јесте немилосрдна, или макар сурова. Ни према коме нема милости, а моћни су увек на удару зависти и похлепе оних који ништа немају, и то су голе чињенице.

Но да се ја окренем себи и да не разглабам на приземан начин светску политику. Носим ову униформу, која дефинише мој посао, али мене дефинитвно спутава. Ограничава моју креативност.

Када би ми неко понудио, у овој служби, или негде друго, да примењујем овај господски манир у пљувању, и да за то будем плаћен, ни трен се не бих премишљао, одмах бих се латио новог занимања и новог посла. Ја сам и у овом обичном послу полицајца био помало господин. И како је могуће да се то није приметило до дана данашњег, заиста ми није јасно. Ваљда зато нисам ни у служби напредовао.

Окружују ме слепци, изгледа.

Шта би друго могло да буде.

Била су то нека друга времена. Пљувао сам највише, кад се није смело пљувати. Као што сам већ рекао, махом по службеној дужности, више онако интуитивно и по навици. Поводи су били разни. Рецимо: кад сам оставио на месец дана цигарете.

Кад бих имао непланирана дежурства.

Кад би ме послали да разбијам неке њушке по граду.

Кад ми је прва жена побегла са ватрогасцем.

Кад ме љубавница пријавила да сам је претукао.

Имао сам свакаве разлоге да пљунем на све и свакога.

Пљувао сам јер ми друго ништа није преостало. Пљувао сам да не бих плакао. Да не бих од муке и немоћи кукао и кукумавчио. Да се не бих пред горим од себе понизио. Да покажем да сам мушко и да ме за цео свет заболе она ствар. Да се не бих у тренуцима растројства убио.

Данас се све изменило. Пљујеш из обести, из доколице, досаде, ситне пакости, ма појма немаш зашто и кога пљујеш. Па за који красни онда ја да пљуем? Слагаћу ако кажем да знам зашто. Слагаћу ако кажем да не знам зашто пљујем. Код мене је све у конфузији.

Најгоре од свих пљувања је ипак оно невидљиво пљување, по себи и у себе. Е то те начисто урнише. Један из моје смене пљунуо у себе и на себе, па онда пуцао у главу.

Неки радозналији од мене, завиривали кроз рупу на глави да виде шта је мислио и шта га је натерало да се убије.

И ја морам да пљујем. Пљујем и када ми се не пљује. Пљујем да се не бих разликовао од осталих. Помислиће да ми нешто фали. Пријавиће ме некоме. Због тога што никога не пљујем да уђем у тајни досије? Да ме прате и прислушкују? Да ме ставе на црну лицу? Да ме прогласе непријатељем државе и народа? Да сам само зато што никога не пљујем изгубио храброст, пре времена пандркнуо овом личном палицом о ледину.

Гледам ове данашње пљуваче. Све мандов до мандова, или како би жене рекле: мустра до мустре. Они су као неке опасне сподобе. Извију обрве кад пљуну. Нос имсе развуче по сред лица, дође као знак узвика. Исколаче очима, као говедо кад га тераш из детелине. Треба тај поглед да те уплаши и забрине.

Гледао сам ја овако брк у брк те назови јуначине пљувања. Мислим на време када је пљување требало да остави утисак. Када пљување још није било законом легализовано. Како се само кочоперно понашала та пљувачка балавурдија. Док не виде пендрек, а тада беже као суманути. Кад се само сетим тих дивних времена. Завађени навијачи локалних клубова су ми били омиљени пацијенти. Био сам доктор за батине. Кад ти кажем.

Пендрек више не потежем. Гумене метке нећу ни да ставим у пушку. Нека други мисле да их има и нека се боје. Ја помало глумим строгоћу. Заморио сам се, па више не тучем и кад би требало, чувам снагу за црне дане. Шта друго да чувам. Пара немам па немам.

Ако ме неко пљуне, из било којих побуда, нећу од тога погинуту.

Ови што по телевизијама данас мудрују, тврде да пљување не атакује на морал и да не треба да вређа и погађа карактер било кога.

Пљување је норма понашања.

И ништа више.

Можда је све то истина што нам говоре. Немам намеру да се такмичарски бавим пљувањем, касно је и у служби да напредујем, преостаје ми да пљујем ту и тамо, онако рутински, повремено, тек толико да не испаднем из форме, а хоћу брате и пензију жив да дочекам. Много сам истрошен којечиме у животу. Можда је томе и пљување допринело. Оно које није регистровано и није ушло као описна делатност у моју радну књижицу. Видим да се сада сви који јавно пљују боре да им се пљување призна као радни стаж, неки иду тако далеко да траже и националне пензије, јер им је читав живот прохујао у пљувању и уз пљување.

*7. Ноћ…*

*Разонода, спорт, позориште, жене, све што је у међувремену испуњавало мој живот и попуњавало временске празнине, баш све и не тим редоследом иде до ђавола. Истог оног којег нисам призивао.*

*Од свега могућег устоличује се ништавило.*

*Папир и писаћа машина, у новије време компјутер, белина хартије, и мртва слова на папиру. Као да је неког брига шта ја пишем и као да ћу тиме решити глобалну светску проблематику. `Оћу мало сутра.*

*Не могу да решим ни статус слободног уметника.*

*У пракси ми то и пође за руком. Са поносом истичем да сам члан многих удружења и друштава. Члан свега и свачега. Бити члан, било чега, у светлу савремене**уметности је богом дано занимање. Све остало су нијансе. И све се своди на варање живота.*

*Добијем уоквирен папир, где лепо црно на бело пише: члан плесне школе "Две леве ноге", члан библиотеке "Никад више мило моје“, члан месне заједнице “Горњи Брестовик, огранак за културну деконтаминацију”, члан удружења писаца професионалних аматера. Члан завичајног клуба рековалесцената, ратних ветерана који рат нису преживели, из принципијелних разлога наравно, као што је писац у мени и они су живи сахрањени*

8.Дан

*Чварак на рамену.*

*Гологузе нимфе.*

*Зло говече.*

Да сам пљувао оне које је заиста требало и у крајњем случају и морао, имао бих данас неки чварак на раменима, неку звездицу више. Био бих макар командир неког одељења.

Овако обичан пандур, позорник.

Пандур био, пандур и остао.

Свезао ти се језик, ни да бекнеш, јаране. Пресушила ти пљувачка. Бленеш у мене као бесловесно јуне. Нека, не мари. Дао си ми прилику да говорим, па сад трпи, или поклопи уши шакама да не слушаш. Друге ти могућности нема. Већ си ме пљунуо и са тиме смо завршили. Ја се премишљам дали да узврати истом мером или да те дотучем овом причом. Све што сам рекао истина је. Ништа нисам измислио. А и зашто бих то радио. Још мало и ето мене међу пензионерима. Док се то не догодини, трудим се и даље, колико ми могућности дозвољавају. Све што ми се догађа иде у рок службе. Све се бележи и све се памти. Ваљда ће ми то неки поен донети пред пензију. Чини се да је и у ову моју празну полицијску тикву нешто ушло.

Можда није позна памет, али неки ђаво јесте.

Видим ти у очима да мислиш да је за мене касно.

Нисам ја толико глуп, колико то наоко изгледа. Схватио сам и ја да без пљувања нема напретка ни у служби, ни у каријери. Да сам имао макар мало више памети. И да сам имао правог пријатеља да ме упути и посаветује. Срећна околност по мене јесте што пљувачи нису годинама лимитирани. Млађи, додуше имају енергију, али им треба искуство. Старији, којима и сам припадам, имају искуство, само нам време не иде на руку.

И век пљувача је ограничен.

Не пљује се у сваком периоду живота са истим еланом.

То су голе чињенице, и мора их сваки потенцијални пљувач бити свестан. Мени је битно што су сви облици и начини пљувања већ обједињени у лиге аматера ипрофесионалаца. Знам да је пут до професонализма дуг, можда за мене и предуг, али сигуран сам, могу се без потешкоћа уклопити међу аматере. А потом шта буде, да буде. Чак и пензионери оснивају домове за пљување. Самокритика ми као што видиш није страна.

Овако, остаје да се вајкам и да говорим оно што ми је отац барем педесет пута рекао: зло говече довека је јуне.

Не знам докле ће ова пљувачка еуфорија да траје. Можда сутра престане, а можда се запати заувек. Ко ће то знати.

На нека питања једноставно одговора нема. Свестан сам тога да чак и ова једноставна униформа, коју на послу морам да носим, скреће пажњу на мене. Људи, обичан свет на полицију увек гледају са подозрењем и сумњичаво. Нема човека који нешто не скрива и нема неку кривицу, због које се осећа лоше, или му је непријатно. Знам то из властитог искуства. Петнаест година сам крио од оца да пушим. Лагао сам и прву и другу жену, да не пијем са душтвом након службе. Умео сам да се улетвим од пића, па да кажем да сам попио само једну лозу и два пива. Неки људи носе на души много веће и непримереније грехове. Моји су занемарљиви, безначајни и мали. Када скинем униформу и градом прошетам у цивилу, понашам се као и сви остали.

Ипак не успевам да се сасвим уклопим у средину. Има неки ђаво који ме одаје. Или људи некако осете која је моја професија. Полицајци и кад пљују увек делују некако уштогљено и извештачено. Нема спонтаности. Фали им стила.Човек попут мене, који живи од те цркавице коју сам заради, изложен непријатностима на улици, лошем времену и ко зна чему још, такав, када се ослободи оклопа униформе, жели да остане неприметан и да се ни по чему не разликује од мноштва. Кад сам у униформи све је другачије. Осећам се некако заштићено и сугурније. Отуда, иако то не волим да радим кад не морам, ја за сваки случај и даље пљујем у свакој прилици која ми се укаже. Додуше, као што се подразумева, то стално понављам: крајње аматерски, некако по аутоматизму и инерцији. Не треба ми двапут рећи. Пљујем у саобраћају, некад пролазнике, некад возаче, брига ме јесу ли савесни притом, или нису, греше ли, или су чисти пред законом. Пљување са тим везе нема, то и сам знаш и то и они знају. Узврате и они мени истом мером, или чак и жешће. Шта тиме постижем? Не знам да ме убијеш. И ко ме приметио? Нико. Нисам као што се види напредовао у служби, нема наградног одсуства, немам већу плату.

Радим оно што морам и када морам и шта ми други нареде. Ја од када знам за себе не наређујем ником. Ни псето у животу нисам мршнуо, а камоли човека. Ови што се о свему питају, мислим на људе из моје службе, кад им се неки андрак дигне, натоваре ми панцир, шлем, дају провидни штит, муницију, па на улицу.

Штити навијаче од навијача, да се не покољу.

Штити себе од хулигана, који све руше и ломе.

Штити бога оца. За чије здравље питам ја тебе? Слушаш ме и не затвараш уста. Као да си ретард, боже ме сачувај. Као ниси досад чуо сличну причу. Ниси знао да нас полицајце малтретирају куси и репати. Да бар можемо у томе да уживамо.

Кад ми требамо некоме да запапримо чорбу, да некога ко је сто пута заслужио да робија, смандрљамо на једвите јаде, ево га, исти тај после недељу дана на слободи. Пљује кога стигне чим изађе из ЦЗ-а. Медијима који не престају да му се диве и да га пљују, шаље разгледницу, сву испљувану, јавља се са Хаваја, са неке беле јахте на мору, око њега гологузе нимфе. Брига њега што наша држава нема море а има морнарицу. Ужива баја. Троши милионе зарађене од дроге, а ми што смо га месецима вребали, ловили и уловили, као покисле кокоши, мањи од макова зрна. Ни у огледалу да се погледамо. Ко је кога пустио, дао пасош и логистичку подршку, ко је предмет скрајнуо и заувек затурио, појма немамо. Али неко јесте. Нама кажу: ћути и не врши нужду тамо где идеш на клопу, пусти велике рибе нека се даве у океану, гледај своја посла.

Што си видео, ниси видео и тачка.

Појела маца.

Пуј, пике, не важи.

После нека новинарска будалетина наглаба како је законодавство у реду, али је полиција корумпирана.

Ми смо корумпирани, ми који немамо леба да једемо. Носим службену кошуљу и када нисам на послу. Немам као човек ципела, но у сред лета не скидам са ногу ове војничке баканџе. Кад сам једном колеги ишао на славу, од комшије са спрата сам посудио кравату. Кад сам дошао да је вратим, комшијина жена није хтела да је узме.

Осећа се на зној, рекла је, а ионако је муж био одлучио да је баци.

Захвалиш се на поклону и посрамљен одеш у свој мали свет ништавила.

*8.Ноћ…*

*Читавог живота гледам да удовољим писцу Уљезу.* ***У*** *велико, болдирано наравно, јер то је име писца шарлатана. Ево баш сада бих волео да једем сладолед, или да глоцкам ону конобарицу Миру, или да гледам телевизију. Рецимо "Зону сумрака". Тако се та серија уклапа у мој живот, па оне силне сапунице, које никада нећу стићи да одгледам, чак ни једну епизоду, због којих кад код рођака у провинцију одем једном у пола века, испаднем необавештен, једном речју, незналица.*

*За то време читава нација не да плаче, напросто рида над злом судбином оне слепе девојке коју Фернандо воли, (чини ми се да се сви мушкарци срцеломци у тим серијама зову Фернандо) (није то онај во Фердинанд из цртаћа, који има слично име и који мирише цвеће и кад је заљубљен у неку краву и када није.) Овде Фернандо, или Фердинанд, ако се тако зове, не мирише и не доноси цвеће, када долази у посете и није во, мада се тако понаша.*

*Где год се овај лепотан појави ту настаје хаос, јер је претерано леп, ту је са задатком да слама срца и оних тврдокорнијих лепотица, притом је, реципрочно неоспорној лепоти, бескрајно глуп, што га чини широј женској популацији тако пожељним.*

*Идеалан савремени мушкарац за све жене света, нарочито за ове наше домаће, мора да буде леп и глуп. И богат наравно. То се подразумева.*

*Где то има у реалном свету, и како та три добра саставити.*

*Зато је ту Фернандо, као алтернатива, имагинаран лик, сем за лепотице са телевизијског екрана. Ипак, опсесивно компулзивна приврженост фантазији која се претвара у трајно маштарење лепшег пола, ни једног трена не јењава. Такође, у тој серији, проблем је што је он реципрочно глупости и лепоти, како рекосмо нестварно богат, а она нестварно лепа а стварно сирота, сиромашна као црквени миш, али Бог јој врати вид, како, појма немам, пропустио сам ту епизоду, или је није ни било.*

*Ко нормалан поставља питање како и зашто некоме Бог узима, а потом враћа вид. Исти тај Бог режира неочекиване, или очекиване заплете, зависи како ко ствари сагледава, наравно због многобројних гледалаца то чини, тако он Фернанда казни, несрећник падне са коња и на кратко ослепи, да тако слеп и сам* ***види*** *како је некад све било пусто и мрачно у животу несрећне лепотице, која има меко срце, и не крије да ће и таквог да га воли, па он сада њу, онако слеп гледа очима туге, и сви плачу, ево и мени умало да цурне сузица.*

*Садржај свих минулих драматично емитованих епизода до танчина ми је пренела петогодишња ћеркица мог пријатеља са студија, који се вратио да живи у провинцији, и да своју факултетску диплому баци међу неважне ствари и крене да се бави пчелама и медарством. Како је могуће да сам толико необавештен, прекорно ми каже девојчица, гледа ме у чуду, јер не знам крај "ове лепе и поучне приче", неће ни бомбоне да узме од мене, револтирана мојом, за њене појмове, ступидном фацом.*

*Дете не зна шта је ступидност, али ако не зна, оно осећа одбојност, као и куче што осети ко је добар, а ко лош човек, иако не уме да прави разлику између доброг и лошег.*

9. Дан…

*Погрешан озбор.*

*Дијареја по дифолту.*

*Отмено пропадање.*

Овај говорљиви пандур ми иде на нерве, мислим се а ћутим, и немам жељу да га поново пљунем. Убио ми је вољу за пљувањем. До овог разговора, боље рећи монолога полицајца којег нити знам, нити познајем, не би дошло да га нисам пљунуо,што је дефинитивно била моја лоша процена и погрешан одабир. Веровао сам до данас да пандурима речи служе само за команду у строју.

Због оваквих људи у униформи или добијеш вишемесечни затвор, или како то млађарија каже: *дијареју по дифолту*.

Шта год ти се деси, клоња ти не гине.

Који ме ђаво терао да се истрчавам и пљујем обичног уличног пандура.

А деловао ми је тако смирено, затегнуто, чак некако отмено.

Како само изглед може да превари.

Кад будем поново пљунуо полицајца, пљуните ме ако се истог часа не обесим.

*9. Ноћ…*

*Свашта бих могао да радим, да гледам телевизију: први, други, трећи програм. Бирам од сто актуелних музичких телевизијских програма, ко ће и шта ће да ми свира.*

*Форсирам оне станице са пиплметром, где се гледаност донира као људски органи, и све се то јавно износи, док мене искрено нервира, како они могу да знају када ја гледам, и шта гледам и зашто нешто на телевизији гледам.*

*Нека ме само неко увери да то нису ђавоља посла. Убеђен сам да телевију није измислио Бог већ Ђаво. Решио да нас начисто залуди нечим што је у стварности разуму далеко, нејасно и коначно неопипљиво.*

*И мене маме емисије риалити садржаја, на које су гледаоци навучени, понајвише зато што се тамо жене свлаче и када треба и када не треба, голотиња севне као муња, напросто заслепи гледаоца воајера.*

*Понека крпица на обнаженом телу вијори се као застава на пола копља, и све подсећа на меку порнографију.*

*У овој риалити папазјанији, обнажене и свакако ментално недозреле лепотице дрхтуре у штали где по задатку неког ретарда сценаристе, упорно покушавају да помузу вола.*

10 Дан…

*Малодушни пљувач.*

*Одскочна даска.*

*Мали кораци.*

Душу да не грешим, полицајац је у много чему био у праву, али није моје да се бавим туђим невољама.

Имао сам ја јасан циљ и дугорочну стратегију. План, бато, план. Данас човек без плана ни улицу не прелази. У продавницу не идеш без планера. Претураш по Гуглу,трагаш за информацијама шта да купиш, гуташ коментаре и савете безимених људи, који су из незнања пре тебе погрешили. У овој експанзији интернета, попут осталих, ни ја нисам ишао грлом у јагоде. Оно, знао сам, колико год да се припремаш, каква год помагала да користиш, некад човек мора да има среће.

Срећа ретко куца на врата. Човек прати своју звезду водиљу и мора веровати визији која га је на пут неизвесности извела. Други начин не постоји.

Ни раније нисам обраћао претерану пажњу на песимистичке визије неталентованих и малодушних пљувача.

Ја сам себи поставио јасне циљеве.

Пљување ће ми бити одскочна даска и у професији и у личном животу.

Изабрао сам и прихватио тај пут као једини. Пре свега одлучио сам да будем стрпљив и идем корак по корак. Нико се није са крилима родио. Знао сам то од првог дана моје пљувачке каријере. Некад се једноставно у нечему препознамо. Као што рекох, одавно сам ја схватио да је пљување моја судбина и моја будућност. Где су ми домети било је питање без одговора. Постоје и они мањи врхови које прво морамо досегнути, а потом нека буде шта буде. Не волим колебљивце. Ја никако нисам хтео да се предам и одустанем без борбе. Једноставно сам знао, ако се покажем, биће и препоруке. Веровао сам да могу чак да догурам и до оних који се баве политиком. Додуше, они су једини прави професионалци у овој дисциплини, ако се домогнеш те господе, сви путеви су обећавајући.

У редакцијама водећих дневних новина уредници политичаре дочекују како и приличи репутацији пљувача са толиким искуством.

Места за пљување и пљуваче се у свакој професији нађе.

Увек промакне неко ко није довољно испљуван.

*10. Ноћ…*

*Очито сам биполарна, или како то неки кажу, подвојена личност. Ономе друом у мени, кад ми дефинитивно прекипи његова самовоља, једном ћу тако да му запржим чорбу. Један од нас двојице јесте потпуни кретен, када вам кажем, и ја никада нисам сигуран који је у идиотаријама доминантнији.*

*Дакле, тај други, нећу да га сада именујем, и он о мени када мора са презрењем говори, дакле он намерно пропушта све то што се на телевизијама емитује као ексклузива. Не интересује га магија те чаробне кутије.*

*Не мами га свемоћ која оног другог уме да омађија и баца у неизлечиви транс.*

*Тога несрећника који не жуди за информацијама, жачауреног дубоко у мени, ма ко он био, кажем, мрзи чак да телевизор упали. Вести му преносе комшије и то ретко, вести везане махом за дешавања на последњој седници кућног савета.*

*Ни музику не слуша као човек, све на парче и кад комшија одврне до даске ону антологијску песму "Сини муњо, удри громе, осветли ми пута..."*

*Ко ће мени пут да осветли, псујем им матер певачку.*

*Кад ћу ја добити награду у лови за неку песму, а ови који певуше, плаћају један бесмислени текстуљак више него што сам ја добио пара за све хонораре од петнаестак објављених књига. А лепо ми говорио комшија Живадин, који је био уредник у уредништву неког уређивачког центра за уређивање уређаја везаних за домаћинство.*

*Говорио ми је, к`о брату, искрено, да пишем за народњаке, да сам се одродио и од људи и од нељуди, како се научно каже: начисто отуђио, да претерано филозофирам.*

11. Дан…

*Завичајно пљување.*

*Кућа мртвих успомена.*

*Исконска празнина.*

Таблоиди су превазиђене новине.

Њихово пљување на све и свакога је напросто аматерско.

Једно је кад те неко пљује речима, а друго кад те залепи пљувачком. А у тим новинама досадно и једнолично до зла бога.

Вести о пљувању и пљувачима најчешће су бајате. Измишљене.

Таблоиди су гробнице за неталентоване пљуваче.

За оне који нису успели.

Не знаш каквим очима те други посматрају. Примећују ли твоје напоре, жртвовања и узлете.

Ти се трудиш да из дана у дан напредујеш.

Није лако заслужити поштовање.

Испљувао си пола света. Знане и незнане.

Чак и родбину и своје најмилије приде.

Ко ти од твојих може бити пречи?!

Кад једном годишње посетиш родитеље, тамо негде у забити, у кућерку који једва одолева времену, срце ти заигра, испуни те нека исконска празнина.

Мајка ти се срећно осмехује док је пљујеш.

Отац те куражи да не посустанеш, каже ти: пљуј сине, пљуј, кад мене није могло да западне, а толико их је било које бих радије пљунуо, него да ми Бог помогне, али није се дало. Није. Данас године пристигле, немам снаге ни да уста отварам, а камоли да пљујем.

Кад сам имао снаге и жеље да пљујем, није се смело.

Пљувало се кришом.

Ма какви пљувало. Пљуцкало, да нико не примети.

Да си бар могао да пљунеш на оног гада што ти је ногу подметао на сваком кораку, што ти је уназадио каријеру и од живота направило пакао. То су сине трауме које ништа не лечи, каже теби ћаћа, а поглед пун празнине блуди у далеку прошлост.

Отац заборавља да те очински загрли, јер некако у теби види ону поган, оног људског изрода, који му је некад врат ломио.

Ти пљунеш оца, да дође себи, да се примири и врати у реалност.

Много се узбудио, сећања натерала да му вене на врату поиспадају као да нису његове, закрвавио очима, само што му беоњаче не искоче, има срчка да га стрефи.

Не остаје ти се без оца због његових мрачних успомена и због тога што није успео да се освети за нанесене неправде.

И ти си много пута и на безброј начина плаћао цену очевим фрустрацијама и незадовољству. Треба за почетак оца приволети да се дозове памети и да се мане узалудних маштарија.

За освету нема места.

Било па прошло.

Ако не може да пљује, нека барем поживи.

Пре одласка из родитељске куће замолиш оца да и он тебе за опроштај пљуне, да не одеш неиспљуван из родитељског дома.

Осећао би се некако јадно.

Сестра ти пљуне у питу зељаницу, коју ти је мајка за пут спремала, да ти буде мекша и слађа док је будеш јео.

Брат млађи те гледа керећим погледом пуним љубави, али и зависти, што ти све пљујеш и јавно, и овако кад банеш у завичај и родитељски дом унесеш пометњу, дођеш да ти се одећа опере и испеглају кошуље, да понесеш у град мало пршуте, домаће шљивке и путир црног вина.

Он и даље оца не сме честито ни да погледа, а камоли да пљуне.

Дођу и комшије, да их онако комшијски пљунеш пре одласка.

Да се могу после по селу хвалити како их ниси заборавио и како си иако успешан у великом граду, одвојио времена да дођеш у њихову вукојебину, само да би их једном људски и комшијски пљунуо.

За људе из завичаја свако ко се домогао на било који начин града и живота у метрополи, успео је у животу.

Само јад и беда и неспособњаковићи остају у завичају.

Пљување у граду и пљување на селу се много разликују.

Ово сеоско нико не зарезује. А богами у граду ако ти се још и посрећи, па те усликају како пљујеш, а поготово ако си испљуван, популарност вртоглаво расте. Јер некако се у животу показало да слава дође и прође, али онога ко је постао славан по пљувању, или ко је испљуван на правди Бога, и толико, да се од пљувачке не разазнаје његов лик и дело, ти и такви постају бесмртници за живота. Хероји нације и народа.

*11. Ноћ…*

*Последњи пут кад смо се видели, и када сам био свестан да смо се видели, рекао ми је скоро пријатељски "Остављаш неред за собом брате, као куче у парку, фока ти није равна", и одлазећи као доказ искрености овоме што је говорио, оставља пакет тоалет папира.*

*Хвала му на уздарју, где чуо или не чуо.*

*Таква су времена.*

*Или бришеш, или си обрисан.*

*На крају увек завршиш у корпи за отпатке.*

*Тоалет папир је за већину луксуз. Нарочито за оне који се баве писањем којечега.*

*Док је лишћа на дрвећу, нећемо ићи замазани и штрокави. А свако у најгорем случају може да нађе поток и доведе се у ред. Што смо ми бољи од предака. Па ни Марија Терезија није имала тоалет у оноликом дворцу, него је своје физиолошке потребе обављала где стигне, и још се није претерано запирала, па је од тог смрада поцркало више војника и коњоводаца, њених љубавника у мимоходу, него што их је изгинуло на бојишту, а о томе нема ни речи у хроникама њеног времена, па ни у оном чувеном роману о нашим птицама селицама. Марија, дрчна царица нимфоманка, поливала се мирисима, купала се у њима, могло јој се, није мала ствар била бити царица. Ко је смео у то време и таквој жени поменути, рецимо ужегли зној?*

12. Дан…

*Демистификовано пљување.*

*Атестирана пљувачка.*

*Мокри пламен.*

Од када се пљување одомаћило као слика и прилика свих наших успеха и спортско-такмичарских успона, како на локалном нивоу, тако и на међународном, од када је дакле ушло у моду и у наше свакодневне животе као нешто сасвим у реду, нормално, пожељно и очекивано, лакше се дише.

Живот је дефинитивно постао узбудљивији, многима и подношљивији.

Сви који су били на маргини дешавања и изгубљени на периферним збивањима самог живота, осетили су се поново рођеним, испуњеним, спашеним у сваком случају.

Пљување је враћало наду да правде има и за обичног, пониженог и увређеног човека.

Беезимени, изгубљени, анонимни и немоћни пре свега, били су барем када је реч о пљувању изједначени са онима који су имали и моћ и новац, и који су од кад се знало, пљували на све што би им се нашло на путу до успеха.

Обичан свет, који није имао херца ни да пљуне, наједном је добио нови вид забаве, на моменте и привидни осећај моћи.

У почетку је све деловало безазлено и није било видљивијих наговештаја да ће се пљување диљем државе, а касније и планете, толико раширити.

Када су и многобројне друштвене мреже на интернету прихватиле овај вид нове забаве, крај се није могао наслутити.

Додуше, заживело је и виртуелно пљување, мада се претеривало на неким битнијим сајтовима, где су свакодневно постављани видео клипови појединаца, који су се тако, прилично наметљиво хвалили својим пљувачким достигнућима и умећем.

Пљување бар у почетку није доносило профит и новац онима који су прихватали принципе и правила ове масовне играрије. Али се добро знало да су неки појединци огромна богатства стицали баш захваљујући пљувању.

За обичног, малог човека било је од узузетног значаја то што је пљување коначно демистификовано.

Што је постало власништво свих.

Као право гласа, рецимо. Они и даље од пљувања нису могли живети, колико год се трудили, без, народски речено, „зноја и мотике“ хлеба не би било. Пљувању је пружена права шанса да као појава са перспективом коначно добије легалитет и заживи.

Пљувачи умиру и нестају, али пљување се примало и ширило као сваки коров који се запати и који се на време не одстрањује.

Научно је такође доказано да пљување не угрожава здравље, не наноси штету еко системима, да не отапа лед и глечере на северном полу, да није претња ирвасима, поларним лисицама, фокама и белим медведима. Једино су тешки болесници и носиоци бактерија и клицоноше разних вируса били у некој врсти изолације, њима није дозвољавано да јавно пљују.

Пре почетка самог чина пљувања сваки грађанин и грађанка морали су да оду на тестирање пљувачке и након анализе узорка добијали су сертификат, који је потврђивао да њихова пљувачка није опасна ни за кога, и тај сертификат су носили стално уз себе, као личну карту, или било који важећи документ. Чињеница је да су се неке болести могле преносити путем пљувања, сида на пример, или ебола, и разумљиво је што су ове мере опреза биле неопходне.

Отворили су се читави институти и лабораторије, где се вршило тестирање пљувачке. Ништа, баш ништа није препуштано случају. Предвиђене су оштре законске мере за свакога ко није уз себе имао одговарајући атест на пљувачку.

Такве темељне и стручне анализе су показале да пљувачка дефинитивно није баш пожељно хигијенско средство, мада није доказано да непосредно а ни посредно некога одмах убија. За све треба времена, па и за смрт. Ни она не долази брзо и преко ноћи.

Пљување такође не доприноси да се озонска рупа проширује, чак по неким теоријама, скрама настала од колективног пљувања лагано затвара ту претећу и опасну озонску неман. Тачно је да пљувачи, када би се удружили у масовним наступима, што још није забележено, могли би у том случају заиста да загаде изворе, па и реке, али, наши умни и виспрени људи су на све мислили. Већ постоје патентирани пречишчивачи и ничу нове фабрике производње дестиловане пљувачке, које се додатно баве и другим облицима превенције.

Слични проблеми са загађеним водама се већ успешно решавају у метрополама и пренасељеним областима.

Само ретким појединцима, који су по природи гадљиви, и који су затуцани и отпорни на сваку новаторију, дакле сви они које је прегазило време, који живе у неком властитом паралелном свету, негујући традиционалне облике понашања, њих нико није могао приволети да прихвате ове новаторије у општем понашању, њима се није могло угодити.

За њих је и даље пљување било неморалан чин, крајњи примитивизам, декаденција и друштвена аномалија. Отворено су показивали гађење према пљувачима, ма ко да су они били. Такве ретке појединце било је лако уочити у мноштву пљувача. Стално су били намрштени, изоловани у кретању, изван сваке групе, крајње недруштвени и није било начина да се увуку у било који облик опште пљувачине. Но како у сваком житу има кукоља, за ове несрећнике била је то борба са ветрењачама и њима ни медијски, ни на било који други начин није указивана пажња. Сами су себе изоловали и то је био њихов проблем и јасна слика декадентне свести.

Опсежне научне студије, требале су да увери све неверне Томе да опасности од заразе при пљувању нема. Да ако и има то су спорадични случајеви, и да према томе нема разлога за бригу и непотребну панику.

Ипак, огласили су се саопштењем љубитељи природе и животиња.

Они су указивали на учестале појаве беснила код паса луталица, одбачених мачака, дивљих лисица, вукова, све су то облици пљувања у животињском свету. Наиме животиње нису досегле тај степен сналажљивости да пљују на даљину, већ су уједале кога стигну и ко им се на путу нађе, и тако шире заразу од које лека скоро и да нема.Срећом људи нису били носиоци беснила било које врсте и нису гризли унаоколо, сем у ретким случајевим, махом забележемим у породичним односиима, где би понекад нетрпељивост брачних другова кулминирала на такав начин.

Ти угризу су спадали у облике породичног насиља и такво понашање није имало додирних тачака са устаљеним облицима пљувања. Чак је и у таквим случајевима пљување препоручивано као неопходна превентивна мера у стресним ситуацијама, за смањење срџбе и беса, пре свега.

Реакције залудника, ретких појединаца и неких безначајних организација, који су се противили сваком облику пљувања, у реалном свету нису имале шири значај, ни тежину.

Како год, пљување се као мултинеобјашњива појава ширило планетом брзином пожара. Срећом тај пожар не уништава и не разара, није елементарна непогогода, његово гашење није неопходно, како његови верни следбеници верују.

"Тај новооткривени мокри пламен, избачен из дубине утробе, греје душе отуђеног и изгубљеног савременог човека."

Ова емотивно надахнута изјава, извучена из контекста једног обимнијег хвалоспева пљувачима и пљувању, нашла се на страницама свих угледнијих светских новина, па и наших.

*12. Ноћ…*

*Уместо да се окомим на онога ко ме стварно угрожава, и ко се тако вешто прикрива у мени, за кога знам да се притајио, да вреба дан, па да преузме моје тело, и све што је само ноћу било моје, ја сам кренуо линијом мањег отпора. Дошао сам у сукоб са самим собом. Са оним у мени којег могу да контролишем и који се бави писањем и који верује да је филтер за моју душу.*

*Шта бих све радио да нема тог писца јебиветра у мени.*

*Будала једна белосветска.*

*Шуша недоказана.*

*Сада бих лепо дремао после обилног ручка. Или бих се физички, да не кажем телесно активирао у оној, мени увек драгој и омамљујућој игри ње и мене, игри на око бесмисленог понављања истих покрета.*

*Уосталом, секс не мора увек да буде плод фантазије. Случај уме да нас награди догађајима за памћење. Уметност случају апсолутно не представља ништа важно. Жалим случај, али тако је како јесте.*

*Њу увек нервира када признам да хоћу и са стране. Када се таква ситуација обзнани, у том двојцу без кормилара места за писца нема. Живог или мртвог, свеједно. Чињеница је да такав кретен, као што може бити писац, не може бити нико. Није овде реч о спонтаној самокритици. Има пуно аргумената који иду у прилог овој теорији.*

*Ово није самоиронично хвалисање, већ питање од значаја за умирућу популацију писаца, за које чак ни зоолошки врт није предвиђен, или макар неки омањи резерват, као место заштите, ове по свему изумируће врсте хомоида. Треба додуше пажљиво слушати шта нам поједини писци говоре. Нарочито они који су миљеници медија. Они све знају и за свакога имају прегршт савета.*

*Нећемо напредовати докле год назадујемо, изјавио је ономад писац академик а то први објавио Муционал, новине малог тиража, која су, како сами тврде усавршиле дневно политичко и свако друго баљезгане. У сфере дневне информатике, ово таблоидно сметлиште се преко ноћи уздигло на врх који никога није привлачио. Како су добили име.*

*Лако.*

*Јунци на Муци.*

*Муционал, брате. Они су нове Новине.*

*Од када су се дакле уздигли, лебде, левитирају, као наша савест, што увек чучи изнад нас и по нама врши нужду, онако са висине.*

*Тако ове новине постају покровитељи и тумачи наших посрнулих савести. Онако одозго, са висине додуше, али само мало, прикупљају информације, вежу, утежу, меркају, серкају по нама доле, који кривимо вратове, као кад нас изненада изметом заспе јато птица серачица. Новине воле то да раде, шта им ко може, слобода штампе је на овим просторима загарантована.*

*Слобода новинарима није.*

*Они су потрошна роба.*

*Као онај тоалет папир који сам добио од комшије за своје менталне потребе за свеколиким душевним и телесним пражњењем, махом без блама и на јавним местима. Или нас исте те новинаре убијају као стоку.*

*Информације Муционала су махом сензационалистички интониране, што је и циљ и задатак сваких новина. Информације од којих се диже коса на глави. Некима се и перика диже, а они који немају косе, хвале се како им се дижу маље.*

*Маље су иначе ретард длаке које су деградирале у развоју.*

*Или су у раној младости преживеле тортуру, немогуће их је исправити, уклонити још теже, повучене су у себе и воле скровита места: пазухо, груди, код неких чак рамена и леђа, и незаобилазна међуножја код оба пола. Неки мушкарци су додуше маљави и по лицу, али не сви. Најтеже се дижу длаке на такозваним стидним местима, јер увек се уместо њих нешто друго дигне и то поквари општи утисак.*

*Тада сви колективно, а у последње време, овој булументи женске популације, солидарно се прикључују мушкарци.*

*Уместо на заслужене одморе, иду у салоне за негу лепоте и тела, за улепшавање. Метросексуалци. Није познато да ли је идеја за овај назив настала у неком метроу, или је ова кованица плод случајности.*

*Жене иду на ондулацију, мушкарчине на депилацију. Манијаци иду на маникир, педери на педикир.*

*Само сељачине попут мене, зубима гризу нокте.*

*То су огољени инстикти. Једино што можемо да гриземо без последица јесу властити нокти.*

*Човек у таквим ситуацијама некако највише верује себи.*

13. Дан…

*Морални лакмус.*

*Експанзивна хипокризија.*

*Пљувачка у сафту.*

Потврђено да је пљување људима неопходно као морални лакмус папир. Дакле, оно мора да се прихвати, ако не као лек, оно као испомоћ у служби ионако посрнуле људске природе.

Силна пљувачка омасовљеност, поменути експанзивни потенцијали, довели су до открића нових енергија неопходних за опстанак и бољи живот, пре свега.

Хиљаде људи је нашло посао, у за ту сврху едукације, тек оформљеним установама, где се једино пљувало и ништа друго се није радило.

Уместо легендарне „осе“, мученице која се правила од плодова шљиве, пљувачка је пакована и као готов производ била нови извозни бренд, нешто заиста наше, што смо ми први свету могли да понудимо.

Постојале су теорије завере, како би се наше пљување обезвредило и приказало безначајним у светским размерама, што није било тачно.

Од нас је све потекло. Овде се пљување запатило и када је досегло свој максумум, отиснуло се у свет.

Капацитети са којима смо располагали, таленат и урођене пљувачке спосоности били су гаранција да можемо у потпуности задовољити наше а делимично и светско тржише.

Додуше, као и свуда где се новаторије устаљују, било је и злоупотреба.

Неки несавесни грађани и грађанке су пљувачку продавали без потребних атеста и на црно, најчешће као крему за лице, па чак и као еликсир младости и здравља.

Други су од пљувачке правили мелеме за ране које никад не зацељују. Убеђивали су потенцијалне купце да бољег лека за душевну бол нема.

После оваквих дешавања, најновија истраживанња су показала да је нагло порастао ниво инфективних болести. Пљувачка је ипак била легло бактерија и у медицинске сврхе се није могла примењивати. Вероватно се могла користити за прављење буђавог сира, али као лек, или мелем, никако. Но, када нешто узме маха, ко тада уоште размишља о последицама.

Ништа више у овом свету што нас додирује није здраво за човека, па се и даље живи и преживљава. Никоме није било ни на крај памети да троши материјалне и друге ресурсе за стручне анализе и експерименте, који би одагнали сумњу, или би указали на превентивне мере у случају стварне опасности.

Свака новаторија, нарочито она везана за непосредно људско понашање, собом доноси низ неочекиваних промена.

Примера ради, кулинари су у својим јеловницима као специјалитет рекламирали пљувачку у сафту.

Било је и оних који су могли да се похвале постигнутим резултатима. Лако су доказивали да су њихови нови поизводи корисни за људе. Рецимо, када је исхрана у питању.

Да нема пљувачке при јелу, човек би се удавио.

Први стадијум варења хране почиње пљувачком и у устима а не у стомаку.

Неки су упаковану пљувачку нудили као дијеталне призводе.

За оне који су били гадљиви, довољан је био поглед на овај упаковани измет, па да у потпуности изгубе апетит и жељу за јелом и храном. Они мање гадљиви и сви остали који су били склони гојењу због преједања, након употребе овог чисто домаћег производа, масовно су повраћали, добијали дијареју, неки и дифтерију, губили би апетит, храну месецима више нису хтели да окусе. Губили су на дестине килограма у тежини, што је ишло у прилог савременим облицима исхране.

И заиста у дијететској индустрији, како год да се користила, пљувачка је давала видне резултате.

Фабрике су нудиле атестирану пљувачку, по приступачним ценама за све оне чији би извори пљувања заказали, или пресушили.

Говорило се на неким научним скуповима, форумима и сличним јавним окпуљањима и трибинама, како ће у блиској будућности енергија настала од пљувања, бити незаменљиво погонско гориво.

Помињана је индустријска производња. У великим корпоративним ауто системима, обавијени велом тајности, наводно су вршени разни експерименти.

Требало је брзих дана да се појави нови хибридни аутомобили, највише класе, чије ће погонско гориво бити обична дестилована пљувачка.

*13. Ноћ…*

*Све радим наопако. И идем бос кад год могу, да ми кожа на табанима задебља. „То је копито, а не стопало. Петом гребеш као шмирглом петицом", каже ми Софија, продавачица ципела и љубичица. Мислим да сам је једном видео испред Народног како пролазницима нуди букет цвећа, или ми се само учинило, или сам желео да је видим и тамо, па умислио.*

*Песничке слободе.*

*Продавачица љубичица? Каква бесмислица. Плагијат на делу.*

*Писцу не треба никада веровати, поготово ако нешто види рођеним очима.*

14. Дан…

*Спасоносна мера фаталности.*

*Химна вапају очајника.*

*Лузери игубљеног света и савршена пустиња.*

Напредовало се емотивно, морално, на много начина. Криза свега и свачега јењавала је, имала је за последицу спасоносну меру фаталности. Код нас, у нашој држави, химна је умножени вапај очајника и покајничко обраћање Богу спасиоцу.Чинило се стога да криза од које у свету није било спаса, овде нити долази, нити се код нас осећа. Зашто је тако, аналитичари су се питали у чуду.

Одговор им је био пред очима.

Једноставан и истинит.

Криза се не појављује тамо где ничега нема.

У пустињи никада кризе није било. А ни болести.

Ми смо то одавно знали, зато смо векове утрошили како бисмо направили савршену пустињу.

Невидљиву за око, а тако моћну и присутну у сваком погледу. И успели смо у томе.

Наша пустиња је била у души.

У нама самима.

Народу лепо лакнуло, мада се и даље гладује, пензије мале, такорећи никакве, плате у ретким фирмама касне по неколиким месеци, незапосленост у порасту, беда и немаштина харају, али пљувањем се надомештају све невоље и недаће.

Људи имају сатисфакцију. Наду.

Мењамо себе пљувањем. Мењамо и слику света пљувањем.

Кад нешто не иде, очајни људи пљују, кад крене на боље опет по инерцији и навици пљују. Издвојили су се народни трибуни који си докторирали пљување. Политичари, којима је пљување пристајало као ново листер одело, изгубили су поље својег главног деловања. И даље пљују, али ово њихово садашње пљување нема пређашњи значај и тежину. Наивно су помислили да се пљување неће запатити у народу. Главни адут им је олако измакао из руку. Сада је друга ситуација. Преко ноћи су се појавили плагијатори у пљувању.

Није лако имитирати себе.

У пљувању је скоро немогуће нешто ново измислити.

И даље неке скоро анонимне пљувачке групације, неки невољни учесници у пљувању, боље рећи: отворени противници пљувања, не могу ни на који начин да се ослободе осећаја гађења и непријатности. О њима као изолованим јединкама већ је овде било речи.

За њих је пљување ружно, простачко, прљаво, подло, примитивно.

За њих пљување нема васпитну меру, оно није културолошки феномен, карактерно, забавно, моћно.

За њих је пљување срозавање у прашину свих знаних човекових вредности.

Такви нас нервирају.

Они су декаденција.

Примитивци.

Недозрели и недорасли захтевима савременог света. То су они спорадични случајеви ретких припадника народа, којима читав живот прође у погрешним изборима и некој врсти бунила, као да су пали с Марса. И то на теме. Они безуспешно покушавају да врате изгубљене системе вредности, којима се од памтивека веровало, да оживе скоро заборављене принципе етике и моралности имноге друге и сличне појаве из сада већ далеке и код већине заборављене прошлости. Исте оне одвратне прошлости у којој су владали инстикти за самоодржањем, а не разум, где је чак и најбаналније пљување осуђивано као простота, неморалност и неваспитање. Због пљувања се глава губила.

Заиста је бесмислица говорити данас о моралу, у временима када реч морал и не постоји у изворном значењу, када је у потпуности замењена свеприсутним кичом, илузијом ничега, новим примитивизмом. Етика? Принципи? Било па прошло. Ако је икада и било?

Дакле, треба опстати и преживети у временима експанзивне хипокризије, кад је човек у једном масовном преображају пљунуо на све што је некад био.

Када је изгубио представу где му је задњица а где глава, на чему седи и чиме мисли? Тако збуњен човек данашњице је био принуђен да се окрене новим изазовима. А таквих изазова није било много. Фантасте је требало изоловати. Уклонити из јавног живота.

Такви људи, лузери, изгубљени за овај свет, живе у прошлости, сањају снове који се не могу остварити, трују младеж причама о нечему чега више нема.

Ићи напред, а гледати уназад, ни за будале није спасоносно решење.

Бити толико тврдоглав и радити у корист своје штете, говорити како је пљување увредљив чин за свако мислеће биће, заиста је, најблаже речено, претеривање.

Да би се зауставило ово роварење изнутра, увелико се разматра и припрема ригидан закон који ће штитити све новонастале облике пљувања. Већ је у скупштинској процедури нацрт закона о пљувању. И ту се мора увести ред.

*14. Ноћ…*

*Писце нико не убија. Они се убијају сами. И тачка.*

*Писци су слепи за реалност и чему ова упадица.*

*Уметнута реченица збиља смета, и није јој место на сваком месту. И зашто се свуда умеће. Дакле, не радим то из бунта, то што идем бос само је трик, који као истиче моју екцентичност, а у ствари немам кинту да купим нову обућу.*

*Боље је ићи и бос, него просити.*

*Лепше звучи када кажу писац одлепио, па иде бос по граду, него да кажу: јад и беда и нема пас за шта да га уједе.*

*Имам и ја понос. Бос и тачка. Бос по трњу, три тачке…*

*Хонорар од мог последњег романа сам добио у књигама.*

*Еј, двадесет бесплатних примерака!*

*Заболе мог издавача што ја морам да поклоним двадесет и два примерака, и то баш морам, иначе ако то не урадим, боље би било да књигу никад нисам ни објавио. Неки људи такву неажурност и непоштовање од стране писца уопште не подносе.*

*Баш се нервирају. Нечувено, кажу. Објавио си књигу, а где је мој примерак? Е нећу ти ни оне што си ми раније дао погледати. Каква неувиђавност! Испљују те на сва уста. Ти ћутиш, ни да бекнеш.*

*Баш сам у шкрипцу, пренемажем се код издавача, не бих ли на сажаљење искамчио још који бесплатни примерак.*

*О лови не смем ни да мислим.*

*Ако бих питао тако нешто, било би ми заувек забрањено да привирим у ту издавачку кућу. И прочуло би се да сам тражио паре за хонорар, врата свих издавачких кућа би ми била затворена. Тражити паре од издавача је страшна и неопростива увреда. "Продај књиге па се прехрани", каже магационер цинично.*

*Ко те је терао да пишеш. Могао си без такве бламаже.*

*Сам си на себе пљунуо.*

*Све су то очекиване речи утехе, којима те пресрећу непознати, али и познати људи. Цвилиш пред човеком, који не мари за твоје аргументе, знаш да од тога нема користи, узалуд се чуду надаш.*

*Какве црне књиге. Ти богами ниси нормалан. Дефинитивно, сурово те трезни издавач. Његово срце је камено. Не мари за твоју муку. Магационер те још више презире. Највише на свету мрзи писце. Мрзи их јер пишу књиге које товари, због којих њему кичма сваког дана пуца под теретом пакета, које премешта час овамо, час онамо. Да ови кретенски скрибомани мање пишу и њему би посао био лакши. Сачувао би делић ионако нарушеног здравља.*

*На крају схватиш, и поред обостране нетрпељивости, да је магационер највећа фаца у издавачкој кући. Од њега ти живот зависи. Од његове добре воље и милости. И он тако о себи мисли.*

*Кад почнеш њега да мољакаш да ти мимо знања уредништва поклони неколико твојих књига, дошао си до дна. Малтретира те како му се прохте. "Туђе продај ако немаш своје. Од чега ја живим, а слова нисам написао? Ко се издржава од писања, јеси ли ти нормалан, шта је са тобом, где живиш човече. Двадесет књига је плафон. Неки не добијају ни толико. Десет примерака то је максимум, а тебе из неког разлога, ја лично немам појма којег, директор цени, па ти је великодушно дао двадесет књига.*

*Шта си умислио. Или си ипак луд? "*

15. Дан…

*Далека прошлост.*

*Права прилика.*

*Јавно пљување.*

Коначно је и мој развојни пут модерног пљувача достизао дуго очекивани и жељени ниво. Посао шалтерског службеника у мојем случају, сада то могу јасно и гласно да кажем, припада прошлости.

Нисам ни сањао да се негде дубоко у мени крије новинарски нерв. Мало ми се и срећа осмехнула. Добио сам преко ноћи нови посао у локалним синдикалним новинама. Није то било неко велико помакнуће у служби, нешто претерано значајно, али је свакако било много занимљивије од монотоног посла непокретног шалтерског пацовчића.

Мој нови посао се састојао у прикупљању вести и података са терена. Носим новинарску легитинацију око врата, као куче огрлицу. Да сви виде. Захваљујући томе улазим где некада ни у сновима не бих могао привирити. Узгред, увелико меркам посао у неким високотиражним новинама. Знам ја како се постаје познато новинарско име. Знам. Зато и чекам праву прилку. Амбиције ми не фали. Они дани монотоније који су ме убијали и као човека и као креативца, сада су за мене далека прошлост. Желим да уђем на нека велика врата. Попљуван како и приличи. Искочити из анонимности није лако. Али је могуће.

Да се разумемо: не постаје се новинарско име зато што си писмен и талентован, него што си пљунуо онога кога ниси смео, па си отишао и корак даље, испљувао си му породицу, жену, децу, ташту приде, чак и кућног љубимца, ако га је имао.

Све то су забележили фоторепортери.

Снимиле камере. Било је на телевизији.

Потом је објављено на насловним странама свих значајнијих новина.

Никога ниси штедео, а кад си морао да се у судници суочиш са онима које си без икаквог разлога испљувао, (још увек има оних коју пресавију табак и подносе тужбу због пљувања) тек тамо си уживао, то је камера такође ревносно бележила. Добио си стастус локалног, макар то било и једнодневног мученика. Због слабости и умишљености неког надобудног појединца непотребно си извргнут тортури, малтретирању, душевној патњи.

И онај који те тужио, добио је сатисфакцију да може пред свима да те јавно пљуне. И остали, сви који су учествовали у овом процесу, наједном су имали потребу да те пљуну. Неко из сажаљења, неко из навике, неко из обести, и онај који те судио не може да одоли да те не пљуне, и порота која ти није била наклоњена, твој бранилац по службеној дужности такође не пропушта прилику, (ниси луд да због пљувачине плаћаш скупе адвокате) ако је суђење јавно, а јесте, зашто и не би било, и публика у судници стрпљиво чека да на ред дође. Како се оно каже: све то спада у рок службе.

Почеци нису били лаки. Нигде нису лаки. Зашто бих онда ја био узузетак?! Судбина намеће своју игру, и шта год да се играло, ако она одређује правила, човек је увек био на губитку

*15. Ноћ …*

*Пред оваквом бујицом аргумената магационера, који је, када пригусти истовремено и агент издавачке куће за маркетинг и пласман књига на тржиште, као и сви остали писци, подвијем покуњено реп који немам, онај невидљиви, имагинарни, који свакој будали на крају израсте, поломим своје списатељско перо, срећан што сам добио, колико сам и добио.*

*Књига је објављена, то је најважније. Тешим се у очају који не јењава. Рукопис не скупља прашину у некој заборављеној фиоци радног стола, који има само три ногара, док ону четврту страну подупиру сложени часописи и књиге које нећу ни ја, нити ико други читати.*

*А опет, књиге се не бацају.*

*И одавно не поклањају.*

*Чак ни библиотекама.*

*Кад се окуражиш и некој библиотеци великодушно понудиш пар примерака своје тек објављене књиге, они се запрепасте. Шта ће нам књиге, кажу библиотекари у чуду, ни са овима што стоје по полицама не знамо шта да радимо.*

*Ако ухватиш некога и доведеш га да посуди књигу на читање, одмах ћемо обавестити јавност, како би на време и ми и ви могли да конкуришемо за подвиг године. Библиотекари такође не воле писце, поготово не оне који се дрзну да понуде књиге из своје личне библиотеке.*

*Комшија, кафеџија Неша, чија кафана“ Буди Бог с нама“ је чувена по коленицама у сафту, месецима ми даје да се код њега храним на црту, "…платићеш кад будеш имао", каже великодушно, али увек се љутне кад му уместо пара донесем нову книгу. "Где ти је хонорар?", пита. "Нема хонорара, дали ми књиге. Двадесет, да не поверујеш, на ову несташицу двадесет књига".*

*"Па не кошта твоја књига милион", каже он мени.*

*"Књиге нису девалвирале", браним професију и нуспродукт свог мукотрпног рада.*

*"Дали су ти ону ствар да избијеш очи, ето шта су ти дали, бленто један!", каже он бесно.*

*"Нема више вересије. Од данас једи говна".*

*Сутрадан ме види како покуњено, као случајно, обигравам око кафане. "Сипај му чорбу", каже конобару. То је већ напредак, следећег дана ће бити и меса.*

*"Е, кад добијеш ту Нобелову награду, ја идем да лову подигнем и намирим дуг, немој да ти је пало на памет да без мене идеш тамо!!!"*

*"Нећу", кажем и задовољно срчем супицу сркавицу.*

16. Дан …

*Слобода пљувања.*

*Луда срећа.*

*Од немила до недрага.*

Требало се изборити за слободу пљувања. Није све ишло олако и као подмазано. Толико је глава разбијено, носева поломљено, бубрега одваљено, док се пљување као спортска дисциплина није усталило и стекло јавни, а потом и правни легитимитет. Пљување је срећом имало корене у традицији. Морало је у континуитету заживети. Али да ће баш ући у све поре наших живота, то ни највећи оптимисти међу пљувачима нису могли претпоставити.

То је напросто била луда срећа. Нешто што ће у пракси показати да смо јединствени.

Звање пљувача и такмичара се није стицало преко ноћи. Пут је за многе био трновит и мукотрпан. Тумарало се од немила до недрага.

Негде на самом почетку, док су ме дилеме разједале а путеви који су водили успеху били у измаглици и далеко, посетио сам омиљену редакцију, омиљенијих новина, ради демантија текста који се појавио дан раније о мени.

Први текст икада објављен о мени као пљувачу, који је требао да ми одшкрине замандаљена врата будуће популарности.

Онај који је одлучио да моје име помене и да нешто о мени напише, није се либио да ме оцрни и смести у гротло пљувача шарлатана и фолираната. Дакле, неко умишљено пискарало, нека неопевана будала, написала је како нисам пљунуо директора довољно емотивно, већ сам то учинио крајње аматерски, и непрецизно чак, да дотичнога пљувачка није ни окрзнула.

Хтео сам, како је записао, преко леба погачу и напречац да освојим симпатије јавности. Не иде то тако.

У новинарству је пљување главна опција. Текстове које пишем, потписујем са иницијалима, а као глумим строгоћу и представљам критичку мисао. Још је трагичније што сам наступао као новинар неких синдикалних, или ко зна каквих и чијих новина. Безначајних у сваком случају.

Новинар, ако то већ јесте нечија професија, мора да пљује без размишљања, спонтано и да од тога не прави непотребну представу за јавност. И још је тај празноглавко нашао да попује како не би требало дозволити свакоме ко се латио пера и микрофона, да сам себе промовише као врхунског такмичара у пљувању. Да сам наводно остао на маргини и у сферама уобичајених активности, нико на мене не би обраћао пажњу. Таквих има на хиљаде, јесу присутни и јесу наша реалност, али о њима не вреди писати по новинама.

Никоме не пада на памет да млати празну сламу.

Силна енергија се ионако узалудно расипа на све и свашта са стране, и ефекти тих спорадичних активности су поражавајући.

Покушао је онако узгред да омаловажи мој рад и да га извргне руглу. Морао сам реаговати. Лично наћи угурсуза који ми је запржио чорбу. Ако га уз пљување будем и претукао, има шансе да се негативни утисци овог текста о мени ревалоризују у своју успешну супротност.

*16. Ноћ…*

*Размишљам опет о мушкој депилацији, кад год једем супу о томе размишљам, зашто, појма немам.*

*Ови метросексуалци ме додатно нервирају. Имају особине оба пола.*

*Личе на жене а тврде да су мушкарци. Изглед и дотераност нису показатељи сексулних опредељења. Како неко ко има особине оба пола, а важи за мушкарчину, може да буде јунак било које смисленије приче. Ко ће у то да поверује. Само знам, прича се по граду, захваљујући експанзији метросексуалаца, нема уноснијег посла од депилације.*

*Једном сам пробао да почупам неколико длака из носа, чак две-три из бркова.*

*Мали Радојица на делу.*

*Цвилео сам два пуна сата, као рањено сироче, а очи пуне суза.*

*Никада ми није било јасно како жене зарад лепоте, издржавају толике муке. У овим новим и модерним временима сви иду на депилацију и мушкарци и жене, и то је ин.*

*И соларијум је ин, само што од соларијума уз бронзану боју добијеш приде и рак коже. Али, постоји редослед. Прво се оголиш, па се онда обојиш. Од длака се боја на кожи не види.*

*Стварно бих волео да променим занимање, радим нешто што доноси лову, да се, рецимо, као профи мајстор депилације замајавам и мотам око оне женске ствари.*

*Мало додирнеш, па чупнеш, па помазиш, таква је природа посла, јелте. Треба и посао строго разграничити. Нека жене депилирају мушкарце, а мушкарци жене и нема фрке. Овако радим доживотно залудан посао.*

*Ја сам дефинитивно за старо гвожђе.*

*Не грожђе, гвожђе, Друже председниче!*

*Да је неко имао петље да каже ову реченицу, смањио би нам национални дуг за неколико милијарди долара, али нико није имао херца. Сви су се утркивали у хваљењу царевог новог одела. Тако је било некад. Тако је и данас. Увек на власт дође неки кретен железне воље. Опчињен железом којег иначе нема. Гвожђе или грожђе. Вечна дилема.*

*Лако је мени данас да попујем, шта би било, кад би било. Чуда, луда, себе-гребе, да употребим омиљену реченицу мога друга Бранка из Самаркана.*

*Иако дефинитивно немам појма шта она значи.*

17.Дан…

*Легализација пљувања.*

*Виша школа пљувања.*

*Пљување са стилом.*

Све је ишло неким својим током. Па и ова моја лична одисеја.

Неколико недеља раније, нека посланичка група у парламенту поднела је амандман на измену постојећег закона о школству.

Предлагали су да се у скупштини, на првом наредном заседању, пљување законски легализује, да би под хитно требало оформити факултет, или макар вишу школу за пљување, где би се будући пљувачи едуковали и стручно и под надзором припремали за будући позив.

Свима је постало јасно да пљување није само вид забаве у доколици. У нашем случају оно је много више од тога.

Незаобилазни део јавног живота.

Пљувач без школске спреме и дипломе у будућности неће моћи да нађе посао.

Неко са дипломом факултета за пљување у свакој радној установи би могао брже да напредује.

Такође је примећен дискриминаторски однос према женама, да оне нису пропорционално заступљене ни на првим такмичењима пљувања, нити било где у јавном животу.

То је недопустиво.

Било је много оних који су тврдили да су жене као пљувачи талентованије од мушкараца.

Најважније је што и жене тако мисле.

Мушкарац пљуне и оде. Готова ствар.

Жене то раде суптилније и са више стила. Рецимо: обавезно трач користе као увод у пљување.

И о томе, дакле укључењу жена у целокупан процес, мора се у скупштинским клупама расправљати.

Од кусих закона користи нема и касније само глава боли.

*17. Ноћ…*

*Баш ми се врти у глави од овог коктела, каже ми једна лепотица, коју сам на препад покупио са скупа активисткиња за тражење најуносније балканске ветрометине, тачније, радило се о елаборату који је проучавао просперитет свих наших промашаја.*

*На том семинару се такође говорило и о последицама наше прекомерне неукости у односу према вештачким биљкама и нетолеранцији коју јавно исказујемо према саксијама без рупа.*

*Ово никако не бих могао да упамтим, да све нисам лепо преписао из брошуре, коју ми је у руке тутнула ова лепојка.*

*Ја сам брже боље, брже дакле, него боље, а испало је и једно и друго, искористио указану прилику. Рекао сам овој лепотици са зулуфима две одабране сложене реченице, и једну само просту.*

*Мислим да је проста пресудила.*

*Одмах након коктела предложио сам јој да дође на пићенце код мене.*

*Тако се то каже: на пићенце, а у ствари се мисли секс на брзака. У таквим приликама све се дешава у магновењу.*

*Њој је очигледно свеједно са ким ће да буде. Макар је ове ноћи тако.*

*Она вара мужа а ја варам себе, како сам некоме неодољив.*

*Она има сво време овога света, а ти битку бијеш са минутима. Док је гуташ очима, и свестан да се ближи тренутак коначног обрачуна, смишљаш чиме, каквом идиотаријом можеш да је фасцинираш овако додатно, док се драмска пауза неизвесности развлачи као жвакаћа гума.*

*Њој немирна и рашчешљана коса пада на очи, шишке су предуге, она прамење уклања забацивањем главе, час на једну, час на другу страну. Руке јој смерно почивају на голим бутинама, благо раскреченим, а прстићи дуги са лепим ноктима, вештачким додуше, неприметно подижу ионако оскудну сукњицу.*

*Након ове краткотрајне авантуре, обоје схватамо да нисмо баш у свему били компатибилни. Наједном и њу и мене чекају неодложне обавезе. Она се у трку облачи, трчи у купатилу да се освежи, а ја са необјашњивим осећајем кривице тупим како морам да завршим јако важно поглавље нове књиге, јер ми је ето напокон синуло, и да је баш она била моја непосредна инспирација.*

*Како би уметност опстајавала да је неко не подупире и да уметник нема инспирацију. А инспирација, драга моја, долази чешће споља него изнутра. Верујеш? Не верујеш?*

*Она одлази без поздрава.*

*18.*

*Дилетантизам.*

*Колатерална штета.*

*Ситна боранија.*

Бесан као рис на новинарчића, који је, као што рекох о мени писао са омаловажавањем, тражим да ме прими главни уредник новина. Риба од главесмрди.Лично желим да се уверим да ли је новинар писао по редакцијском задатку, или је прилог о мени урадио на своју руку. Тражим то говедо да га лично пљунем и покажем му у пракси да нема говора о непрецизности и дилентатизму, да се увери на властитом примеру јесам ли и колико сам добро испекао занат пљувања. Моје новинарско умеће није довођено у питање, што је била олакшавајућа околност.

Новинара лако проналазим, видећи ме бесног и спремног да га придавим, као куче шени и каже да му је податак о мени и мојем пљувачком неуспеху доставио неко други, добио вест од анонимног извора. Информација стигла електронском поштом, није успео да провери колико је истинита, новине улазиле у прелом а он хтео да опаучи неког корумпираног колегу новинара и ето објавио је шта је објавио. Повратка нема, штета је направљена, жели наравно да се искупи. Спреман је све да истрпи и прогута. Кад је већ направио глупост, нека плати због тога. Одмах ће написати демантије и да је грешка у питању. Лажна дојава, шта год. Убеђује ме, чак захтева, да га пљунем, јер збиља јесте заслужио.

Бес ме донекле напушта због покајничког понашања овог згубидана.

Објашњавам да нисам дошао да га пљувањем награђујем, пљување више никога не иритира, хтео сам какву-такву сатисфакцију, јер сматрам да људи из исте професије не треба једни друге да саплићу и омаловажавају.

Поготово ми новинари једемо горак хлеб са девет тврдих кора и треба да се међусобно уважавамо и поштујемо.

Онако искрено, не могу да се задовољим добровољним покајањем и признањем кривице неког маргиналног и славољубивог пискарала. Повређена ми је сујета, попљуван сам јавно, и то речима и без аргумената, осећам тешку душевну патњу, јер ми је овом неправдом нарушен углед пљувача, доведен у питање статус будућег професионалца и како сам потајно сањао: такмичара.

Желим пре одласка из ове јазбине по сваку цену да пљунем главног уредника.

Искрен да будем, зато сам и дошао, новинар је био изговор и узгредна колатерална штета.

Само главни уредник се рачуна, и води као успешна опција, и то се памти.

Пустићу новинара, нека њега пљују њему равни.

Да се смирим, доносе ми кафицу и пиће у које онако реда ради и по инерцији пљујем. Обавештавају ме да је баш тог дана главни уредник на путу. Осећам како ми се тло измиче под ногама и како губим још једну битку. Тешим се да рат изгубити нећу.

У редакцији све нека ситна боранија и немаш кога онако од срца да пљунеш.

Пре одласка, куртоазно, тек да не испадне да нисам без везе долазио, испљујем онако успут, реда ради, пар новинара.

Док сам чекао лифт, обрадовало ме је када сам се на изласку сударио са једним познатим градским ликом, који се ту случајно затекао.

Не правим питање, и њега пљунем, јер ми се за све пљује.

Важно је да сам одмах показао зубе. После такве посете и текстова који неминовно уследе, мој углед пљувача, и ауторитет, макар у тим новинама више се не доводи у питање.

*18. Ноћ…*

*Хвалиш се сутрадан групици случајем одабраних слушалаца о минлом ноћном подвигу. Сујети мушкарца који није усрећио неку жену нема равне. Сведока нема, сем твојих речи које сипаш као из клабла, иако те нико ништа не пита.*

*Описујеш жену утвару као провиђење и анђела.*

*Ватреног и похотног додуше. И припитог свакако.*

*Нервирају те они који на перфидан начин, рачунајући на очити креативни занос, покушавају да измаме од тебе адресу, или број телефона жене о којој без мере балавиш пред свима.*

*Ти тада обавезно заћутиш као заливен, кобајаги ниси чуо питање.*

*Није све увек онако како очекујемо. Нема напретка у трагалаштву без препрека. Љубитељи ужитака то најбоље знају.*

*Дефинитивно постоје жене које уживају у очају и патњи неиживљених и напаљених мушкараца.*

*Игра узимања и давања нема ограничења.*

*Траје од када је света и века. Мушкарцима је суђено да увек извуку дебљи крај. Некада не помаже ни искуство а богами ни сналажљивост.*

*Ево примера једне тако неочекиване ситуације.*

*Нема мушкарца којем се бар једном нешто слично није догодило. Баш се баја зажелео секса, а оно налети на уложак. Виси кончић, лови га дебелим прстима, па ако није гадљив на крв, повуци потегни, а како то нестручно ради, као за инат конац се кида, па мора да изиграва гинеколога, или хирурга у најмању руку. Руке као на бојном пољу крваве до лаката.*

*Несрећник колута очима и моли за малу пријатељску помоћ.*

*Она као невољно пристаје. Питаш је нешто, да радња добије смисао, а њој уста пуна тебе, она у принципу са пуним устима се не прича.*

*Мама је тако учила.*

19 Дан...

*Ново лице.*

*Пљувачка гарда.*

*Просперитет толеранције.*

Најгоре је прошло и када мало боље размислим, верујем да је од тог дана мој пут ка врху био муњевит. Коло среће се ипак окреће. Оне новине објавиле демантије на више од пола стране. Све са мојом фотографијом. Објављено је да сам без блама испљувао целу редакцију, па и главног уредника приде, што није било тачно, али за оне коју су ову вест читали, јесте.

Ти си за све и свакога свеже, ново лице. Идеално за тортуру. Пљујеш кога стигнеш а притом сам ниси довољно испљуван.

Има простора за твој напредак у каријери, било да пљујеш, или да те пљују. Учестале су моје посете таблоидним новинама од угледа и репутације. Свуда сам дочекан како и приличи. Па и у првој посети редакцији реномираног, ја бих рекао и најпознатијех таблоида „Пљуваонице живота“, коју сам поменуо на почетку овог записао. Ионако је живот вртешка, у њему си само куглица у лото бубњу и ништа више. Када ћеш бити из добоша избачен да попуниш нечији срећни добитак, никада поуздано не можеш знати.

Са провереним и нагло стеченим имиџом пљувача, такође су ти врата свих телевизија широм отворена.

Ријалити програми у којима учествујеш су незамисливи без тебе и без пљувачине.

Портири и људи из обезбеђења те на улазу препознају и радосно поздрављају пљувањем.

Чак и за време трелевизијских дневника, најупечатљивији су прилози који говоре о томе ко је минулог дана испљуван и ко је и зашто пљувао.

Замислите те радости за злопамтила и оне помало злонамерне гледаоце, који се баш и не разумеју у политику, а пљување и сврху пљувања доживљавају на особен начин, као малу личну освету, као казну и понижење пре свега оних који су макар њима били недодириви, када виде како су такви људи јавно и преко медија испљувани на сва уста. Мало шта може више да их обрадује.Туђе невоље код већине не изазивају сажаљење, напротив, добрано их усрећују.

Када у престоницу уз све почасти, ненадано бане неки Високи комесар, рецимо за избеглице и расељена лица, или већ нешто слично томе, уследи пљувачина на све стране. И позиција, дакле ови на власти и опозиција виде своју шансу. Једни да се додворе народу и бирачима, а други Високом комесару и онима у чије је име дошао. Најављујући у медијима данима ову важну државничку посету, овог комесара политичари стидљиво пљују, више пљуцкају по њему метафорички, онако на даљину, док још није стигао. Не могу се предвидети реакције госта на реално пљување, госта, који нам први пут долази у посету. И то баш из земље која нас не зарезује ни за суву шљиву, презире нас као народ, јер сматрају да смо узрочници и клицоноше свега лошега што је некад и што се сада човечанству дешава.

Криви смо за оба велика светска рата. Криви смо за глад и сиротињу које има свуда по свету. Криви смо за тероризам. Код нас је легло највећих нарко босова.Криви смо за ширење озонске рупе и отапање леда на северном полу. Криви јер не користимо биолошки разградива горива. Сечемо шуме ка суиманути. Криви смо што немамо нафту ни друге расположиве енергенте. Што смо јад и беда. Шта год да им падне на памет, одмах нас окриве, јер кривицу не само да нам приписују, него успевају унапред да је докажу.Поготово су стручњаци за доказивање кривице које нема. Те непостојеће кривице су најгоре. Од њих не умемо да се бранимо. На крају клонемо и прзнамо покајнички: мора да је тако како они кажу. Нама је да грешимо и да смо слепи код очију. Њихово је да нам укажу на то слепило и ако слепила нема, да нам одузму право на вид.

Свако наше дете када се роди, одмах мора да се суочи са кривицом, која га за живота неће напустити. Лош имиџ и зао глас јесмо наследили, то је неоспорно, али смо му и сами много допринели. Није се унапред мислило.

Ове новије и најновије генерације покушавају да се новим личним изумом, самопљувањем, додворе моћницима.

Негирају све што је било и што смо били. Нису они такви. Нема то везе са њима. Наша мрачна историја није њихова прћија. Наслеђу се у зубе не гледа. И нису они криви што је оно такво какво јесте.

Историја сноси кривицу. Видела нас је у кривом огледалу.

Тако искривљена слика о нама је обишла свет. Чак је један од наших дипломата разаслатих по свету у неком телевизијском разговору изјавио да се не зна тачно ко нас је и зашто последњи пут бомбардовао. Сумњали смо на традиционалне непријатеље нашег народа, да би најновија сазнања указала да је то било масло пријатељских држава, оних о којима смо певали и писали хвалоспеве. И у чију славу смо подизали споменике по јавним трговима и парковима. Досадило им наше патолошко обожавање и да нас призову памети и коначно отрезне, бацили по коју бомбу.

Прасак граната пробуди из сваке поспаности и омамљености.

Било је и теорија, додуше за домаћу употребу, да је по среди нека диверзантска акција плаћеника, ко зна чијих, и за чији грош се то радило.

У савременом свету бомбардовање је посао и ништа више. Чишћење свог дворишта, проветравање застарелих складишта, ослобађање од превазиђених ракетних система, чија би демонтажа поседнике тог оружја много више коштала. А како у том тренутку на тржишту није било купаца за бомбе којима је рок пролазио, депоније за застареле системе наоружања нико није градио, није се на време и тако далеко у будућност гледало, и ко би помислио да оружје неће бити на време употребљено. У недостатку бољих решења логично је било да се бомбе којима је истицао рок употребе на некога морају бацити.

Жртва и кривац се увек лако нађу.

Важно је да жртве буду далеко од домаћег буњишта. И ето, овога пута нас запало.

Куглица на рулету случајности нас изабрала.

Теоретичари завера су аргументовано тврдили да је бомбардовање било у ствари осмишљено сценаријом неког страног ратног филма у којем је аутентичности ради коришћена права ратна муниција, и да су наши градови, конфигурација земљишта и земаљских добара и дотрајала инфраструктура, били идеалан полигон, односно локалитет, за један успешни акциони филм.

Знајући да се дозволе за бомбардовање не могу лако добити, режисери и финансијери тог филма су на своју руку донели одлуку, сматрајући да ратна и војна разарања неће бити велика и да неће надмашити буџет предвиђен за снимање ове филмске приче.

Упоредо су многобројне моћне светске телевизије откупиле права за директно преношење снимања овог спектакла. Без присуства пиротехнике, живи снимци са терена, рушења зграда, торњева, мостова, бомбардовање телевизијских кућа, болница, школа па и амбасада, нудили су невиђену забаву гледаоцима широм света. Сцене разарања, раскомадана тела, реке крви, све је било аутентично.

Вриска рањених, спаљена тела у возовина, случајни пешаци остали без удова, крици деце, све је дочаравало сцене голготе боље од било какве глуме.

Статисти су били најбољи на свету.

Били су и статисти и жртве.

Али како свака филмска прича има крај и ова се на жаљење многих, након три месеца завршила.

Било је и оних који су говорили да је бомбардовање дело неких милитантних групација унутар саме државе. Исти су говорили да смо по природи деструктивни и да смо сами себе бомбардовали, јер, боже мој, и у оним давним временима варвара и императора, понекад се намерно пуштала крв народа, зарад страха, али и будућег опоравка и просперитета. Понајвише оздрављења нације.

Јер после сваког крвавог пира уследи олакшање.

Морало се мислити о психолошком здрављу народа. Летаргија и безвољност убијају као и свако друго оружје. Убице задовоље своје пориве, а жртве се ионако ништа не питају. Они који неким чудом преживе, или се лече од преживелих траума, или ликују што су овога пута избегли ликвидацију.

Болнице и психијатријске установе су препуне пацијената који трагају и траже лек за душу.

Многима је код нас било горе оно време ишчекивања бомбардовања од самог бомбардовања.

Епидемија страха има своје рукавце и шири се по принципу сталног дозирања тензије и напетости, која не сме да јењава, све до завршног чина, био он филмски кадриран, или спроведен по замислима неких умоболних продуцената и режисера.

Престанком ваздушног терора, претила је опасност да поново утонемо у заборав. Да наједном нећемо више бити у центру пажње.

Никоме трн у оку.

Ионако нове генерације за све невоље окривљују затуцаност предака. Њихову неодговорност, дилетантизам, урођену глупост.

Тврде да су они представници нових времена и да је њихова савест чиста, сасвим окренута ка будућности. Да разумеју навике великих и моћних. Њихову сталну потребу да деле свима и свакоме пацке, да се понашају повремено и зарад немоћних сурово, или макар строго.

Велике ратнохушкачке силе убијају из чисто хуманих потреба. Сиротиња и она беда од народа, рецимо у Авганистану, Ираку, Либији, некада Кореји и Вијетнаму, у ту групу спада и наша несрећна држава, ионако би сви ти силни људи временом поцркали од немаштине, разних болести и глади, зато је боље и за њихово добро, да се становништо одмах ослобађа мука.

Убијање јесте масовно, али никада није селективно, јер то принципи савремене светске демократије изричито забрањују.

Демократија се не остварује за један дан.

Треба читаве народе утерати у тор и преваспитати, а то ни најмоћнијима није лако.

Наш народ је крајње бандоглав, непослушан, огуглао на све невоље и напросто нема примерених реакција на дешавања у далеком свету.

Свеједно нам је ко нас мрзи и ко нас презире.

Лебом нас мрзитељи неће хранити, тога су и будале свесне.

Сви то знају сем политичара, који се приклањају некој својој логици.

Зато и јесу политичари.

Њих нико не разуме и то је за њихову професују добро.

Још када би им се народ мешао у посао, где би то водило.

Људина од метар и двадесет сантиметара, прцвољак од човека, кепец са ауторитетом, Велики Комесар мизерне висине, удрвенио се, донео даса нови пакет мера, којим ће нам отворити врата светске економије и читаве заблиндиране Европе.

Дочекује га постројена пљувачка гарда, и приде наши преговарачи. Домаћини, потпуно искрено, спонтано и некако у трансу, придошлицу од срца пљују.

Председник државе га у свом кабинету и пред телевизијским камерама одушевљено и како наши обичаји начажу, три пута пљуне у лице. Окачи му на слабашне груди орден четвороглавог орла са лентом, (двоглави орао више не делује толико убедљиво) узме пакет мера, проследи га министру, коју кад на ред дође након многобројних званица и угледника и сам запљује високог комесара малога раста.

Увек се код нас нађе неки дежурни Давид Штрбац, који је задужен да придошлицу стално ословљава са „ главати господине“.

Оно, за државу је додатни трошак када је високи представник европског парламетаризма жена. Ем дотична није растом ниска, као високи комесар за европске и друге интеграције, ем је ружна као сам ђаво, а неко из владе, са врха власти, мора да је тетоши, дели комплименте, да јој повлађује и ласка и да се улагује.

Не постоји тежи задатак него ружну жену речима убедити да је лепа.

Наше мушкарчине гаје традиционалну слабост према женама, макар ове личиле на акрепа, па кад не могу онако спонтано, пријатељски да гошћу одаламе по плећима, да забије носем у земљу, ајде нека барем не прође неиспљувана.

Поменути државни трошак се издваја из посебних фондова, намењен је за ондулацију и сређивање пунђи и уметака ових свеже испљуваних белосветских женетина. Ваљда их шаљу јер су толико ружне, да ни они не могу дуго да их гледају у свом окружењу, тако се и на тај начин над нама иживљавају.

Менталне шокове треба стално поткрепљивати и визуелним. Слике кошмара којима су изложени наши политичари никада не бледе у сећању. Њима само бледи мозак.

Нама и даље није јасно зашто нам увек шаљу ове бескрајно ружне жене, које не знају да су тема сталних оговарања и да су део трауматичних несаница наших највећих државника. Свесне својих недостатака, овако ружне, оне немају ни такта у комуникацији.

Што мисле то и кажу без улепшавања. Њихова реалност је сурова, зашто би онда оне према било коме биле нежне.

Буљаве, носате, са веверичјим зубима и зечјим уснама, толико ружне, да нико не може да гарантује да су заиста жене, или можда припадају неком нама непознатом, како се веровало, непостојећем хибридном полу, некој варијацији којечиме напуњених и оживелих страшила, доспелих и допремљених из богатих иностраних житних поља.

Није ни чудо што се наши политичари одмах напуне гаће од страха, кад се ове жене акрепи појаве, са осмехом лисице и пацовским зубима, уз оних стотинак накострешених длака на глави, као да су минимум месец дана након хаварије летовале у радијацијом разореном Чернобиљу.

Од најезде ових женетина штакора, каква таква дистанца се може успоставити само пљувањем. Отуда сви посланици и сви запосленици у владином сектору, стану у шпалир, а дотична се рукује и рукује, док је сви без изузетка, онако обилно и домаћински пљују.

Но, како год било, ове жене, ако су заиста жене, не буне се, јер, побогу, бављење високом политиком свако пљување оправдава.

Срећна је околност да је пљување законом осмишљено, тако да се ни у којем случају не може говорити о примитивизму и неукусу.

Наравно да светске дипломате и великодостојници знају, дакле, унапред су припремљени и обавештени да је пљување код нас демократска тековина и да је новим уставом загарантовано право сваког грађанина да може да пљује кога хоће и када хоће.

То је у реалности доказив поменути просперитет толеранције и на тракав особен начин утабана је стаза зближавања међу људима који различито мисле.

Уосталом, то је такође прихватање и тумачење светске демократије на наш начин.

Нема привилегованих, а што си већа фаца, логично је да те више пљују.

Иако пред гостима из света глуматамо, као да је пљување наш изум, свесни смо да нисмо сасвим у праву.

Треба бити поштен и реалан.

Одавно смо могли да пљување патентирамо као супстрат наше домишљатости, или обећавајући производ масовне опчињености. Доказ нашег економског и привредног просперитета и развоја, али са тиме се закаснило.

Некако невољно признајемо да су нас свуда по свету пљували деценијама, пре него смо ми пљување прихватили као нужност, а потом и као неоспорни систем вредновања.

*19. Дан…*

*Удаљавам се од теме, што је и нормално, ако тема не постоји као тема, или је само у наговештајима тема, и кога брига каква је тема, кад се указала прилика да рецимо спаваш са неком слободоумном женом, и притом коначно радиш нешто занимљивије од писања. Биваш тада свестан да је све занимљивије од писања, па и цепање дрва у дворишту, или бескрајно досадно спремање зимнице.*

*Јадан је уметник без дилема. Тешиш себе а муљ ти дошао до браде. Неколико дана касније по овом питању се исповедам до детаља мојим верним саговорницима, Жики и његовом помоћнику Мики, аутомеханичарима, који овај мој крш од аута ревносно и за никакве паре, онако другарски, годинама поправљају и нервирају се више од мене, јер ауту нема лека, а ја стално изнова тражим резервне половне делове и кукам како на том ауту све брзо пропада.*

*И ти си се офуцао, теши ме Жика, а како неће ауто.*

*Ауто је твоје годиште, или мало старије, колико памтим, каже утешно.*

*Жика је мајстор, шта год да прича док ти мења део на аутомобилу, мораш за своје добро а и за добро аутомобила да слушаш и да не коментаришеш, ама баш ништа.*

*А и писца у мени одавно нема, да се побуни, негде се затурио у сањаријама. Запио или запричао.*

*Или је заувек упао у онај канал у Жикиној радионици, који није чишћен годинама. И који, као ни писац у мени, одавно ничему не служи.*

*20.*

*Пљување по телевизору.*

*Реторичко пљување.*

*Академско пљување.*

Телевизија, као најмоћнији медиј је душу дала за пљување. Ко год се појави на телевизији, обавезно некога испљује. Гледаоци изнервирани, не знајући како другачије, пљују по телевизијским апаратима.

Не постоји код нас телевизијска емисија без пљувања.

Програмске шеме су просто незамисливе без ауторских емисија, где водитељ пљује своје госте у студију, камере то зумирају, гости потом пљују водитеља, камермане и кога стигну.

У оваквим и сличним емисијама можеш да пљујеш до миле воље.

И наравно није то ништа лично.

Нико то за зло неће узети. Ваљда су госта зато довели у емисију да некога јавно испљује. Због памети и лепоте га сигурно нису намамили у студио. Уосталом, ко госта штеди од пљувања.

Ти, ма ко да си, рецимо, бавиш се политиком и пљују те сви без изузетка. Нормално. Шта је ту чудно.

Као професионалац, мораш да узвратиш истом мером, чак и одлучније.

И то је нормално.

Једино ћеш тако завредити очекивану популарност у народним масама и напабирчити довољан број гласова за будући реизбор.

Чак и нас обичне смртнике, попут мене, за које се не може са сигурношћу рећи ни да су аматери а богами ни професионалци у пљувању, сви нас пљују.

Негде се запело на средокраћи, мало се стагнира, мало крене напред. Шта год било све је осуђено да се наслућује у неком будућем времену. Кога ће срећа помиловати, то нико не зна. На крају плодове успеха убирају само они, који се нису поколебали и који су веровали својој звезди водиљи. Ја лично сумњам у своје способности, али и верујем. Када једно надвлада друго, знаћу дефинитивно шта ми је чинити.

Наоружан сам стрпљењем, и за сада дозвољавам стихији да ме носи.

Само пазим да ме таласи непојамног не потопе. Све остало ће бити онако како мора да буде. Овако, док још увек не знаш на чему си, пљује те ко год пожели, коме се ћефне.

Пљује те родбина, пријатељи, познаници, чланови фамилије, колеге са посла, сви до којих ти је на било који начин стало и који те познају.

Сви пљују свакога. Изузетака нема.

Ево пример из свакодневице: заврши се нека јавна представа, угасе се рефлектори, склоне репортажна кола, микрофони, угасе камере, водитељи покупе пинкле, и тек онда, ретроактивно, гледаоци крену да пљују.

Оговарање и омаловажавање је прихваћено као подврста пљувања. Што је и логично. Није само пљувачка оруђе и оружје у пљувању.

Без речи које сваку пљувачину прате, све би било млако и неубедљиво. Сви које познајеш и који су у твом окружењу, некога пљују и оговарају. Понајвишеоне које судо малопре хвалили. То је за одабране уши. За оне који ће то пренети тамо где треба.

Лице онога кога треба омаловажити а потом и испљувати је прво на удару. Како није дозвољен физички контакт, жељени насртај, дављење пред камерама, песничење, па ни гађање предметима, остало је лице као полигон за вежбу. Нос је украс лица, од носа свака увреда полази. Ни ту спонтаност не фали.

Пљување речима преузима примат у очекиваној комуникацији и најезди увреда.

Нос му је као бабура, каже неко из мноштва.

Ма каква црна бабура, не видиш ти добро, нос му има пола метра као у Пинокија, опонира други.

Нос му је дужи од зле године, додаје трећи. Нос му расте кад зине, зато што стално лаже и маже, другог који није би довољно доречен допуњава четврти. Носем је распорио мајчину утробу при рођењу и тако се на царски рез родио, објашњава пети.

Нос ће ми узаћи на нос, кад ти ја кажем, закључује шести.

Терају тако у досеткама, нема одустајања, док се сви до последњег не изређају.

После носа на ред долазе очи.

Очи су огледало душе, кажу припаднице лепшег пола.

Очи су прозори унутрашњег света, додају последњи романтици. Сви остали имају другачије виђење очију жртве, која се нашла на тапету целодневних увреда.

Види какве буљаве очи има.

Ћорав је код очију.

Слепац један слепачки.

Очи су му крваве.

Очи су му гладне. Ситне као у миша.

Велике као у говечета.

Сваку сову може да постиди. И ту се завршава панагирик о лепоти очију.

Потом уследе сликовити описи тела.

Сало му кипи и прелива на све стране.

Свиња једна дебела. Нилски коњ му није раван.

Када би му сало извукли, могла би одмах да крене производња масти у некој фабрици.

Како ли се пресвалачи да нам је знати.

Ни жене нису поштеђене.

Џаба се овим модерним мидерима утежу.

Нема сантиметар своје коже, све је на њој пластика.

Будибог с нама, на шта та личи.

То није оговарање, то је виши стадијум реторичког пљувања.

Пљувања без пљувачке.

Културно пљување.

Виши ниво.

Највиши.

Скоро највиши. Такозвано интелектуално пљување.

Академско пљување.

Пљување, речима.

Речи дакле излазе из контекста, из утробе, из душе, ако неко мисли да је има.

Слузаве, труле, подмукле, гњецаве, превртљиве, јадне, болесне, ма најгоре речи. Пљување са пљувачком је према њима, мислим речима, мајка Мара, добитак на лутрији. Срећа.

Речи којима нас неко пљује могу да буду, и јесу гадније од сваке пљувачке. Пљувачку опереш и ником ништа. Траг на теби не остаје.

Код речи је другачије.

Памтиш их, и ти и сви који су их чули.

Пљувачку луче жлезде за пљување, ту нема ништа гадно, иначе да јесте гадно, повратили бисмо сваки залогај који поједемо. Како би лизали да нема пљувачке. Лизалице, сладолед на штапићу, све што се лиже.

Полтрони се гнушају чина пљувања. Једино они.

Немају херца за пљување, и треба их разумети. Они су увлакачи. Одувек били. И биће. То им је у природи.

Пљувачи мисле другачије. Они полтроне сажаљевају.

Знају да за њих нема другог пута и другачијег наћина живљења.

Такође, пљувачи знају да не можеш довека некоме дувати у задњицу. И то досади. Чак и полтронима досади.

Увлачење некоме негде, или тамо где не треба, такав чин није претеча пљувању, то је само начин преживљавања неких људи.

Не прија ни увлакачу, ни ономе коме се увлачи.

Увлакачи рачунају на то да ће се онај коме се увлаче баш по њима унередити од среће. Али није увек тако. Не може се унапред о свему размишљати. Намера је била добра. А резултат је последица намере. Нема ту неке мудрости и филозофије. Није ли то сврха сваког увлачења. Нема унапред сигурног сценарија.

А онда, временом и то досади, и више се не осећате као увлакач, већ као измет.

Ипак, увлачење иако омасовљено, никада неће досегнути идолатријску уиграност професионалних пљувача.

И не само професионалних.

Ако си се преквалификовао и прихватио начело пљувања као нови стил живота и опстанка, мораш да се навикаваш и на неке успутне појаве. Поменуто лизање, например.

Мораш и да лижеш и да полижеш. Оно што си брзоплето изговорио или што су други казали о теби.

Јесте гадно, али и сврсисходно.

И не једе се све што се лиже.

*20. Последња Ноћ.*

*Зарекао сам се да нећу помињати двојника који ме обешчашћује. Примећујем да сам подлегао утицају његове простачке природе. У прилог томе говоре и ових неколико последњих записа, који јесу дело моје памети, али су очигледно лишени смислености и разума. Човек ма колико опрезан био, некако по инерцији мора макар једном да се нађе у каљузи. Како би имаче разумео то присуство блата на себи и око себе. Можда то и није толико непријатно и лоше. Ја више ни у шта нисам сигуран. Овај мој баксузни двојник ме је начисто иулудео, боље рећи распаметио и увео у свет неким личних замки и заблуда. Покушавао сам да и њега и себе спашавам како знам и умем, али резултата није било. Моје моћи трансформације су очигледно недовољне за нека спасоносна решења. Коначно сам схватио да је за мене најбоље да подвијем реп, признам пораз и нестанем са јавне сцене. Са ове коју делим са овим несрећним угурсузом, који је умислио да само он може свет да мења. Не осећам ни кривицу ни кајање. Покушавао сам све што је било у мојој моћи. И сада када сам схватио да ме корозивно деловање света којег сам се гнушао узима под своје, решио сам да све прекинем и завршим. Одлука је коначна и ни тренутка колебљивости у мени нема. Овде излазим из његове али и своје приче. И није ми жао. Губитак је раван добитку. Њему ћу да олакшам у науму да оствари своје снове без мог присуства. И даље мислим исто као и раније: болесне снове. Али није моје да се бавим излечењем. Нити ми је то струка, нити бих хтео да помогнем некоме ко ми је све време пио крв на сламчицу, ко ме је ниподаштавао, омаловажавао моје присуство, чак га у извесним моментима и негирао. Ионако сви људски путеве воде у таму. Где год се кретали и на која год врата трагали за излазом. Чак ме више не занима како ће се овај бедник сналазити без мене. Ипак сам ја на неки помало морбидан начин давао смисао и његовом животу. Без мене биће препуштен судбини. А њене потезе нико не може предвидети. Не ради се овде о предаји или о пакости. Можда постоји неко мало зрнце освете. Тек да се нечија јава мало ускомеша. Реквијем мртвом постанару, који је он од почетка мени наменио, могао би и њему да буде посмртно слово.*

*21.*

*Будући потенцијали.*

*Овлажени аплаузи.*

*Тривијални нуклеус.*

Овај опроштајни запис двојника у мени говори о њему а не о мени. И сасвим се уклапа у поменуту теорију о вербалним пљувачима. Постоји и отровно пљување, које до сада нисам помињао. Оно трује и онога коме је упућено, али и онога ко га упражњава. Мог сапутника је дефинитивно одвело на стратиште. Тамо где трагови не остају.

Пљување јесте нова дисциплина, пре би се рекло нови и незаобилазни мотив инспирације и начин живљења. И што је врло значајно, треба истаћи, пљување, какво год да јесте, није одређено старосном доби.

Од колевке деца балаве и најављују будуће пљувачке потенцијале.

Старци балаве у слинаве марамице, испадају им вилице, али међу њима има виталних старкеља, који могу и даље да пљују са енергијом својственом њиховим годинама. Све им рикне, али за пљување имају потенцијал. И то не онај из апотеке.

Искуство пљувача се стиче на разним местима. То је тако нормално. Ево у позоришту например, ту кобајаги културније пљујеш, уместо на глумце, пљујеш у длан између аплауза.

Да аплауз буде мекан и влажан.

Јер кад тако пљунеш у длан, глумац не чује више оплауз, он чује пљесак, пљескање, и чим се представа заврши, глумац трчи да брже боље од хонорара, ту у комшилуку, купи једва зарађену топлу пљескавицу.

Да није било спонтаног пљеска, не би било ни пљескавице. Све је повезано.

Асоцијација је делотворна, па вода глумцу пође на уста а публике више нема жељу да га пљује.

Ваљда се зато пре аплауза гледаоци пљују у шаке и на дланове.

Камо лепе среће да се неко при уобичајеном породичном насиљу сети да пре шамара пљувачком овлажи и омекша дланове. Да је тако, да силеџије имају мало више такта и поштовања према жртви, или макар резона, модрице на лису и телу, не би биле доказ злодела, шамари се не би ни чули. Чак ни они инстиктивни шамари, изазвани срџбом, бесом, или због чисте немоћи да се јавно искаже и примени нека сврсисходнија аргуметнација.

Да смо се досетили и макар само тада пљувачком овлажили дланове, шамар нер био био то што јесте, средство насилничког понашања пре свега, у брачним водама полиса за развод, рецимо, и не би тако моћно одјекнуо и не би ошамареном звонило у ушима. Овако, после шамара, или добијеш заушке, или попуцају бубне опне, па заувек оглувиш.

Но и то није толико лоше, није катастрофа за оглувеле од батина.

Када неком другом приликом уследе неки нови шамари, осећаш само бол, може и зуб да испадне, нарочито ако је био климав, али срећна околност је да шамар више не можеш да чујеш.

Захваљући попуцалим бубним опнама, од оног давног, скоро заборављеног шамара, глувоћа буде некако спасоносна.

Шамар је претеча аплауза.

Шта је претходило пљувању није познато.

Искуство пљувача се стиче и на улици, али и у породици понајвише. Породица је нуклеус целокупног друштва. Што се у њој запати, носи се целог живота. Зачеци породичног пљувања остављају трајне трагове у менталном развоју сваке јединке која је тој врсти занимације била изложена. А ко и није.

Муж пљује жену, жена мужа, свекрва снајку, снајка свекрву и свекра приде, пљује и јетрве кад јој дозлогрди. Деца се пљују као деца, међусобно, у игри, браћајер су браћа, сестре пљују момке својих супарница, све је нераскидиво и повезано.

Лепота једна.

*22.*

*Неки нови прописи.*

*Сунце забушант.*

*Знаци мимо пута.*

Треба ли напомињати да је пљување стекло пуни легитимитет и да је на крају законом легализовано?! Објављено у Службеном гласнику заједно у пакету са новим саобраћајним прописима.

Сви знају за нове прописе у саобраћају. Зашто и њих не поменути. Ја их као пасионирани возач данима проучавам. Има толико новина у њима. Као и у пљувању. Постоје правила у вожњи која зарад властите сигурности мораш напамет да знаш у сваком тренутку. Све је јасно и лепо написано.

Стави лети ланце на гуме и точкове, да ти главу чувају зими.

Пали светло дању да би видео куда возиш, јер сунце нешто забушава.

Вежи појас да те саобраћајац не би њиме задавио.

Носи жуто прслуче, јер полиција слабо види све што није подвучено жутим.

При себи и као саставни део опреме, пожељно је да носиш у документима фотографију министра полиције.

Није ти род, али нека се нађе.

Злу не требао.

Нека ти прва помоћ има и другу помоћ, за сваки случај.

Пошто немаш где да паркираш у граду, пажљиво се паркирај у својој гаражи. Нови саобраћајни пропису су збиља ригорозни.

Негативни поени се добијају за кијање, кашаљ, заушке, мале богиње, пролив, па чак и за смех у аутомобилу.

Нема смејања док лепо не упаркираш ауто.

Смејање је дозвољено само при лакшим саобраћајним удесима, док се рачуна да си под блажим стресом, ако рецимо прођеш кроз црвено а нико те не улови, претичеш по пуној линији и игром случаја избегнеш сигурну смрт.

Ако очешеш некога на паркингу, поломиш му штоп светло, фар или ретровизор, па се грохотом смејеш одлазећи, јер те нико није видео. Све то лепо пише у новим саобраћајним прописима. Ништа није препуштено случају.

Кад на путу нема пуне линије дужан си, ако саобраћај није густ, да је сам извучеш. Бела боја и четка у ауту су неопходни. Јако је важно проучити свако понашање несавесних возача у саобраћају. Знати какве су ти обавезе када си у ауту и на друму.

За све можеш да платиш казну када си учесник у саобраћају; рецимо, ако у вожњи ниси поштовао саобраћајне знаке којих нема.

Ниси нашао за сходно да пријавиш да их је неко украо, или да нису ни постављени на некој опасној деоници пута и магистрале, што те аутоматски чини несавесним возачем и наравно доноси десет казнених поена.

Ниси саобраћајца довољно испоштовао и пољубио у руку када те је зауставио.

Нећеш да платиш казну на лицу места за прекршај који ниси направио а по закону лепо пише да мораш да платиш.

И боље пре него касније.

Нећеш да потпишеш записник, јер га лично ти ниси писао.

Није то твоје ауторско дело, и не желиш да после кажу како си био плагијатор, далеко било.

Обавезно је признање кривице, иако ње нема.

То је олакшавајућа околност, јер у том случају службено лице неће применити силу.

Ниси изазвао удес а могао си, јер су све прилике за несрећу биле идеалне. Клизав пут, рупа од пола метра по средини пута, куче које претрчава коловоз. Ишао ти је ауто у сусрет, правио си се да га не примећујеш, пустио да несметано прође поред тебе и наравно све то онако ђутуре доноси још десет негативних поена.

Користиш руке да би управљао возилом а ноге ти служе само за квачило и кочницу, чему ти човече онда глава служи, пита те саобраћајац а ти не знаш да бекнеш, што такође носи негативне поене.

И да невоља буде већа, имаш ауто, имаш положен возачки испит, и баш када ти пронађу два промила акохола у крви, оставио си ауто кући, возиш се тролом и трамвајем! Можда ћеш у таквом стању пожелети да препаркираш ауто, или узмеш ствари из њега, то што се под лаганим дејством алкохола возиш у јавном градском превозу, а притом си возач, довољан је показатељ да свесно и намерно замајаваш и обмањујеш саобраћајну полицију, за такав прекршај се на лицу места одузима дозвола.

И ту тек расправе нема. То што као за инат, тога дана ниси возио свој ауто, а негде си славио и пио, не оправдава те пред новим законом.

За саобраћајце који те заскоче и легитимишу довољно је што си припит у шетњи градом носио возачку дозволу у унутрашњем џепу сакоа. Ако се још тетураш, угрожаваш остале першаке и све који немају положен возачки испит.

Куд ћеш већи прекршај.

Не постоји возач који се макар једном неће наћи у прекршају и тиме и на странпутици.

И шта друго у таквим ситуацијама, можеш да урадиш до да пљунеш саобраћајца, јер ако у томе он препозна чин спонтаности, постоји велика шанса да ти казну не пише, да ти не уноси у тефтер казнене поене, па чак може да се догоди да ти врати возачку дозволу.

*23.*

*Пљување по бонтону.*

*Лечење пљувањем.*

*Пљување под псеудонимом.*

Доиста, пљување у овом времену ни за кога више није увреда, већ чин непосредне симпатије и велике наклоности.

Ако те нека девојка пљуне, нема разлога да се нервираш и бринеш, то је наговештај симпатије и будуће блискости.

Објављен је и бонтон пљувања.

Психолози тврде да се пљувањем људи ослобађају фрустрација и стресова.

Отуда је препоручљиво да се пљување користи и у психотерапеутске сврхе.

Већ су се појавили огласи оних који тврде да има људи који лече пљувањем.

Ја им верујем, зашто да не.

Одавно многима пљување није само хоби већ и једина професија.

„Пљујмо да бисмо боље живели“, ту скоро је освануо слоган на изборним билбордима по граду.

Захваљујући оном истом новинару који је у десет наставака објављивао своје мемоарско демантије, мој пут од аматера пљувача до умереног професионалца имао је узлазну путању.

Онако интимно сам знао да је за мене лично, место пљувача у политици недосежно.

Треба себи јасно одредити лимите.

Такође сам имао дара да пљујем речима.

Послао сам неким редакцијама текстове под псеудонимом. И уредници су почели не само да објављују те текстове, већ да се распитују ко се крије иза псеудома “Попљувани пљувач“.

Коцкице моје животне приче су коначно проналазиле своја права места. Ја сам на крају открио свој идентитет, напустио сам на време место станичног продавца карата и прешао на нови посао, који је у старту много обећавао.

Задовољио сам се позицијом главног пљувача у локалним новинама.

Приметио сам како ми популарност код читалаца расте, а то су приметили и моји уредници.

С правом сам се надао скором уредничком постављењу.

Могао сам да пљунем кога год пожелим, па и политичаре. За мене је то био велики напредак.

И лично и професионално.

*24.*

*Лицем уз наличје.*

*Врхунац успешно пропале каријере.*

*Родоначелници пљувања.*

Од када сам јавно попљуван у најтиражнијим новинама, све се у мом животу преко ноћи променило. Постао сам позната градска фаца, незаобилазни гост на свим пријемима, журкама затвореног типа о којима се отворено говорило, на рођенданима успешних људи нисам морао да доносим поклоне. Било ме је свуда. Појављивао сам се на слављима, јубилејима, митинзима, и свакојаким окупљањима. Био сам радо виђен гост у вип ложама, штрајкачким одборима.

На модним ревијама.

Промоцијама било чега.

Рецимо нове производне линије џема и мармеладе.

Такмичењу у традиционалном плетењу чарапа и назувака. Свуда ме је било у изобиљу. Из дана у дан.

Позивају ме и на сахране виђенијих људи.

Тада или носим крстачу, венац, или држим пригодан говор, иако човека никада у животу нисам срео.

То су привилегије неочекиване популарности на јавној сцени. Посрећило ми се. Случај ме испљунуо попут катапулта међу елиту.

Знаш да ниси елита, али кога је брига.

Твојих пет минута славе потом трају годинама. И када би неко поставио питању откуда наједном таква популарност, нико не би умео да објасни. Ја поготово.

И даље сам у души онај помало плашљиви шалтерски службеник, али очито је да имам талента за глуму и претварање. Како другачије да објасним очигледни напредак на развојном путу моје личности.

Било како било, препустио сам се инерцији која ме је вукла напред, и збиља је добро док се нешто у животу дешава, јер то нас и покреће у нове авантуре и ка новим изазовима. Статичност убија и ту лека нема. Мало, мало, зову ме да присуствујем неком важном догађају. Нема значајније јавне трибине где се не појављујем, или као учесник у полемици, или седим у првом реду као уважена званица.

Неки дан сам гостовао у култној квиз емисији на националној телевизији, познатој под именом: „Лицем уз наличје“.

Налазио сам се у својству члана жирија, а то за још увек ровитог новинара није била мала ствар. У неку руку, то је био врхунац моје новинарске каријере. Па и пљувачке, јер ове две професије су везане једна уз другу као сијамски близанци. Оно, нико не би ни под присилом могао да се сети нити једног значајнијег новинарског текста који сам написао, али ко је о томе водио рачуна. Из неког разлога и кад се неко мишљење о вама устали, људи напросто зазиру, или су на опрезу, и настоје да вам се додворе,верујући да тако чине добру ствар и за вас и за себе. Чињеница је, ако желим искрен да будем, нисам баш успео да створим претерано угледно име као новинар, верујем да сам већи успех постигао као пљувач. И то је гола истина. И даље понешто пискарам, ту и тамо када се укаже потреба, мада ти моји текстови и даље немају неког одјека у јавности. За сада се прате моји јавни наступи. Нема више потребе да се било коме намећем, доказујем и да скрећем пажњу на себе.

Довољно је да се негде појавим.

Ту и тамо осване у неком престижном таблоиду понеки трач о мени.

Трач је јако битна појава у свачијој каријери.

Без трача нема успеха. То је јасно и будалама. Појављивање на јавним местима ствара у јавности представу да си збиља нека важна личност. Некоме ко је у врху и ко о свему одлучује и све контролише, због нечега је битно и твоје присуство. Ко је тај баја само Бог зна.

Сада се опуштено мешкољим у удобној фотељи са осталим члановима жирија ове емисије о којој све знам, и коју од њеног појављивања помно пратим као гледалац.

Нисам ни слутио да ћу једном бити у својству члана жирија било чега, што је била велика част за свакога, а поготово за мене.

Свакако, очекивало се од мене да касније у својим новинама у облику коментара професионално испљујем ову квиз емисију, водитеље и све њене учеснике.

И доиста, квиз „Лицем уз наличје“ као емисија забавног типа је обиловао изненађењима и занимљивим гостима. Тако је емисија и најављивана у рекламним блоковима целе недеље унапред.

Неће бити наодмет да опишем овај догађај, који је како се тврдило, померао неке границе уобичајеног телевизијског новинарства.

Ништа није било усиљено. Ништа намештено.

То се мора нагласити.

Камера је зумирала моје лице, а вешти сниматељ је ухватио моменат када сам са осмехом пљунуо најављивачицу, што је додатно улепшало слику мога представљања публици у студију и ширем аудиторијуму, дакле гледаоцима крај малих екрана.

Мислио сам, после ове емисије, већ од наредног дана, неће бити оних који ме неће препознати на улици, на пијаци, где год се будем појавио. По први пут сам био поносан и на себе и на свој новинарски, али и људски перформанс. Време је било да идем степеник више и корак даље. То се од мене и очекивало.

Има да банем уздигнута чела у редакцију „Пљуваонице“, најтиражнијих наших новина, које наводно нису таблоидне, а сви знамо да јесу.

Баш ме занима хоће ли главни уредник смети да оде као када сам се први пут као анонимус онако ненајављен бануо у редакцију и када сам помало силеџијским понашањем покушао да зарадим неки позитиван поен за моју будућу биографију. Занимало ме је хоће ли имати куражи да ме одбије кад моју допуњену радну биографију бацим на његов сто. Доста ми је ових локалних новина, и губљења времена у њима.Стекли су се сви услови да кренем даље и да се напокон домогнема жељене позиције, можда не баш уредничког места, али за почетак нека то буде и мала рубрика, колумна о било чему, само да једном завршим као новинар у редакцији „Пљуваонице“. Човек мора да има јасне планове и да зна колико може да иде узлазном путањом у било чему. Нема веће грешке него подценити своје таленте, и своје могућности ако их имамо и поседујемо.

Пут до жељеног врха никоме није посут ружама, и зашто би онда био мој. Имао сам стрпљења, нисам трчао пред руду, и резултати су дошли као коначна награда за уложени труд и прегалаштво.

И други су се бавили пљувањем, али њихове каријере пљувача ни изблиза нису биле успешне као моја. Ето, морам да кажем, срећа ми се неколико пута осмехнула, и ја сам понуђено оберучке прихватао. Било би неумесно да набрајам све оне виђеније градске фаце које сам испљувао, а још мање би било укусно да скрећем пажњу на оне који су мене истом мером, некад и страственије пљували. Када се једном у њему нађете, из тог круга се не излази. Ћутиш и пливаш. Порази се очас посла претворе у победу. На овој кугли земаљској, све има неки свој, рекао бих зацртани пут и кретање.

Нека врата се морају на време затворити, ја бих рекао баш свака која нас везују са прошлошћу, иначе и промаја може да буде кобна. Ја сам успешно заборављао на прошла времена безнађа и очаја, и живео сам само за данас и сутра.

Новинари су одувек били родоначелници пљувања и тај податак се никада не сме заборавити.

*25.*

*ТВ Квизоманијаци. ( А )*

*Водитељи манијаци. ( Б )*

*Манијакална публика.( Ц )*

Када сам добио понуду да гостујем у овој телевизијској емисји, која је свој целокупни програм подредила забави гледалаца, одмах сам без оклевања и са радошћу прихватио позив.

Овога пута као специјални гост квиза и тајанствена личност најављен је првак државе у пљувању у даљ.

На позицијама А,Б,Ц су се налазила тројица мушкараца, на први поглед различити по свему.

Свако од ове тројице је могао да буде тајанствена личност.

Жребом одабрани такмичар, након низа постављених питања, требао је да погоди који је од ове тројице доиста првак државе у пљувању у даљ и уколико буде успешан да добије позамашну новчану награду.

Мој задатак, као и осталих чланова овог жирија је био да припазимо да све прође по правилима квиза и да буде легално. Руку на срце, од чланова жирија у суштини ништа није ни зависило. Ми смо ту били само марионете да употпунимо декор и кобајаги самој емисији дамо жељени легитимитет.

Особа А, представите се, рекла је прелепа водитељка, са трагом пљувачке на помало слободнијој тоалети, која је на радост гледалаца откривала све лепоте и чари њеног набујалог тела.

Ја сам првак државе у пљувању у даљ, рекао је човек средњих година, бујне косе, и озбиљних црта лица.

Деловао је смирено и самоуверено.

И зачудо, иако се то очекивало, није показивао било какву жељу да некога из свог окружења пљуне.

Особа Б, представите се, настављала је водитељка са блазираним осмехом, који је просто изазивао да је неко пљуне.

Ја сам првак државе у пљувању у даљ, рекао је човек снисходљивог израза на лицу, притом се стално освртао као да га прати ухода, као да некога очекује, или као да је нешто заборавио.

Молим особу Ц да се представи.

Ја сам првак државе у пљувању у даљ, рекао младић на чијем се лицу ништа није могло прочитати.

*26.*

*Традиционални начин пљувања.*

*Првак имитатор.*

*Антологија личних промашаја.*

Такмичар је студиозно посматрао тајанствене учеснике квиза, а онда је, пошто су правила такмичења то дозвољавала, из неког само њему знаног разлога издвојио особу А.

Које реквизите користите у својој професији? Када тренирате, и где сте све учестововали, мислим у којем граду сте освојили ову значајну титулу, питао је такмичара А.

Користим властите ресурсе. Што ће рећи своју пљувачку, и традиционални начин пљувања, директно у лице противнику. Наравно особа коју пљујем на такмичењу мора да се налази на позицији коју правила такмичења одређују, удаљеност од онога који пљује не сме да буде мања од три метра. У обзир се узима прецизност. Добачај. Погодак у лице доноси највише поена. Мој лични рекорд, и рекорд државе је осам метара и 95 сантиметара. То је незванично и европски рекорд, али то се тек мора утврдити. На почетку каријере сам учествовао где год сам стигао, касније, кад се открило да сам доиста изузетно талентован у овој релативно новој такмичарској дисциплини, друштво је уложило у мене и финансије нису биле проблем. Наравно ни резултати нису изостали на радост нашег националног пљувачког комитета и спортског пљувања уопште.

Ове године сам победио у пљувању и на отвореном и у затвореном простору. Ово такмичење на отвореном је донекле било проблематично, јер ми је ветар дувао у лице, иначе бих постигао много бољи резултат.

Узгред сам објавио и једну запажену студију на ову тему, у формату џепне књиге, нешто као приручник за почетнике.

Верујем да су гледаоци упознати са тим мојим делом. Књига је додуше аутобиографска и логично је што сам је назвао: *Критика личних промашаја* *и успешних домашаја у пљувању.*

Такмичар се замислио, а онда је рекао да нема потребе да испитује остале учеснике у квизу, да непотребно троши време и да је сасвим сигуран да је особа А првак државе у пљувању у даљ.

*27.*

*Министарство за инострано пљување*

*Такмичење у цвиљењу и режању*

*Школа плажења језика*.

Не мењајући израз лица, водитељка је слегла раменима.

У реду, мада мислим да сте мало пожурили, требало је да поразговарате и са осталим учесницима овог квиза, нигде не журимо, али ако сте већ тако одлучили, молим особу А да се представи, одлучно је казала.

Ја сам пре две године био првак државе у пљувању у даљ. То је последње такмичење где сам се званично и као такмичар појавио, и наравно победио. Отуда тако добро и познајем правила надметања, која се годинама уназад драстично не мењају. Данас радим нешто друго. Званично се више не такмичим, као што рекох, али и даље моја потреба и љубав према професији пљувача не јењава.

Признајем, спортски је признати, појавили су се бољи од мене, мада желим да нагласим да сам се ја повукао као непоражен такмичар.

Наравно то не умањује значај и вредност резултата овогодишњег шампиона. Њему упућујем све честитке. Искрено. И даље сам довољно активан у најзначајнијим пљувачким форумима и организацијама овог типа, отуда ми такмичарско надметање уопште не недостаје. Нисам мењао занимање у искуственом смислу, али сам променио посао.

Одређеније, што ће многе изненадити, сада су ми политика и дипломатија главне професије. Додуше још сам мали шрафчић једног много комплекснијег и већег система.

Радим као испомоћ у Министарству за инострано пљување, у неку руку сам у овој новој, дакле последњој Влади, човек задатка, јер се сада пљувањем бавим на вишем нивоу, само кад затреба и за потребе државе.

Као успешан прегаоц у свом послу од пре два месеца премештен сам у иностранство, почео сам да радим као отправник послова у нашој амбасади у Бангладешу. Сматрам да моја нова каријера иде својим током и узлазном путањом. Данас се овде у главном граду налазим само због учешћа у овој популарној емисији.

Како се сналазите на новом послу, у новој средини? Колико је пљување као спортска дисциплина развијено у том, за нас далеком свету, убацила је радознало водитељка.

Нажалост, у тој далекој земљи пљување је још увек законом забрањено. Ако могу помало недипломатски да изјавим, у питању је верска затуцаност.

Хвала особи А. Молим особу Б да се представи, казала је водитељка сажаљиво гледајући покуњеног такмичара.

Ја сам регионални првак у плажењу језика, одговорио је човек који се и даље освртао око себе. Сумњичавост је главна карактерна особина којом се поносим. Ником не верујем и према свима се опходим као да ми раде о глави. Све што се догађа око мене, преиспитујем и све мора да прође кроз сито моје личне цензуре.

Кажите нашем такмичару а и нашим драгим гледаоцима нешто више о тој недовољно афирмисаној такмичарској дисциплини, убацила се брзоплето водитељка.

Па овако, мешкољила се особа Б, нема ту много шта да се прича. Као и сви у окружењу, покушао сам са пљувањем и није ми ишло. Конкуренција је велика, нема сталних правила у такмичењу, онај ко је данас пљувао, сутра бива испљуван, мало ме то збуњивало, пљувао сам ја и у даљ и око себе, па чак и на себе, али су резултати изостали.

Једног дана сам себи у огледалу исплазио језик и благо речено остао запањен његовом дужином, а већ се увелико говорило о дисциплини плажења језика и одлучио сам да се и ту испробам.

Искрен да будем задовољан сам постигнутим резултатима.

Иако сам аматер у плажењу језика, ипак, брзо напредујем.

Кренуо сам од месне заједнице, па преко разних синдикалних и општинских надметања, нико ми није био раван, прешао сам на регионе и циљ ми је да победим на савезном нивоу, али неће бити лако, имам у члановима актуелне власти велике конкуренте, мислим на министре саобраћаја, и инфраструктуре.

Кад год их критикују, или их по великим врућинама отерају на градилишта и аутопутеве, исплазе језике до земље. У њиховом случају то је условни рефлекс, али се и то плажење језика узима у обзир. Иако ово плажење језика нема такмичарски значај, постоје службе које све документују и бележе. Касније се детаљном анализом и у фотофинишу одлучује који је министар више исплазио језик и који је умало на терену цркао од претеране прашине и жеге. Све то иде у рок службе и доноси политичке поене.

Сви се слажу у томе, да се нико боље од политичара не плази народу у лице. То је код њих некако урођено.

Они се зато и не такмиче.

Ван конкуренције су у сваком погледу. И то је срећна околност за нас који се такмичимо. Иначе реални да будемо, наше шансе да било где победимо, биле би мале, или никакве.

Интимно желим да досегнем тај њихов ниво. Могу ли успети за сада не знам. Само куражим себе и кажем ево јавно: покушаћу.

Морам рећи и то да немам узоре и да не имитирам никога.

Уздам се у се и у свој језик.

Иначе, ако време дозвољава, још бих додао да из хобија радим у азилу за псе. Од паса се најбоље учи како се језик плази. Ту можда лежи тајна мога садашњег успеха.

Додуше, проводећи време са одбаченим псима, научиш и друге ствари.

Почнеш да цвилиш, ми немамо још такмичење у цвиљењу, али ћемо вероватно убрзо имати.

Ту опет предњаче наши политичари.

Нарочито када оду негде у иностранство и кад траже кредите и позајмице, милост и разумевање.

Цвиле као сиње кукавице.

За срце уједају.

Мислим да ће *цвиљење* барем у нашем случају једног дана надмашти ову експанзију и популарност пљувања.

Имамо ми још много тога свету да понудимо. Идеје нам никада нису фалиле. Баш никада.

Ја сам лично увек био оптимиста. Захваљујући томе чини ми се да успевам да идем са неким новим идејама испред времена.

И ово желим да кажем: у азилу за псе нема фолирања.

Пси одмах укапирају да ли језик плазиш професионално, или фолирања ради, најчешће из потребе да и теби неко удели коску. Тада те доживљавају као конкуренцију. Коска је ипак коска и када си гладан, за њу се вреди борити, режати и отимати. Празан стомак не реагује на разумске сигнале и емотивну толеранцију. Поготово не код животиња.

Пси осете сваку превару и одмах почну да реже. А са псима, нарочито кад су гладни, није се шалити. То могу да потврде ови угризи и свежи ожиљци на мојим шакама. Ја сам по природи ствари иноватор. Имам много идеја. Рецимо: требало би оформити и такмичење у режању. Ни тога се још нико није сетио. Мислим такође да режање није својствено само гладним и бесним псима. Људи у том погледу нимало не заостају.

Верујем да би и на том пољу били јако успешни.

Узгред, кад се дружиш са псима, научиш и да шениш, а то искуство увек добро дође. У послу, и у животу.

То су све моје иновативне идеје за нове будуће такмичарске и спортске дисциплине. Као што и сами знате неке су већ заживеле у нашем окружењу.

Извињавам се ако сам одузео много времена другим учесницима вашег квиза, али да не испадне како се ја правим да сам паметнији од осталих гостију у студију, морам бити сасвим искрен и прагматичан: ево јавно апелујем да се ове идеје као чист продукт нашег живота и наше домишљатости патентирају, да нам их не украду злобници и лопуже у којима свет не оскудева. О себи бих још рекао само то, да време ради за мене.

Планирам да отворим школу за плажење језика, јер већ неко време дајем успешно приватне часове.

Хвала, хвала - на лицу водитељке се види задовољство. Ово је збиља темељито објашњење, каже она, плазећи свој подужи језик, који се попут змијског рачвао на две стране.

Молим публику да аплаузом и плажењем језика поздрави особу Б.

*28.*

*Шампион пљувања.*

*Кисео осмех као квасац у пекарама.*

*Топ десет и олимпијска норма.*

Коначно, особа Ц и на вас је ред дошао, представите се, молим вас.

Ја сам овогодишњи првак Државе у пљувању у даљ, са поносом је изјавио мистериозни младић.

Реците нам нешто више о себи, гледаоце сигурно занима креативни пут шампиона пљувања. Ви сте већ сада постали узор многим младим нараштајима, нисте отишли да пљујете по свету, остали сте овде, што је од великог значаја за нашу земљу, слободно нам отворите душу и откријте нам тајну вашег успеха и можда би било занимљиво чути чиме сте се раније бавили, питала је водитељка.

Па ево да кренем од неких почетака, колико је то сада могуће набројати у овом ограниченом временском термину. Знате, попут многих, нарочито младих људи, мењао сам занимања.

Пошто ми студије нису ишле од руке, на време сам се окренуо спорту. Имам веселу природу и за сваку ситницу, била она лепа, или не, смејао сам се као луд на брашно, али тог такмичења званично такође нема, мада је ова појава у пракси и те како присутна.

Да се смејеш на хлеб и у пекари, нема смисла, тамо се људи кад виде цену хлеба, смеју од муке.

То је кисео осмех и могао би да се користи за квасац који се ставља у тесто. Случај најчешће измеша карте судбине и морам признати да је тако било и код мене.

Када сам једном у пекари рекао да је хлеб бајат, продавачица ме гађала кифлом, а друга је покушала да ми тек испечени ђеврек, као ласо набаци на главу. Тада сам је онако са дистанце пљунуо, и тако сам случајно открио да сам природно талентован.

Имао сам сјајан добачај а и прецизност ми није мањкала.

Продавачица ме додуше са метлом истерала из радње, а ја сам се од тог дана посветио пљувању.

Као што видите, поновићу, јер је важно да млади ово правило упамте и да не клону духом пре времена, дакле у нашим животима случајности одлучују и никада не знамо зашта смо стварно предодређени.

Вежбао сам данима, онако стихијски, пљујеш кога стигнеш. Потом сам рекао збогом аматеризму, и прешао у професионалце. И ево ме где сам. Не могу да се жалим. Може добро да се заради и мимо такмичења.

Пљување професионалца се добро плаћа и на локалном нивоу и на међународним такмичењима. Најбољи сам на овим просторима, али ми је циљ да у наредном периоду уђем у топ десет на свету.

Испунио сам све тражене норме што ме само по себи квалификује за међународна такмичења највишег ранга, на шта сам веома поносан.

Млад сте човек, како успевате да одолите другим изазовима, питала је водитељка.

Фокусирао сам се на оно чиме се бавим. Све друго сам оставио по страни и за неко друго време. Пљување је за мене првенствено спортска и такмичарска дисциплина. Овај вид забаве и надметања, ако тако могу да кажем, свуда у свету је у експанзији.

Ми као народ верујемо да смо узумитељи ове спортске дисциплине. Можда стварно и јесмо.

Ломе се копља са суседним земљама, који наводе датуме, године, па и неке далеке историјске списе прилажу, као доказни материја да су пљување баш они измислили.

Можда је и то истина.

Ко ће га знати.

Уосталом то више никоме није важно. Ова не тако давно призната спортска грана на овим просторима је доживела пуну афирмацију. То нико не може порећи.

Тиме је конкуренција појачана на свим нивоима. И оним аматерским и оним професионалним. Нисам случајно поменуо наше суседе и њихово настојање да преузму од нас славу пљувања. То је разумљиво и не треба им замерати. Ми смо ипак за корак испред свих осталих. Свакако тиме не желим да умањим значај пљувања код држава у окружењу. И њихови резултати заслужују пажњу и поштовање. Кад је такмичарско пљување у питању, нажалост, код нас се не улажу довољна новчана средства, што нам отежава припреме за међународна велика такничења. Ту скоро смо се жалили министарствима за спорт и министарству за привредне и људске развојне ресурсе и потенцијале. Скренули смо дакле пажњу на мизерна средства која се издвајају за овај најновији спорт, који је узгред речено постао забава милиона. Опет су се оглушили онаше захтеве. Конкретно, говорим о спорту којим се ја бавим. Што се тиче издвајања средстава, морам да приметим да смо спали на ниске гране, као да се недај Боже бавимо културом. За нас који се професионално бавимо пљувањем, била би права катастрофа, када би нас ставили у исти кош са културњацима. Нема залуднијег посла и нема у овим временима бесмисленијег занимања, од било које културне активности. Срећом, писце, сликаре, глумце, музичаре, редитеље, нико у овој нашој лепој земљи не узима за озбиљно, што је и логично. И питам ја вас, када је култура проносила славу ове државе. Рећу ћу вам без оклевања: никада. А признаћете спорт јесте увек. Ипак, министарство спорта није јад и беда, као ово које је одговорно за културу. У име милиона пљувача, аматера и професионалаца, морам јавно да апелујем на оне који од нас очекују резултате, да удовоље нашим захтевима. Немамо адекватне полигоне и просторије за вежбање. Немамо ни довољно добровољаца, док је у обичне вештачке лутке бесмислено пљувати.Није то право задовољство. Кад је пљување у питању, жив човек је идеална мета, то је ваљда свима јасно.

Евидентно је да због недостатка разумевања и подршке најшире друштвене заједнице, сада каскамо за светом који је у пљувању далеко одмакао. Резултате који су завидни и које постижемо остварују се још увек на суви таленат и индивидуалну упорност и одлучност појединаца да не одустану.

Зато сте и гост у нашој емисији да се представите, али и изнесете јавно проблеме са којима се суочавате, мене занима, а верујем и наше драге гледаоце, где је граница између аматерског и професионалног пљувања, казала је водитељка.

Од када сам се посветио такмичењима, више не пљујем из задовољства, са тим сам завршио.

Аматери искључиво пљују због личног задовољства, сујете, зависти па и мржње у неким екстремнијим случајевима. То се лако примети, јер они који пљују отворено ликују, а попљувани немају никакву сатисфакцију ни моралну, нити материјалну. Где нема токова новца, ту нема ни професионализма.

Кад се не спремам за такмичење, слободно време трошим тако што пљујем за оног ко највише плати.

Плаћеног посла нема много, сем када долази време ових страначких превирања, па се помало сви погубе и не знају ко кога и зашто пљује.

Онда, на крају, кад им понестане на арсеналу увреда довољно инспирације и материјала, немају куд и морају да ангажују нас, који смо у томе најбољи.

Тада се нешто и заради.

Не много, али довољно за живот.

Дивно, дивно, хвала што сте били гост у нашој емисији, лепо би било да пљунете некога овде у студију за крај, да видимо како то професионалац ради, може и публику, наравно.

*29.*

*Трчање у месту.*

*Инструкторка за малоумне носталгичаре.*

*Веровање у бољу прошлост.*

Поштована публико у студију и драги гледаоци крај малих екрана, жао ми је, стварно ми је жао, што је наш такмичар погрешио. Брзоплетост се као што видите не исплати. Народски речено: што је брзо, то је и кусо. Да је наш такмичар имао мало више стрпљења и да је разговарао и са другим нашим гостима, сигурно би по њега резултат био одговарајући. Скренула бих пажњу будућим такмичарима да никаконе журе узакључивању. Важна је тактика и начин испитивања. Колико видим, ни наш цењени жири није имао никакве примедбе. Правила квиза су максимално испоштована.

Новчана награда се удвостручује и преноси за следећу емисију, а ми ћемо и овога пута, као и увек до сада, разговарати са неколико наших специјалних гостију, који седе овде у студију, додуше у публици.

Неки од њих ће сигурно бити гости у наредним нашим квизовима и ријалити емисијама.

Због тематике којом смо се данас бавили позвали смо у студио особе екстремних и необичних занимања, па да чујемо неке од њих.

Молим Вас за мало тишине у студију. Ви господине са бројем 42 на седишту, изађите. Да ви господине. Дајте места човеку да прође. Само изволите, молим вас лепо, хоћете ли се представити нашим гледаоцима, цвркутала је заносна водитељка.

Ја сам незванично првак Европе у трчању у месту. Кажем незванични јер јер за сада само неколико држава упражњава ово специфично такмичење. Не треба да чуди што је идеја настала у сиромашнијим државама Европе. То је некао и логично. Рекорд ми је девет сати и тридесет девет минута, поносно је изјавио посетилац. Желим да нагласим да је ова спортска дисциплина такође наш изум, нажалост европске и светске федерације још је нису уврстиле у породицу важећих и признатих спортова. Ми који се такмичимо, стрпљиви смо и чекамо. Као огранак ове спортске дисциплине постоји и трчање уназад. Оно је кудикамо напорније, јер није лако ускладити трчање уназад и тело које је окренуто на другу страну. Такмичара због сталног освртања брзо заболи врат, поглед се замути и није лако. Ипак смо акценат ставили на трчање у месту. Нећете веровати имамо свесрдну помоћ актуелне владе. Они су се препознали у овој спортској дисциплини, која није претерано захтевна. Одвија се на заиста малом простору. Нема потребе да се граде неке специјалне стазе и терени. Од опреме пожељно је имати патике, тренерку, може се такмичити и у дресовима ако су такмичења екипна. Дозвољено је трчање у оделу. Нема строгих правила нити непотребних ограничење. Важно је имати вољу да се трчањем у месту стигне до циља. Од помоћних реквизита дозвољено је коришћење пешкира и воде. И то је све. Време одеђује победника. Нема спорних момената. Нема намештених резултата. Нема претераног улагања и зато верујем да ће се ова спортска дисциплина у најскоријем времену изборити за своје место под сунцем.

Видели смо да су деценије морале да прођу па да пљување постане признати међународни спорт.

А док чекамо, логично је да трчимо или тапкамо у месту и тако тренирамо а да често тога нисмо свесни.

Такође, ја лично волим игре на срећу. Не мислим на кладионице и коцкарнице којих има као плеве.

Нисам баш толика будала да се на овој немаштини препуштам пороцима коцке.

Ја и неколицина мојих пријатеља патентирали смо ономад нову карташку игру. То је игра отворених карата, са затвореним и везаним очима.Од старта постижемо фантастичне резултате. Овим двема новим играма смо се посветили и срцем и душом и телом. Сваким даном увећава се број наших поштовалаца и фанова. Толико има људи који се ни у чему нису пронашли и препознали, а опет поседују такмичарски дух. Друштвене мреже на интернету су нам збиља наклоњене. Већ нас има на десетине који су се у овим новим да тако кажем спортским дисциплинама издвојили снагом воље и талента. Само што нисмо искочили из анонимности.

Ова ваша емисија ће допринети да се и о нама више чује. Хвала продукцији што нам је дозволила да се представимо овако из прве руке и на најбољи начин. Верујемо да ће нам и ово гостовање у вашем квизу помоћи. Успех ће сигурно доћи, у то не сумњамо. Живи били па видели, закључио је човек самозадовољно и почео да степује у месту.

Сјајно, заиста фасцинантно, одушевљавала се водитељка. Намах смо и ми чланови жирија схватили да је одушевљавање свим и свачим био је њен заштитни знак.

А ви госпођо, или госпођице, да ви са наочарима за сунце, видим дошли сте у спортској опреми, чиме се ви бавите? Молим вас представите се гледаоцима.

Наравно, наравно, само да дођем до даха, овде у студију је прилично вруће, рефлектори бију у очи, зато носим наочари, јер ми је вид мало начет, казала је жена пењући се на бину.

Не верујем да би се било ко од публике досетио које је моје главно занимање. Односно чиме се бавим и у чему постижем најбоље резултате. Да не губим време у уводном излагању, ипак је ово телевизија и програм иде уживо, и ја се збиља осећам привилегованом и почашћеном што имам прилику да се јавно представим и да о себи кажем пар речи.

Као и колега пре мене и ја желим да се захвалим вашој телевизији и продукцији што ми је дозволила да будем ове вечери ваш гост.

Дакле, ја сам по професији инструкторка у дахтању, радим овај одговорни посао на хот лајн порталима. У слободном времену којег нема много, ангажавана сам у центру за малоумне носталгичаре, конкретно: дисциплина којом се ја бавим је *носталгично бацање погледа уназа*д. То је још увек потајни хоби милиона.

Успутно дахтање је финеса, маркентишки трик, који има задатак да скрене пажњу оних који ништа нису приметили, или су из неког разлога наизглед, а можда и стварно незаинтересовани.

Дахтање као занимање једна је веома стресна дисциплина живота. Успорено дахтање, аритмично дахтање, дахтање на рате, колективно дахтање, па чак и дахтање с предумишљајем. Рекла бих да је то стил живота многих од нас.

Нисам уверена да ће у скорије време ова дисциплина преживљавања прерасти у спортско надметање.

Нас неколико одабраних се својски трудимо да се тако нешто оствари. Живимо у овом времену непрестаних турбиленција а принуђени смо да се стално нечега присећамо, и не без сете и жаљења за оном што је прошло и чега нема. Бити присутан у реалном свету а живети од сећања, бити стално у прошлости није нимало једноставно и лако.

Носталгија је по многима тешко оболење.

Ја сам успела да је превазиђем тако што ми је помогло дахтање. Кад год ме неко сећање узме под своје, дахтање ме апсолутно умирује и враћа реалности.

Дахтање није убрзано дисање, да се разумемо, дахтање указује на одређени ниво проблематике. Ова дисциплина самоконтроле, па тек онда спорта и разоноде, захтева психичку припрему и доследност.

Носталгичара има много. Постојимо три пуне деценије, чланство нам чине старије генерације, које су, логично је окренуте ка бољим, дакле прошлим и не тако давним временима. Младих за сада нема у нашим редовима, јер ми ценимо искуство и *веру у бољу прошлост*, а млади су индоктринирани изазовима које доноси садашњост и неко будуће време.

Потпуно супротно од онога за шта се ми залажемо.

Да смо неодговорни и бахати као данашња омладина, где би нам прошлост била.

Мало сте строги према младима драга госпођо, имају и они право на своје изборе. Једном ће се и они сећати нечега из своје прошлости, али хвала лепо што сте нас упутили у нешто што јесте део наше свакодневице, хвала и молим, аплауз за госпођу, смешила се водитељка.

*30.*

*Дегустатор мртвачких сандука.*

*Сабласна шетња међу крстачама Бут Хила.*

*Мобилна телефонија за крематоријуме.*

А ви господине у тамном оделу, ви са лептир машном. О, па ви сте обукли фрак господине, идете после ове емисије на неку свечаност, претпостављам?

Идем у гроб, госпођице, мрзовољно је рекао човек.

Какав гроб побогу, није ваљда дотле доспело? И поред бледила на лицу делујете веома живахно. Брзо се прекрстила водитељка и за сваки случај три пута пљунула иза себе.

Ја сам дегустатор мртвачких сандука. Моје занимање јесте екстремно и нетипично, али и овај посао захтева стручност и утренираност.

За све коју су макар мало клаустофобични у овом послу места нема.

Збиља занимљиво, стварно сте фантастични, за такво занимање које није спортска дициплина а опет јесте екстремно и нетипично до сада нисмо чули, молим вас откријте нам тајну вашег посла, смејуљила се водитељка.

Одмах да кажем, ја се можда не уклапам у такмичарски профил појединаца које смо овде имали прилику да упознамо и чујемо. Моја професија нема изразити такмичарски карактер. Како сте поменули екстремна занимања, могу да потврдим да се у тај профил необичних делатности по свему уклапамо. Наравно и у овом послу потражња за кадровима је велика. Међутим посао је захтевам и нас специјалиста за ову област нема много.

Да коначно објасним.

Испробавам постојаност и квалитет мртвачких сандука у мирнодопским и свим другим земаљским условима.

Запослен сам код свима познате и признате фирме *„Сандук је и ваша будућа кућа“.* Као што се из имена саме фирме види не мнањка нам оптимизам. Ми заиста верујемо у свој рад. И ми смо профитабилна и брендирана установа, са великим производним капацитетима.

Сандуке увелико извозимо јер смо конкурентни на светском тржишту.

Не бисте веровали ко све не купује сандуке од наше фирме.

Унапред уговарамо послове, јер ми смо фирма из садашњости, али и будућности. Иако се наши коначни резултати везују за прошлост и оне којих више међу нама нема.

Велики планери ратова и разарања, а таквих има много, броја им се не зна, тачно знају шта им треба. Они, унапред наручују сандуке од нас.

На десетине, па и стротине сандука. У развијеним и моћним земљама света, о свему се мисли унапред. Ништа се не препушта случају. Ко не мисли на будућност, неће будућност ни дочекати. Зато они на време мисле на своје војнике.

Нарочито је велика потражња за оним блиндираним сандуцима у којима преносе тела погинулих војника са удаљених светских ратишта. У свету је за таквим сандуцима потражња највећа.

Велике и моћне државе не питају за цену.

За своје ратнике и погинуле хероје желе све најлепше.

Пре свега достојанствену сахрану. Све се унапред осмисли. Сценографија, мизансцен. Нећете веровати. Тренутно су у моди масовне сахране.

Држе тако на леду лешеве војника месецима и када се прикупи довољан број жртава, тек тада се обавести родбина настрадалих. Потом се организују масовни испраћаји.

Снима телевизија, живи парадирају, ту су гардисти и почасни плотуни, поређају се сандуци чији се месинг на ручкама и махагониј песијавају на сунцу, што код живих напросто мами сету и жељу да се и њима макар једном таква почаст укаже.

Овакви сандуци су најскупљи јер је њихова унутрашњост од лима, блиндирана, а спољашњост од најскуплих врста ретког дрвећа, специјално обрађеног и украшеног уметничким резбаријама и додатним ефектима који служе за улепшавање церемонијала.

Ожалошћени не плачу, јер то је особина карактеристична за примитивне и емотивнио лабилне народе. Они почаст одају у немој процесији, а цвет уденут у реверу одеће, на крају заврши на одру, или гробу упокојеног. Индивидуална жалост је подређена колективној тескоби, али се ни она на покајницима не примећује.

Није предвиђено време за тугу и ко би се тиме замарао.

Држава никад не жали новца да испрати своје војнике јунаке. Прво у рат а после и у гроб.

Нажалост, код нас овај вид колективног сахрањивања никада није заживео.

Или нема довољно жртава, или је до скора било у моди масовно сахрањивање махом у једној гробници, без сандука, у тајности.

То је типично блакански синдром, за сада неискорењив, мистериозан сам по себи, колико су и мистериозне и недодириве убице, које су кумовале овим злочинима.

Свет је у односу на нас далеко у свему одмакао. Мртвих је све више. Церемонијални испраћаји постају медијска ударна вест. Предложене су награде и јавна признања за организаторе масовних сахрана, које сам поменуо. Црвени тепих који је простре до гробног места. Нека врста оскара популарности, која се додељује постхумно и коју примају уцвељени заједно са урном. Ако је о спаљивању реч, и тада је потребан сандук. Није цивилизовано спалити мртваца без сандука. Јесте скупље, али тело боље гори ако је дрво основа за потпалу. Но то су финесе једне незаобилазне професије и занимања које делује из оквира анонимности.

Но није на нама да моралишемо.

Наши производни капацитети су огромни и ми у послу никада нисмо на губитку.

Свакоме ко се родио у перспективи и за неки почетак краја је потребан сандук. Гробно место је луксуз и привилегија имућнијих. Сандук је потребан свима и сиромашнима и онима који то нису.

Многи и они са визијом, резервишу сандук по свом избору и на десетину година унапред. Они још за живота постају почасни чланови произвођача сандука и мулти медијалне личности док су међу живима. Када оду њихове заслуге за просперитет наше професије се не заборављају. У нашој књизи утисака, њихова имена заувек се уписују златним словима. Многи од њих постхумно постају почасни чланови наше организације. Људски је памтити визионаре и оне који нису имали страх од умирања и смрти.

Такви, логично је, не знају када ће умрети, али воле да знају у чему ће на већни починак отићи.

Додуше и ту има оних који немају меру, па наручују на десетине сандука, као да ће их по потреби мењати и све у гроб понети. То су махом богати људи, који имају гробнице маузолеје, и глупо би било да зврје та здања празна, док не дође судњи час. Просторије у тим маузолејима гробницама имају властито грејање, да сандуци не би временом пропадали. Чак се у тим одајама стално емитује тиха погребна музика, што, искрен да будем није објашњиво, али јесте нечији хир, а можда и нека скривена патолошка навика.

Ипак, и такве појединце разумемо. Што да се људима који то желе и имају, не нађе неколико сандука у резерви. Ако тако они мисле, и ми се нећемо противити и замерати.

Ако могу да купе тридесетак најмодернијих аутомобила, зашто не би имали исто толико сандука. Сандуци колико год луксузни били, ипак су јефтинији од сваког Поршеа, Ферарија, да не говоримо о Бугатију, Бентлију, или Ролс Ројсу.

У свему треба бити визионар. Један богаташ је ту скоро наручио седму гробницу да му направе. И све су огромне, притом се налазе у различитим деловима света. За сваку гробницу је наручио по неколико најскупљих сандука.

Кад умре жели да га сваке десете године преносе у другу гробницу. Мислим његове земне остатке.

Ми као установа од јавног значаја, не улазимо у разлоге са којима нам се муштерије обраћају. Није то наш посао.

Нама је битан профит, да се не лажемо.

То је закон сваког тржишта, па и овог у којем смо ми најбољи.

Сама реч сандук тако моћно и убедљиво делује на клијентелу. Напросто има некакву магнетну моћ привлачности, па чак и мистичну, зависно како се на смрт посматра. Ми као фирма не бринемо за тржиште и будућност пословања. Посао је у сталној експанзији. Статистика указује да је нарочито код нас много више оних који умиру, од оних који се рађају.

Смеши нам се светла пословна будућност. Мада смо свесни да ће времено све мање бити посла за нас, јер у перспективи не тако далеке будућности, тако неке анализе показују, неће нас ни бити доволно за умирање.

Но за сада се не оптерећујемо овим црним слутњама, као што се свет не оптерећује ширењем озонске рупе.

Ми као народ у изумирању, по тим прорачунима и статистичким параметрима, заузимамо водеће место у Европи.

Добро је да смо у нечему испред великих европских народа. Као фирма, познати смо у свету и по томе што правимо сандуке од наше храстовине. То је чисто домаћи брендирани прозвод и пуно радимо на томе да задовољимо купце, како на нашем, тако и на светском тржишту.

А за тако нешто битан је квалитет и постојаност сандука. Е, сада верујем да сте схватили, када је потребна потврда квалитета, ту онда ја наступам.

Мој посао је тежак и стресан. Мени ни у ком случају није лако. Живог ме укопавају у блато, песак, живи песак чак, смоницу, глину, црницу, знате много је типова земље и земљишта. Проверавамо издржљивост наших призвода у непредвидивим и свакојаким временским и климатским условима.

Моје је да лежим у сандуку неколико дана, некад и недељама. Ако негде процури вода, ако се било шта непланирано догоди, касније када ме изваде, лепо и уредно правим белешке на основу којих се врше исправке. Моје примедбе са лица места се заиста уважавају.

Како у томе успевам, е то не могу овако јавно да откријем.

Пословна тајна, разумете.

Строго чувана.

Као код Кока Коле.

Како дишем под земљом, колико могу да издржим без воде и хране, па чак и без ваздуха?

Знам да су то питања која морају остати без одговора. Када бих сада јавно открио ове тајне, сви би пожелели да иду макар на дан под земљу. Настао би хаос на нашем тржишту. Надам се да разумете зашто морам да ћутим.

Ево само једне мале помоћи у размишљању. Сандук у који лежим је нешто већи и комотнији од уобичајеног. Комфорнији да тако кажем. Довољно да уз мене буде боца са кисеоником, приручни фрижидер са намирницама које се не кваре, флаша воде, лампа са неколико резервних батерија. Пелене које се лако употребе и са фекалним садржаје херметички затварају. Мала корпа за одлагање отпада. Могу да понесем собом чак и неку књигу за читање, па чак и вокмен да слушам музику, када почнем да кризирам.Када збиља постане критично, пошаљем сигнал. Неко увек у предузећу дежура и гледа када ће се упалити лампица која захтева брзу реакцију екипе за ископавање, наравно главно не откривам. То је, већ сам рекао пословна, а и моја тајна. Зато и јесам јединствен.

Сто пута ми је жена рекла, када се након ових експеримената коначно вратим кући, да изгледам као да сам из гроба изашао. Овај посао исцрпљује. Бледило је природно стање. Ја сам увежбан и не брините. Битно је то да у нашем предузећу све чинимо за наше дивне муштерије.

Кад одапнеш, одапео си.

Ту филозофирања нема, што би рекао мој покојни деда.

Важно је такође да кажем: да код нас рекламација нема. А нема зато што смо све унапред осмислили.

Они који би се можда побунили у гробу су и не могу ни да писну.

Примедбе долазе од живих, након премештања гробних места и гробница.

Лично сам био присутан када је нека муштерија за себе куповала сандук. Ништа од понуђеног му се није допадало. Када сам покушао да га убедим да је сандук који му нудим од домаће храстовине, да је најпримеренији нашем човеку, рекао ми је да ни мртав не би легао у такав сандук, јер је направљен од дрвећа које најбоље гори, и којим он, када је на селу и у викендици потпирује ватру. И бадњаци су од храста. Храст је божје дрво, додао је.

Баш зато ми од њега правимо сандуке, објаснио сам, ако већ одлазимо у вечност, нека то од стране умирућег буде опроштајни знак пажње према Богу. Уосталом, није ли храст дрво које би вероватно и он одабрао да буде од користи покојнику.

Ма о каквој се пробирљивости радило, квалитет наших сандука гарантује велику удобност покојнику.

Боље топао сандук и удобна гробница, него хладно и пусто пољанче, девиза је нашег успеха.

Дивно, збиља, дивно. Ви сте предложили и наградно питање за гледаоце, подсећала је водитељка човеку у црном фраку и са цилиндром на глави.

Свакако, извините, занео сам се у причи, умало да заборавим. Питање за ваше гледаоце гласи: Које године је код нас уведена прва приватна бежична телефонија за гробнице и крематоријуме? Верујем да питање није тешко. Новине су о томе пуно писале. У почетку као о морбидној и нерационалној идеји. Ипак, показало се да има људи који желе да имају сталну везу са покојницима. Довољно је да они причају о тузи и невољама које их сналазе. Покојник не чује ове исповести, али његова душа хвата вибрације које долазе из спољњег света. Уосталом, има много оних који верују у загробни живот. Награду додељује моја фирма, а то је седмодневни боравак у Томбстону, на легендарном Бут Хилу, сабласна шетња међу крстачама у ноћима пуног месеца.

Хвала вам господине, били сте заиста темељни у излагању, желимо вам пуно успеха у послу, каже водитељка, не скривајући задовољство што је коначно прекинула излагање овог говорљивог човека. И ми у жирију смо се питали када ће коначно ова саморекламерска исповест бити прекинута.

*31.*

*Јеловник за дивље звери из праисторије.*

*Пасионирани скупљач опушака.*

*Прашина за свачије очи*.

Како је вечерашње надметање неочекивано завршено пре времена које је предвиђено за трајање ове емисије, а наш такмичар пожурио и због брзоплетости није погодио тражену мистериозну личност, термин морамо на неки начин испунити, дакле, имамо времена да попричамо са још два наша посетиоца. Пре тога иду рекламе, крешти умилним гласом водитељка.

Емисија у студију тече даље, рекламе ће накнадно у монтажи бити убачене.

Кога год да позовемо избор ће бити добар, каже она не прекидајући снимање емисије.

Представите се ви господине. Узмите микрофон. Хвала лепо.

Баш вам се од срца захваљујем што се ми дали реч. Ја сам гутач тв реклама, рекламождер по професији, а у слободном времену пишем јеловнике за дивље звери у Парку Јуре.

То, мислим тај списак чиме би се могле хранити те звери, треба да доставим господину Спилбергу.

Имам информацију да он припрема наставак свог култног филма о зверима из доба Јуре, и да су на основу ДНК узетог из костију разних диносауруса, махом из доба доње креде, успешно клонирани неки примерци титаносауруса, биљоједа и тираносауруса месоједа. Реплике, дакле клонови ових древни животиња биће скора реалност и неће се као раније користити макете и компјутрска анимација ових несталих звери. Овог пута нема лажи и преваре, ове клониране звери у природној величини ће бити употребљене за потребе филма, касније када се то обнародује биће атракција неког новог зоопрограма. Наводно се ове информације држе у тајности, а ја верујем у њихову истинитост. Како год, те звери када се појаве треба некако и нечим хранити и ја сам дошао до неких оригиналних решења које свакако не бих износио у јавности. Треба сачекати да се пројекат реализује, после ће све бити лако. Биће новца и зараде и за нас сараднике са стране, надам се. За „ јеловник за диносаурусе“ могу да кажем да је мој лични изум, и да се тога пре мене нико није сетио, знате. Ово је визија некога ко је довољно далековид и ко мисли на сутрашњицу.

Мени иновативности не недостаје ни у једном тренутку.

Иначе, још бих додао, хоби ми је скупљање опушака од домаћих цигарета, искључиво нађених по писоарима широм наше државе.

Подвлачим да се ни тога нико није сетио.

Проблем је што многи наши градови немају јавне писоаре, па се довијавам и сналазим како знам и умем. Срећа је да свака варош има макар аутобуску станицу, а тамо увек има материјала за мој хоби. Проучавам облике пикаваца, фасцинира ме начин гашења истих.

О томе припремам научни рад, биће то, ако буде среће моја докторска дисертација. Ми имамо свакаквих доктора и доктораната, али доктора који се бави опушцима од цигарете, нема.

Када је креативност у питању најважније је бити први.

Познајем много људи који су пасионирани пушачи. Приметио сам да свако на другачији начин гаси цигарету.

Неко цигарету гаси ивицом стопала, неко је само смрви, неко је гаси пљувачком, неко је гризе зубима, пола филтера сажваће, неко је уопште не гаси, баци је упаљену, најчешће у шуми, и тако изазове пожар о коме се данима прича. Такви се гашењу пожара који су изазвала принципијелно никада не прикључују. Они воле да гледају пламен који гута столетно дрвеће из даљине. Пиромани у души, таквих има много.

На неким испушцима нађем и трагове хране, пића, па и крви. Читава је то наука. Збиља импресивно.

Имам завидну колекцију, на хиљаде оваквих опушака.

Додао бих да смо ми нација која највише пуши на свету. Нисмо избирљиви. Пушимо крџу, пушимо све шта нам допадне шака. Важно је да дим кида утробу, штипа за очи, и трује колико нас, толико и све оне који нас окружују. Пушимо дању, пушимо ноћу. Наше жене такође пуше највише на свету. То је доказани статистички податак. Зашто је тако, е то вам не умем рећи. Ја се не бавим узроцима и психолошким поремећајима појединаца, који утеху налазе у цигарети, мене занимају последице. Конкретно на основу облика и изгледа опушка, чистом аналитиком склапам мозаичку целину о ономе ко је пушио.

То му дође као нека ретроактивна психоанализа наших пушача.

Без лажне скромности, за себе могу да кажем да сам човек са више талената. У свом уму носим врело непресушних идеја. Срећом наилазим на разумевање у свом окружењу.

Породица ме подржава какве год будалаштине да се прихватим.

Свака иновација на почетку делује као будалаштина.

Такође у слободном времену са групом пријатеља и истомишљеника бавим се бацањем прашине у очи.

Ово су већ друштвене активности са елементима забаве и разоноде. И није реч искључиво о метафоричком бацању прашине. Бацачка техника никоме од нас не представља проблем. Толико тога човек у животу баци и одбаци. Навикне се већ.

Не изволевамо. Мада и у нашим редовима има ексцентрика. Те би ову, те ону прашину. Ситничаре. Гледају у ситна зрнца. Многи од њих дане губе по прашњавим подрумима библиотека, по музејима, скидајући прашину са књига, експоната, артефаката. Најтеже се проналази прашина за церемонијално бацање у очи. Њу политичари плаћају сувим златом и не питају шта кошта.Када се ње домогну, испробавају њено деловање на ширем узорку популације и гласачког тела. Резултату су и мимо очекиваних. Народ после те прашине начисто ослепи. Види а не види. Види искривљену стварност, ону која уствари не постоји. Зато и служи та прашина, да би се користила за бацање у очи. Она, мислим на прашину, мора бити невидљива, а опет делотворна. До те невидљиве прашине долазе само ретки, и нису то увек чланови нашег удружења. Политичари рецимо имају своје тајне канале за набавку ове прашине и наши интереси се за сада не сукобљавају. Не дирамо ми њих, не обазиру се они на нас. Ми се том појавом, ако могу тако да је окарактеришем, бавимо за сада аматерски и из хобија. За политичаре је то хлеб насушни. Без те прашине коју бацају народу у очи ни њих не би било. Узајамна зависност је тако очигледна. Када дође до проблема и несташице и на белом и на црном тржишту, онда ми ускачемо и решавамо мучну и неизвесну ситуацију.

Нама је највећи проблем наћи квалитетну прашину. Нарочито ону најређу, виртуалну, или како у научним круговима воле да кажу: метафизичку прашину. Много има оних који тврде да њу искључиво користе. Та прашина се већ увелико примењује кад год су нека превирања у друштву. Рецимо нови избори. Смена старе власти. Сви се тада том виртуелном прашином посипају и све друге посипају. Ми то стручно називамо, запрашивање прашином.Она се не спира водом и познатим хемикалијама. Није још утврђено да ли је, или није штетна по здравље. У сваком случају има карактеристике вирусних инфекција, преноси се помоћу полтронских медија, телевизијском сликом нарочито, беспризорним маркентингом. Тешко је утврдити начине њене преносивости и ко је све преноси. Бацање прашине у очи је највећи стадиј који је досегнут у нашој савременој пракси и реалности свакако.

Конкретно ми, који смо први ову идеју усвојили и патентирали, више волимо прашину која није фолирање и која је опипљива. И која је посотојана, видљива и која се лако не спира са лица.

Постоје различити типови прашине, али само ова наша, где год да је бацимо, замагли вид. Она повремено има магијско дејство. Кад се разиђе, жртвама се чини као да су одувек били слепи, или макар полу слепи. Ова игра у себи скрива неколико битних нивоа. Прашина мора бити чиста, иначе нема ефекта.

Труње није прашина, да се разумемо.

*32.*

*Лице са потернице.*

*Смрт у непосредном одсуству.*

*Убица за једнократну употребу*.

Захваљујемо се и овом нашем необичном госту. За крај, драги гледаоци оставили смо још једног веома занимљивог саговорника, он је за ово поднебље и типичан, али и нетипичан. Како год се на његово занимање гледало он је представник нимало популарне професије.Баш из тог разлога он је специјални гост у нашој емисји. Пристао је да говори отворено и без улепшавања. Дакле голу истину. Уосталом, да ја много не причам, најбоље је да нам он сам каже чиме се бави. Као што примећујете, он је мало нервозан, али то је и разумљиво, јер је можда требало са њиме на почетку да разговарамо. Како конац дело краси, ипак смо одлучили да дотични господин данас буде наш последњи гост. Надамо се да нам неће замерити што је оволико чекао.

Реците господине чиме се ви бавите? Водитељка се претворила у осмех који је носио главни јунак филма „Маска“.

Ја сам професионални убица, или како воле да кажу ови што ме прогоне: *Лице са потернице.*

У неколико околних држава осуђен сам на смрт у одсуству, ако тако може да се каже. Наша држава се држи закона и не изручује своје грађање страним силама, ма какав злочин да су починили. Професионалац попут мене није злочинац, ја се бавим нарученим убиствима, а то је само добро плаћен посао. Као и сваки други. Убијам због зараде и новца. Никада само из здаовољства.

Мене жртве не занимају, доживљавам их као покретне мете и мој задатак је да будем прецизан и да не промашујем.

Први пут наступам јавно и пред камерама, откривам своје право лице, јер сам схватио да је дошло време да се дефинитивно повучем из посла. Долазе млађе снаге, пристижу крволочнији од мене, и схватио сам да за мене нема више довољно нових изазова и узбуђења. Човек се сваке лепоте засити. За нас убице посао којим се бавимо без адреналина и сталне тензије не би имао никаквку драж и лепоту. Сматрам такође да сам након свега што сам годинама радио заслужио неко јавно признање и макар делић славе, која ми је због самог начина пословања барем до сада била ускраћена.

Дефинитивно се јави тренутак када пожелимо да изађемо из анонимности. Свакако, ни сада немам трему, јер то моја професија не дозвољава, али да се разумемо, нисам ни неки моћан говорник. Саговорник могу да будем, мада оних са којима бих макар једном желео да попричам, њих нема. Или сам их ја ликвидирао, или је неко из моје бранше то учинио.

Било би лепо знати последњу жељу онога којег намеравамо убити.

Овде, дакле у овој држави, живим слободно, мада у илегали.

Од скора, од када је то ушло у моду, имам статус заштићеног сведока, сведока сарадника.

Да се разумемо, нисам друкара, већ су покушали да ме докрајче баш они за које сам радио најпрљавије послове.

На овај начин враћам им мило за драго.

Ионако не могу све да их побијем, ма колико то желео. Нимало се не кајем због свега што сам чинио.

Ја сам од оних који су последњи мохиканци када је кајање у питању.

Убица не може да има и савест.

Дакле, шта год да сам радио, никада се нисам кајао. Био сам добро плаћен, а то је у мојој професији најважније.

Али да се не удаљавам од теме.

Дозвољено ми је да гостујем у овој емисији, јер имам шта да кажем и о себи, а нарочито о послу којим сам се бавио. Одмах желим да разјасним: не пада ми на памет да откривам имена налогодаваца, или недај боже жртава. Било би то некоректно и према једнима и према другима. Овде и сада ћу само говорити о мојој професији и невољама са којима сам се суочавао, или са којима се људи из моје бранше и даље суочавају. Неправде сваког дотичу. Ни ми убице нисмо по том питању поштеђени. Зато сам веома задовољан што први пут јавно и отворено могу да причам о професији која нимало није лака.

Само лаици мисле да јесте.

Купиш пиштољ, метке, уцмекаш неког и мислиш да си убица.

Ма то је кретенизам, кад вам кажем.

Такво понашање својствено типичним балканцима вређа нашу професију. Ми професионалне убице се гнушамо тих убица за једнократну употребу. Мржња, бес, освета, користољубље, све су то пориви слабића и примитиваца. Понајвише немоћ и кукавичлук. Ми таквих дилема немамо. Код нас ништа није транспарентно, како би се то данас казало, а опет је све кристално јасно. Одрадиш посао и мирна Босна.

Праве убице су вам људи са финим манирима.

Педантни. Прецизни. Не остављају трагове. Лишени су свих познатих и поменутих емоција. Свих, кад вам кажем, сем наравно, слабости према новцу.

А то није емоција, већ слабост.

Нико није савршен.

Нисам ни ја.

Овом приликом у име свих мојих колега, јавно износим лично и не само лично незадовољство и револт због ниподаштавања наше професије. Навешћу вам само један пример очигледне нетолеранције и неразумевања у друштву којем и ми припадамо.

Нас убице закон уопште не штити. Ни на који начин. Мада имамо своје мете, у стварности смо ми увек некоме мета. Закону, наручиоцима убистава који од нас с правом зазиру и страхују, другим убицама, свакоме. Многи се гнушају наших поступака, кажу да смо бездушни, лично мислим да је то истина, али није то нека фалинка, толико има бездушних који наводно нису руке окрвавили, а убијали су и убијају декретима, законима, наредбама, притиском на неко фатално дугме.

Баце стотине бомби, разарујућих ракета, све онако са дистанце, хиљаде километара удаљени од жртава, притом пијуцкају виски, јашу коње на својим ранчевима, приређују теревенке, шепуре се са јахтама милионске вредности, имају своје замкове, облакодере, авионе, ергеле, незамисливо богатство, најлепше жене, или уживају на ко зна који начин, али им је притом до зла бога досадно, и онда им свашта пада на памет. Мало рата тамо, мало овамо, само да је далеко од њих и њиховог боравишта.

О њима се не говори, имају све ресурсе моћи, све бенефите. Ове масовне убице за себе тврде да су хуманисти.

Нама је најтеже. Иако немамо моралних дилема, нама је само криво што баш нико не покушава да нас макар делимично разуме.

И нас је мајка родила.

И даље радимо у илегали. Далеко од јавности.

Медијска слика о нама није потпуна и није истинита. Прогоне нас као да смо крвници и ратни злочинци, а не убице.

Огромна је разлика између плаћеног убице и онога ко једним потезом пера убије на хиљаде невиних жртава.

Ове које ја убијам по наруџби, нимало нису невини.

И они су руке окрвавили.

Кад вам кажем.

Не може се рећи да моје занимање није битно у савременом свету, поготово на овим просторима, и да није узбудљиво.

Ево и вас, или било кога овде од присутних, могао бих да убијем и да не трепнем, али нећу. Мој кодекс части ми не дозвољава рецимо да на жену дигнем руку са оружјем.

Без оружја може: песнице, шамари, неки штап или батина, то је у реду, чак повремено и неопходно. Нека ми жене не замере, немам ништа лично, то је рецидив наслеђен из прошлости, типично балкански.

Наше.

Моја бивша жена, кад год је нешто урадила што је мене нервирало, знајући да се држим традиције, и да нисам нимало нежан, толико пута ме је молила да је не малтретирам и марцварим, већ да је по обоје најбоље да је одмах убијем.

Никада нисам дошао у искушење да је стварно убијем. Оно, било је прилика када сам зажалио, али такво нерасположење ме је кратко држало. Овако, испада да сам ја у коначном збиру увек поштовао жеље моје жене.

Тако је брак трајао, док је трајао.

Данас мислим да ми је брак пропао само зато што сам према жени био исувише попустљив и млакоња.

Чим бих је претукао, одмах би је водио у болницу на лечење.

За њу би сто пута било боље да сам је макар једном убио.

А ето, нисам могао.

Никоме није пало на памет да наручи њено убиство.

Тада дилеме не би било.

Овако, да је убијем за џабе, било би непрофесионално. Пустио сам је да оде својим путем. Жене тако лабилне мушкарце какав сам ја у неким моментима био, уопште не цене. Или јеси мушко или ниси. Или си убица или ниси. Средине нема. Не може и једно и друго. Ја са и по томе био изузетак,

Међу убицама, довољно је да те неко мрко погледа и има да га нема. Свет је како ја то видим, и без нас убица начисто полудео.

Имамо ми своје кодексе понашања. Не приклањамо се олако новаторијама и помодностима. Не дај боже да се неко усуди да те пљуне, или као овај кретен од малопре да ти исплази језик.

Остао би очас посла и без језика и без главе.

Како бих волео да ми такав падне шака. О пљувачима да и не говорим.

Метак је бржи од пљувачке, то верујем да и они знају.

Зато саветујем овима што воле да пљују, да пазе кога пљују, јер ако им се омакне и налете на некога попут мене, неког убицу, тај је завршио каријеру пљувача. И сваку другу каријеру.

Ја нисам био те среће да се неко усуди да ме пљуне. Лош глас ме је пратио, а тако сам од срца желео да на попису оних које сам ликвидирао буде и неки пљувач.

Можда је и неких било, али ја то нисам знао.

Оне које сам ја таманио, били су ликвидирани због неких других ствари.

Почео сам да говорим о неправдама којима је моја професија изложена. Апелујем на друштво да поведе рачуна и о нама, а не овако као до сада да смо изгубљени у простору и времену, па и у статистикама.

Полиција се на сва уста хвали како је разбила највеће криминалне групације и кланове. Како су неке опаке убице и кримосе побили а друге похватали. Кажу да нас убица тренутно у овом граду нема ни стотинак. То је смешно и крајње злонамерноречено. Потпуно нетачна информација. Онако, више за јавност и да се истина прикрије.

Као да ми не знамо колико нас има.

И као да они не знају. Или се праве луди, или збиља немају праве информације. Но није моје да водим бригу о томе. Да се вратим проблемима са којима се ми, профи убице, свакодневно суочавамо. Дакле, држава и дрштво ништа не чине да нам посао којим се бавимо буде олакшан и законским оквирима омогућен. Ако за сваку делатност и за све чиме се људи баве постоје регулативе, зашто смо онда ми некоме ко одлучује о свему у овој држави, последња рупа на свирали. Кад се закони доносе, нас нико ни да помене. Где је ту правда и право слободоумних грађана. А ми смо слободоумнији од осталих.

Што ми наумимо и остваримо, то је заувек тако.

Док смо на слободи нема слободоумнијих од нас.

Медији и власт нас приказују као да смо монструми и будале.

То је злонамерно, малициозно и није у реду.

Има међу нама и оних који заиста јесу монструми, али ни они чак нису малоумни.

Чињеница је да су у овом времену многи од нас доведени до просјачког штапа. Налазимо се на рубу опстанка и егзистенције. Ми смо угроженија врста и од тигрова и других ретких животиња. Ево неких од примера зашто је то тако. Да кренем од алата, или оруђа које нам је неопходно за бављење овом професијом. Није џабе речено: без алата нема ни заната. Оно што је за друге оружје, за нас убице је оруђе неопходно за обављање нужних и корисних делатности. Корисних за наручиоце и за нас који смо извршиоци. Нисмо ми никакви злочинци како покушавају да нам подметну и да нас прикажу у најгорем светлу. Имамо кодексе и проинципе. Не убијамо из задовољства и по инерцији. Но да се вратим на проблеме са којима се стално суочавамо.

Дакле, у слободној продаји нема оружја које је нама неопходно.

Закон нас тера да од шверцера и кријумчара набављамо неопходно оружје и муницију.

Не убија се голим рукама, да се разумемо.

Сналазимо се како знамо и умемо, непотребно и додатно се излажемо ризику. Никада не знаш да нека друкара није са друге стране, подметнута лично од полиције, кажем муку мучимо да се наша професија не угаси, да опстанемо. Принуђени смо да се користимо застарелим методама у послу којим се темељно бавимо.

Да убијамо из заседе, хајдучки, као наши преци што су радили.

Па то је нечувено.

Не можеш као човек да убијеш човека, но мораш да се кријеш.

Какво је задовољство убити некога а да не видиш страх у очима жртве.

Код рођеног убице такво убиство нема никаквог изазова и дражи.

33.

*Дело конац краси.*

*Ветерани рата.*

*Ловачка дружина.*

Туга једна шта доживљавамо.

Нико не цени наш занат и наш професионализам. Али многи цене наше дело. И богами не жале да плате. Када дође до исплате, тек тада сагледавамо истинску лепоту ове професије. Изоловани смо од остатка света. Делујемо јавно, резулатати нашег посла то говоре, а нисмо јавне личности. Живимо у анонимности. Не можемо нигде да наступамо. Све нам је ускраћено. Закон нас као што рекох, не штити, медији се на нас окоме и разапињу нас као да смо анатемисани. Од комарца праве магарца. Никад није било обрнуто, рецимо да неко од магарца прави комарца. У свему смо професионалци, а опет каскамо за убицама из окружења и у свету.

За нас је снајпер недосањани сан, мислена именица.

Пиштољ са пригушивачем, чисто благо.

Шкорпион и Калашњиков, награде које се реткима остварују.

Оружје које морамо да користимо више је за музеје, него за посао.

Немамо полигоне за обуку.

Погледајте како то развијене земље у свету раде.

Од њих треба да учимо.

Дају својим најсуровијим убицама униформе, најсавременије оружје, логистичку подршку, велике паре, и пошаљу их по свету да убијају. Све легално.

Кад се убице врате кући и обављена посла, када убију на стотине цивила, а међу њима и старце, жене и децу, политичари жртве лепо прогласе колатералном штетом, а убицама дају националне пензије и херојска одликовања.

Лично председник качи ордење овим убицама. Нико их на телевизији, у штампи, не назива злочинцима. Они су ветерани рата.

Лепше звучи бити ветеран убица, него убица професионалац.

Кад је било да је наш председник неком убици дао орден и медаљу за храброст. За професију убице заиста је потребна велика храброст. Има много људи и у овом граду и овој држави, верујем да их има и у овој публици, који су макар у лову, или аутом убили, прегазили мачку, пса, лисицу, зеца. Прегазе недужну и несвесну животињу и не осврну се.

Пуј пике, убиство јесте, али не важи.

Зашто се тим убицама не суди. Зашто се о њима не говори.

Погледајте ловачка друштва.

Сви имају снајперске ловачке пушке, и по неколико комада.

Те за малу, те за средњу, те за велику дивљач.

Убијају забаве ради. Направе чеку, сакрију се из грма и убију срну, кошуту, јелена, зеца, вука, лисицу, дивљу свињу, фазана, све што им на нишан дође, убију. То су болесници и психопате, а не ми.

Потом се сликају покрај лешева поређаних животиња, са осмесима од ува до ува. Фотографију ураме, дивљач одеру у препарирају, да се њихово дело не заборави. Морбидно.

Верујем да нико, па ни ми који јесмо убице не можемо да замислимо како наше жртве након убиства одеремо и препарирамо. У чему је разлика, питам ја вас овде отворено.

Ко су суровије и бездушније убице, ми, или ловци на дивљач?

Лов на дивљач је спортска дисциплина, иако дивљач не може да се брани.

Лов на човека је злочин.

Мислим да се ту у класификацији ових убистава неко грдно преварио.

Знам ја да немам право да моралишем, али ме нервира што има убица које су у милости и чија убиства се одобравају, као ловци што су убице са дозволом за убијање, или несавесни возачи, убице из нехата, са једне стране, и ми који за све плаћамо највећу цену. Наравно када нас ухвате на делу, или негде у послу оманемо, оставимо доказе, ода нас нека несмотреност, или једноставно погрешимо у процени.

Ја никада нисам ни једну животињу убио.

То је за мене заиста испод части и мимо етике једног истинског убице.

*34.*

*Наручиоци и директиве.*

*Сека Персе.*

*Синдикат убица.*

Нико да нас узме у заштиту. Нико да похвали то што смо урадили. Сетимо се само генерације убица пре нас. Они су од оне бивше државе били поштовани. Убијали су за потребе државе. По свету убијали. Имали су логистичку и сваку другу подршку. Оду као туристи у свет, обаве посао и врате се овде. Нико их не дира, још добију награду, угледни су чланови друштвене заједнице. Нико их не ставља на стуб срама. Нико их јавно не осуђује.

Нешто касније, а та времена су нам свима јасно урезана у сећање, чим су на овим просторима почели поделе и сукоби, ове државне убице су први узели оружје и кренули у рат. Војска их није хтела у своје редове, оснивали су паравојне јединице и радили оно у чему су били најбољи и за шта су били обучавани. Убијали су наравно. И шта им се касније десило. Нова држава им је окренула леђа. Прогласила их ратним профитерима и злочинцима.

Нема правде на овоме свету. Али ми смо навикли да је тако и са тим сазнањем морамо да се носимо. Уосталом то су аномалије посла којим се бавимо. Нас сви мрзе а крваве руке наручиоца убистава ништа не може да опере. У медијима их помену онако узгред, као да говоре о временској прогнози и појела маца. Да нема наручиоца, ни убистава не би било. И ко је онда, питам ја Вас већи злочинац. Онај који убиство припреми и осмисли, плати за његову реализацију, или ми који смо само извршиоци задатог посла. Свале сву кривицу на наша плећа, лове нас као да смо дивље звери, а они који су све закували и осмислили, задовољно трљају руке, башкаре се, у неком отменом хотелу пијуцкају скупа пића и нико криво да их погледа. Они нису циљ истраге.

Има ли ту неке логике. Ја мислим да нема.

Грех убице није мањи од греха наручиоца убиства. То верујем да је свима јасно. Ми убијамо по директиви. Наплаћујемо за своје услуге. Убијемо једног одређеног човека. Немамо дилеме и не улазимо у то да ли је неко крив, или није. Није то наша брига. Нисмо ми пресудитељи. Не доносимо одлуку за одсрел. И питам ја вас отворено: зар су убице они који се по задатку нађу у стрељачком воду?

По мени су хиљаду пута монструзнија ова масовна убиства, која се по свету свакодневно догађају. За нечију мрачну рачуницу. За неку сулуду идеологију. Некакав наводно већи интерес. Ставе бомбу у авион пун путника. И онда лицемерно нека организација преузме одговорност. Не појединац, већ група удружених злочинаца. И никада та група не одговара за крвопролиће које је изазвала. Могао бих до сутра да наводим сличне примере. И то оне много драстичније, иза којих стоје најмоћнији савези и државе овог света. А тек када бих кренуо да говорим о тероризму и ко све то и зарад чега закувава. Ова моја исповест не би имала краја.

Најгоре су тихе убице, скривене далеко од очију јавности, који на годишњем нивоу убијају милионе људи по свету, продају модификовану храну, ко зна чиме затровану. О оној Рамсвелдовој куги да не говорим. Незлечиве болести чији су вируси произведени у лабораторијама болесних умова. Сида, Ебола, кравље лудило и птичји грип, загађени ваздух, модификована храна, па чак и наизглед безазлени емотивни додир, пољубац например, све може да буде преносиоц неизлечивих болести. Нису те болести настале саме од себе. И нико прстом да мрдне. Знамо ко су кривци и сви ћутимо. Планета је ионако пренасељена. Како другачије убити милионе људе и избећи одговорност и сваку казну. Само када некога од нас уловде онда ти лажни моралисти тренирају строгоћу. Све је тако једноставно осмишљено.

Изазовеш зависност, људи губе клонтролу над собом и својим поступцима, профит се гомила а епилог је смрт.

Нема једноставније комбинације. Зна се ко су убице, а то није алкохол, дрога, и то нису цигарете. Цигарета је само финални производ, другим речима: метак који убија. Ко је осмислио то страшно и тако моћно оружје, ко га је без контроле дао људима у руке, е то су питања на која нико не даје одговоре. Где је ту морал који се стално потенцира.

Ипак, нека ту бригу брине неко други. Ја сам овим малим освртом на тему о којој се ретко на овакав начин говори, само додирнуо врх леденог брега, који се никада неће отопити.

Треба ли рећи да су државе саучесници у тим монструозним злоделима. Оне стоје иза тих људи из сенке, тих масовних убица. У свету је тако и код нас је тако. Увек се са врха даје легитимитет масовним убицама.

Таква је и ова наша држава, запосли десет хиљада људи у производњи цигарета, то се разгласи на сва звона као подухват века, да би у скорој преспективи захваљујући овом мноструозном доброчинству било убијено пола милиона људи. Лекари алармантно објаве тај податак, а новине, које ионако живе од сензација, вест о томе објаве на маргини, једва се тај текст примети. Сами ћемо себе истребити. Браво за државу и политику коју она води. Не постоји веће лицемерје. Ми убице, колико год нас било, у односу на примере које сам поменуо, дођемо као нека безазлена и милосрдна организација.

Знам ја да нисам открио рупу на саксији. Многи ће рећи: нису то никакве тајне, али нажалост, нису ни теме које се јавно осуђују. Говорим само о хипокризији и лицемерју које присутно на сваком кораку.

Ми убијемо једног човека, о томе осване огроман наслов преко целе стране и данима тако. Нема ту никакве логике. Не тврдим ја да је убиство морални чин. Нити тражим рехабилитацију било кога од нас чија је професија убијање других људи. Само не разумем зашто ове масовне убице никада нико не позове на одговорност?

Ако сам убица не значи да сам ретард у глави.

То стално понављам а никако да дођем до главне поенте у овом мом монологу. Друге муке нас убице притискају. Везане за наш посао. Зато сам ја овде да се нешто и о томе кажем. Сви мисле да ми делујемо по принципу потражње и услуде. Није баш све тако једноставно. Нису нама потребна јавна призања, ордење и заслуде. Не чезнемо ми за том врстом популарности и славе. Свако од нас једном окачи оружје о клин и заврши каријеру убице. Ако не заглавимо пре тога робију, или нас неко из супарничких табора не убије.

Принуђени смо да све радимо у тајности.

Мало је оних који се роде са инстиктом убице. Како да врбујемо нове кадрове. Недовољно обучени идемо да убијамо. Зато страдамо и лако нас хватају. Где ми да се обучавамо?

Где да вежбамо?

На коме да вежбамо?

Поубијасмо се међу собом од пуке досаде. Нема то смисла.

Неталентоване убице убијају друге богомдане убице. Изађу са њима као на пиће и жваку, изваде утоку и саспу рафал у неприпремљену жртву.

Немају технике, префињености, мистерије.

Све је јасно као дан.

Данас свако добије статус убице. Какве бре локалне убице.

То су Сека Персе, кад вам кажем.

Убије комшија комшију, због међе, због дуга, љубоморе, ситне пљачке, безазлене свађе и трк у полицију. Одмах се преда, чак и оружје донесе. Колац, нож, камен, било шта, чиме је жртва убијена, само да не буде сумње да је то неко други урадио. Да случајно на нас који живимо од тога, неко не би посумњао. Као они треба нама да буду алиби.

Беда људска. То су они. То су збиља ниски ударци нашој професији од стране аматера и празноглаваца.

Прави убица је звање за поштоване. Убицу можеш мрзети, али пред оним што је он у стању да уради, капа доле.

Били смо принуђени да оснујемо удружење. Мало споро иде са тиме да нас као и све друге организације унесу у регистар. Таман да нас унесу, кад морају некога њиховог да изнесу. И радња се обустави.

За то време овај лешинар са сандуцима, овај што се малопре шепурио, он дакле и његови послодавци задовољно трљају руке, чекају испред капеле и мртвачнице као запете пушке. Обезбеђујемо им посао.

Прећутно нас једино они поштују.

Ми дођемо као некаква невладина организација. Сервис за брза деловања. Теренски сарадници. Поуздана испостава смрти.

Као много нас има, па је то проблем. Ако не буде ишло овако, основаћемо и ми странку, а што не би. И ми можемо да имамо кандидате за многе значајне функције у друштву. Познајемо засконе. Разумемо се у политику.

Тражени смо и овде и у свету.

Додуше то су кобајаги потернице.

Па и нека су. Али смо тражени.

Пуцамо од здравља. То се и види и далеко чује. Мало хумора и наш рачун. Ако разумете шта сам хтео да кажем.

*35.*

*Вештачка крв.*

*Полицијске сирене.*

*Епилог.*

Водитељка се не усуђује да прекине овај предуги монолог убице. И ми у жирију ћутимо као заливени.

Публика не трепће и без даха мерка убицу.

Сви се питамо, носи ли он утоку испод сакоа, заденуту за каиш, или испод пазуха у специјалној футроли за оружје, коју сваки убица има уз себе. Незамисливонам је свимада се прави убица тако без оружја шетка тамо и овамо. Шта ако му падне мрак на очи, нека будала из публике се усуди да га пљуне. Шта би онда са свима нама било. Ионако има статус заштићеног сведока и више никоме не одговара за своје поступке. Држави је занимљив и значајан као сведок. Као убица их више не занима. Неко убиство више или мање, кога је сада брига. Важнији су дугорочни интереси. Неко је тако проценио да су важнији. И тачка.

Стрепња није случајно обузела све присутне. И водитељку овог до малопре забавног програма, и нас чланове жирија, и такмичаре који се врпоље на својим столицама, сниматеље и остало техничко особље, а колико се може видети и публику у студију. Увек има празноглаваца и људи жељних славе, по било коју цену. Можда доиста неко малоуман седи у пиблици, или овог убица не схвата озбиљно. Зној цурка лицима присутних, али нико не покушава да се обрише. Ко зна како би од стране убице било која кретња могла да се протумачи. Треба бити миран, све истрпети, и сачекати да се ова неочекивана драма приведе крају.

Први пут у животу се осећам као талац. Страх и стрепња глоцкају са свих страна. Можда је ипак било боље да сам одбио гостовање у овој емисији. Ко се надао оваквом обрту догађаја. Некада се ствари отргну контроли и онда случај крене да меша карте судбине, па шта на крају испадне. У мислима призивам свеца заштитиника, да ме не изневери овога пута, када сам скоро стигао до дуго жељеног циља. Бог није слеп, верујем, само ко зна шта он и кога сада гледа.

Где је сада онај тупави двојник у мени, који ме је годинама спутавао и којег бих увек потурио испред себе, када бих се у неку глупост увалио. Сада ми не би сметало његово присуство. Скот ме напустио као да је био видовит и знао да се нешто лоше по мене спрема.

Емисија је ионако изгубила забавни ток, сем за гледаоце крај тв екрана који немају чега да се плаше.

Они су верујем одушевљени.

Не пружа се сваки дан прилика да се неки убица овако искрено и надахнуто исповеда.

Водитељка са микрофоном у руци посрће на сцени, кабл јој закачио штиклу.

Убица махинално руком крене ка појасу. Упери кажипрст ка водитељки и камери, а онда дуне у прст, као каубоји што дуну у револверску цев после испаљеног метка.

Све је то део сценарија, капирам.

Водитељка шаље пољубац убици.

Крај је емисије.

Одјавна шпица.

Робија на крају свакога вреба из потаје, мудро закључујем.

Трљам задовољно руке. Имам довољно материјала да у сутрашњем броју новина све испљујем.

Све сем убице.

Не треба мечки ићи на рупу. Није фер. И није добро за здравље.

Моје здравље, наравно.

Ко зна кога ми овај исти убица може послати на врата. Некога ко му дугује услугу и коначно може тај дуг да отплати.

Да ме пита за здравље.

Не би ни морао да ме убија.

Умро бих на месту од страха.

Ако остале убице оснују синдикат, или странку, како је најавио овај заштићени сведок убица, биће прилике и за пљување.

Мало ме је сморило ово жирирање.

Дневница је ту обашка, мада, руку на срце, ништа нисам ни радио.

И даље седим, прикован за столицу, рефлектори у студију се полако гасе. Публика уз једва чујни жамор одлази. Тихо је као у позоришту након драматичне представе, у којој главни глумци на сцени умиру.

Иако сви знају да је о глуми реч, ипак нико не проговара.

Приказ смрти увек изазове мук и језу. Па чак и у позоришту.

У машти видим убицу како вади пиштољ са пригушивачем и пуца у водитељку, која на сцени пада читавом дужином. Пиштољ у мојој машти је лажан, напуњен ћорцима. Водитељка глуми да је погођена и да на сцени умире. Убица звера лево-десно. Тек је почео.

Убиство досадне водитељке је било загревање.

Публика побегла под столице. Чују се у даљини полицијске сирене.

Трилерски заплет је на помолу.

Водитељка жилава, као и сви људи са телевизије, не умире лако, ваља се у локви вештачке крви.

Риалити шоу на делу.

Још један поен за телевизију.

И без овог имагинарног ТВ убиства, верујем да ће вест о пљувању и убици заштићеном сведоку бити ударна на некој моћнијој телевизији од ове наше.

На крају ових забележака пљунућу на себе.

Ваљда толико могу да урадим зарад личног просперитета и задовољства.

Верујем да ће то бити једина жеља будућих читалаца ових записа.

И да не заборавим, након гостовања у емисији „Лицем уз наличје“, експресно сам добио посао уредника у најтиражнијим новинама у граду. Сами су ме звали из „Пљуваонице. “

Мојој срећи нема краја. Ослободио сам се заувек оног давитеља који ми је крао пола живота. Томе је признајем допринео и мој психијатар, који ми је хиљаду пута поновио да двојник који ме обешчашћује не постоји, да је реч о наметнутој психонеурози, и да је тај имагинарни уљез наличје мога лица, моје друго ја, које је у неким тренуцима доминантније. Временом су ови упорни савети уродили плодом. Можда су и медикаменти били пресудни, ко би то сада знао. Мени је важно да сам био излечен. И да је моја болест остала само моја тајна. Коначно сам могао да одахнем и да се посветим ономе што ћу убудуће са уживањем радити.

Моја опсеија пљувањем као феноменом који ме је прилично протресао је уступила место жељи да се као запосленик доказујем у новинама које су имале моћ да живе људе сахрањују, ма чиме се ови бавили.

Таблоиди ипак не нестају са јавне сцене тако лако.

Таблоиди су вечни.

Жилавији су него што то било ко мисли.

Пљување је и даље у експанзији.

Након свих покушаја и дилема које су ме пратиле, изазови су се некако сами од себе сместили у оквир властитих реалних могућности.

Истина је увек моћнија од маште.

Срећом, давно сам одустао од такмичарских сањарија.

Никада нећу бити првак у пљувању.

Онај којем се каче ленте и медаље.

Никада.

Мени није било суђено.

Некима јесте било суђено, и њима свака част.

Некима је такође суђено, и пресуђено, али у одсуству.

О ПИСЦУ

Веселин Мишнић, књижевник из Београда, романописац, приповедач, песник, сатричар и есејиста, објавио је до сада тридесетак књига у поменутим књижевним жанровима.

Рођен је у Колашину, Црна Гора. До петнаесете године живео је у Мојковцу, потом је на Цетињу завршио гимназију. Судирао у Београду. Предавао у Цетињској гимназији неколико година. Касније се преселио у Београд. Живео је једну деценију у Бечу.

Искључиво се бави књижевним радом. Дугогодишњи је члан је Удружења књижевника Црне Горе и Удружења књижевника Србије, где има статус истакнутог уметника. Највише успеха код читалаца су имали Мишнићеви романи: „Болест вајара Габријела“ „Бездан“ „Романи у праху“ „ Велики и Мали Принц“ роман омаж посвећен А.С. Егзеперију објављен под псеудонимом Давид Јанг а касније и под правим именом аутора и роман психолошке фантастике „Садистички дизајн“.

Мишнићева проза се простире између реалног и иреалног. Филозофско промишљање и психолошка фантастика је основ већине Мишнићевих прозних остварења.

У поетици је сањар и мислиоц. Мишнић је мистериозан писац, колико су то и његове књиге.

Његово трагалаштво увек задире у непознато и немогуће. Књиге овог писца се читају у даху и памте заувек. Мишнићева есејистика се креће између Дућићевих „Писама са Леутара“, „Блага Цара Радована“, Сиорановних вилајетних завештања и Андирћевих „Знакова“ и „Знакова поред пута“.

Мишнићеве књиге „Лице Бога, Срце Бога“ и „Светионик ума“, књига мисли то по свему потврђују. Уврштен је у многе антологије песништа, приповедаштва и романсијерства.

У прилог  причи о писцу унивезалисти,  иде и податак да је Веселин Мишнић угледни сатиричар. Члан је у Београдског афористичког круга (БАК) дуги низ година. Објавио је до сада осам књига афоризама.

Веселин Мишнић је добитник најпризнатије награде у Србији за сатиру “Радоје Домановић” и то за најбољу књигу афористике у 2011. године **”Уредно сложени јауци”.** За афористику је добио и престижну награду Драгиша Кашиковић за 2016 годину.

Афоризми су му превођени на: енглески, шпански, баскијски, пољски, руски, бугарски, румунски, италијански, немачки, словеначки, француски и друге језике. Уврштен је у све познатије антологије српског, црногорског, балканског и светског афоризма.

Посленике критичке мисли збуњује Мишнићево врхунско сналажење у различитим књижевним жанровима. Отуда га критичари сврставају у писце унивезалисте, који јесу права реткост, и то не само на овим просторима.Између осталог, и то Мишнића чини особеним и другачијим од свих осталих којима је писање професија.

Библиографија

Веселин Мишнић

до сада је објавио следеће књиге:

Романи

„Болест вајара Габријела“, 1989. Год...Рад – Београд

“Бездан”,1993, год. Просвета, Београд

„Романи у праху“, 1997, 1998, 1999, три издања, Просвета – Београд

„Садистички дизајн“, 2003 год, два издања, Народна књига – Београд

“Велики и Мали Принц” 2004 год, под псеудонимом Давид Јанг, Народна Књига Београд

“Велики и Мали принц” 2011, Под својим именом, допуњено издање, Плато, Београд

“Роман о Цетињу” 2011, Штампар Макарије и Ободско Слово, Београд-Подгорица

“Метаморфозе једног српског вола” сатирични роман, Чигоја, 2016 год.

Поезија:

„Чаролије“, 1978, Обод Цетиње,

„Обољели камелеон“,1981, Слобода – Београд

„Успомене из кавеза“, 1983,Запис – Београд

„Цртач кругова“, 1984,Слобода – Београд

„Њеним поноћним џелатима“,1987, Слобода – Београд

„Богови и пацови“, 1991,Рад – Београд

„Хици са дна срца“, 2002, Кул – Београд, два издања

„Пустињске песме“ 2016, Индустрија књига, Београд

Приповетке

„Легенде о лудилу, 1987, Слобода – Београд

„Три младића у ужареној пећи“, 1993, СКЗ – Београд

“ДНК Хана, Седам Ветрова, Школа за везивање пертли”, 2013, Плато, Београд.

Афоризми

“Трешње боје труле вишње “1999, Сатирикон, Рад – Београд,

„Корњаче Галапагоса“, 2000, Страдија, Јеж – Београд,

“Ревијални Геноцид” 2008, Ридос, Београд

“Голгота са срећном Крајем”2008, Ридос, Београд

“Уредно Сложени Јауци” 2011, Алма,Београд, Домановићева награда за најбољ књигу сатире у 2011 год.

“Афоризми – избор “ 2011, 2012, Алма, Београд

“Афоризми” избор, 2011, Плато Београд

“ Слатко од Лудила” 2016, Индустрија књига, Београд

Есеји

„Лице Бога, срце Бога“,2001, Народна књига – Београд,

“Светиник ума”( књига мисли )2014, Индустрија књига, Београд

Писац живи и ствара у Београду